Afɔ Maŋtsɛyeli lɛ yɛ Ŋwɛi | Nyɔŋmɔ Maŋtsɛyeli Lɛ\nAfɔ Maŋtsɛyeli lɛ yɛ Ŋwɛi\nBɔ ni Nyɔŋmɔ saa ewebii lɛ eto kɛhã Maŋtsɛyeli lɛ fɔmɔ\n1, 2. Mɛɛ nifeemɔ ni eko kɛ lɛ yeee egbɔ tsake je lɛ yinɔsane, ni mɛni hewɔ ebɛ naakpɛɛ akɛ adesai enaaa lɛ?\nANI kɛ́ fee lɛ, osusuɔ bɔ ni shihilɛ lɛ baaji ahã be ni yinɔsane mli tsakemɔ kpele ko ba lɛ he? Mɛi pii susuɔ he. Bo lɛ susumɔ he okwɛ: Eji oyɛ shihilɛ mli no beaŋ kulɛ, ani obaana nibii titri ni kɛ nakai tsakemɔ lɛ ba lɛ? Ekolɛ onaŋ. Saji loo nibii ni kɛ nɔyelii abutumɔ baa, ni eyimɔ yinɔsane woji amli lɛ babaoo jeee nɔ ko ni mɛi saŋŋ na. Yɛ shishinumɔ ko naa lɛ, saji babaoo ni kɛ tsakemɔi baa yɛ yinɔsane mli lɛ baa yɛ piai amli—yɛ teemɔŋ. Kɛ̃lɛ, tsakemɔi nɛɛ saa mɛi akpekpei abɔ he.\n2 Ni nifeemɔ ko ni eko kɛ lɛ yeee egbɔ ni ba yɛ je lɛ yinɔsane mli lɛ hu? Nakai nifeemɔ lɛ ená mɛi akpekpei abɔ nɔ hewalɛ. Kɛ̃lɛ, be ni eyaa nɔ lɛ, adesai enaaa. Nɔ ni wɔwieɔ he nɛɛ ji Nyɔŋmɔ Maŋtsɛyeli lɛ fɔmɔ yɛ ŋwɛi, ni ji Mesia nɔyeli ni ajɛ jeeŋmɔ awo he shi, ni etsɛŋ ni ekɛ je nɛŋ shihilɛ gbɛjianɔtoi fɛɛ baaba naagbee lɛ. (Kanemɔ Daniel 2:34, 35, 44, 45.) Akɛni adesai enaaa nakai fɔmɔ ni kɛ tsakemɔ kpele ba lɛ hewɔ lɛ, aso esa akɛ wɔmu sane naa akɛ Yehowa kɛ nifeemɔ nɛɛ tee adesai? Aloo esaa ewebii anɔkwafoi lɛ eto moŋ? Hã wɔkwɛ.\n‘Mibɔfo lɛ Baasaa Gbɛ lɛ Eto Mi’\n3-5. (a) Namɔ ji “kpaŋmɔ bɔfo” ni atsĩ etã yɛ Maleaki 3:1 lɛ? (b) Dani “kpaŋmɔ bɔfo lɛ” baaba sɔlemɔwe lɛ, mɛni baaya nɔ?\n3 Jeeŋmɔ beebe ni Yehowa to akɛ ebaasaa ewebii lɛ kɛhã Mesia Maŋtsɛyeli lɛ fɔmɔ. Ákɛ nɔkwɛmɔnɔ lɛ, susumɔ gbalɛ ni yɔɔ Maleaki 3:1 lɛ he okwɛ, ekɛɛ: “Naa, miitsu mibɔfo lɛ, ni eeesaa gbɛ lɛ eto mi; ni Nuŋtsɔ lɛ ni nyɛtaoɔ lɛ aaaba esɔlemɔwe lɛ trukaa; ni kpaŋmɔ bɔfo lɛ ni nyɛnáa ehe tsui lɛ, naa, eeba!”\n4 Yɛ gbalɛ nɛɛ mlibaa gbɛfaŋ lɛ, mɛɛ be Yehowa, ni ji ‘anɔkwa Nuŋtsɔ lɛ’ ba ni ebasara mɛi ni sɔmɔɔ yɛ emumɔŋ sɔlemɔwe lɛ kpo ni yɔɔ shikpɔŋ lɛ nɔ lɛ nɔ yɛ ŋmɛnɛ beaŋ? Gbalɛ lɛ tsɔɔ mli akɛ, Yehowa kɛ “kpaŋmɔ bɔfo lɛ” baaba. Namɔ ni? Lɛ ji Mesia Maŋtsɛ lɛ, Yesu Kristo! (Luka 1:68-73) Ákɛ Nɔyelɔ hee ni awo lɛ, ebaasara Nyɔŋmɔ webii ni yɔɔ shikpɔŋ lɛ nɔ lɛ ni ebaatsuu amɛhe.—1 Pet. 4:17.\n5 Belɛ, namɔ ji ‘bɔfo’ ni atsĩ etã klɛŋklɛŋ yɛ Maleaki 3:1 lɛ? Bɔfo ni gbalɛ nɛɛ wieɔ ehe lɛ baahi shihilɛ mli kwraa dani Mesia Maŋtsɛ lɛ baaba. Afii nyɔŋmai komɛi dani afi 1914 lɛ shɛ lɛ, ani mɔ ko ‘saa gbɛ’ eto Mesia Maŋtsɛ lɛ?\n6. Namɔ sɔmɔ akɛ “bɔfo” ni agba akɛ ebaasaa Nyɔŋmɔ webii lɛ eto nibii ni baaba lɛ?\n6 Wɔbaaná sanebimɔi nɛɛ ahetoo yɛ Yehowa webii ni yɔɔ ŋmɛnɛ lɛ ayinɔsane ni yɔɔ miishɛɛ lɛ mli yɛ wolo nɛɛ mli fɛɛ. Yinɔsane nɛɛ hãa wɔnaa akɛ, yɛ afi 1800 afii lɛ naagbee gbɛ lɛ, anɔkwafoi akuu bibioo kome ko bɔi amɛhe kpojiemɔ akɛ anɔkwa Kristofoi akuu kome too yɛ amale Kristofoi babaoo ateŋ. Abale kuu lɛ akɛ Biblia Kaselɔi. Anɔkwa, mɛi ni nyiɛ amɛhiɛ—Charles T. Russell kɛ mɛi ni ekɛbɔ kpaakpa—lɛ sɔmɔ akɛ ‘bɔfo’ ni agba ehe sane afɔ̃ shi lɛ, amɛkɛ mumɔŋ gbɛtsɔɔmɔ hã Nyɔŋmɔ webii lɛ, ni amɛsaa amɛ amɛto nibii ni baaba lɛ. Hã wɔsusu gbɛi ejwɛ ni ‘bɔfo’ lɛ tsɔ nɔ efee nakai lɛ ahe wɔkwɛ.\nAmɛjá Nyɔŋmɔ yɛ Anɔkwale Mli\n7, 8. (a) Namɛi bɔi susuma ni gbooo tsɔɔmɔ lɛ he mama kpamɔ yɛ afi 1800 afiiaŋ akɛ eji amale tsɔɔmɔ? (b) Mɛɛ amale tsɔɔmɔi Charles T. Russell kɛ mɛi ni ekɛbɔ kpaakpa lɛ kpa he mama?\n7 Kɛ́ nakai Biblia Kaselɔi lɛ miikase ŋmalɛi lɛ, amɛsɔleɔ kɛbiɔ gbɛtsɔɔmɔ; amɛbaa gbeekpãmɔ, amɛŋmalaa amɛyiŋkpɛi lɛ amɛshwieɔ shi, ni amɛkalaa anɔkwalei ni mli kã shi faŋŋ nɛɛ akɛ tsɔɔmɔi yɛ woji amli. Kristendom bote mumɔŋ duŋ mli afii ohai komɛi nɛ; etsɔɔmɔi lɛ babaoo jɛ wɔŋjamɔ mli. Enɛ he nɔkwɛmɔnɔ titri ji susuma ni gbooo tsɔɔmɔ lɛ. Shi aaafee afi 1850 mli lɛ, mɛi fioo ko ni kɛ hiɛdɔɔ kaseɔ Biblia lɛ pɛi nakai tsɔɔmɔ lɛ mli, ni amɛna akɛ, Nyɔŋmɔ Wiemɔ lɛ fiii nakai tsɔɔmɔ lɛ sɛɛ. Henry Grew, George Stetson, kɛ George Storrs ŋmala woji kɛkpa Satan amale tsɔɔmɔ nɛɛ he mama, ni amɛkɛ ekãa hã he wiemɔi. * Sɛɛ mli lɛ, amɛnitsumɔ lɛ ná C. T. Russell kɛ mɛi ni ekɛbɔɔ kpaakpa lɛ anɔ hewalɛ waa.\n8 Biblia Kaselɔi akuu fioo lɛ yɔse akɛ shishinumɔ bɛ tsɔɔmɔi krokomɛi hu ni kɛ susuma ni gbooo tsɔɔmɔ lɛ yɔɔ tsakpãa lɛ ahe, ni amɛji amale tsɔɔmɔi—eko ji tsɔɔmɔ ákɛ gbɔmɛi kpakpai fɛɛ yaa ŋwɛi, loo ákɛ Nyɔŋmɔ piŋɔ efɔŋfeelɔi lɛ asusuma ni gbooo lɛ yɛ hɛl la mli lɛ. Russell kɛ mɛi ni ekɛbɔ kpaakpa lɛ kpa nakai amalei lɛ ahe mama yɛ saji ni amɛŋmala, woji, kɛ wiemɔi ni amɛhahai ni akala lɛ amli.\n9. Mɛɛ gbɛ nɔ Zion’s Watch Tower lɛ kpa Triniti tsɔɔmɔ lɛ he mama?\n9 Kɛfata he lɛ, Biblia Kaselɔi lɛ kpa Triniti tsɔɔmɔ ni mɛi pii nyaa he waa lɛ he mama akɛ eji amale tsɔɔmɔ. Yɛ afi 1887 lɛ, Buu-Mɔɔ lɛ, ni no beaŋ lɛ ale lɛ akɛ Zion’s Watch Tower lɛ wie akɛ: “Ŋmalɛi lɛ hãa anaa wekukpãa diɛŋtsɛ ni kã Yehowa kɛ wɔ-Nuŋtsɔ Yesu teŋ, ni efeɔ lɛ faŋŋ akɛ soro Yehowa ni soro Yesu.” Sane lɛ tee nɔ etsɔɔ akɛ, eyɛ naakpɛɛ akɛ “susumɔ akɛ ayɛ Nyɔŋmɔi etɛ ni efee ekome, ní nakai beaŋ nɔŋŋ lɛ eji Nyɔŋmɔ kome ni efee etɛ lɛ etee nɔ ehé shi, ni mɛi fɛɛ ekpɛlɛ nɔ. Shi anɔkwale ni eji akɛ sɔlemɔi lɛ tee nɔ amɛkpɛlɛ tsɔɔmɔ nɛɛ nɔ lɛ hãa wɔnaa bɔ ni amɛwɔ vii ni amɛhã henyɛlɔ lɛ kɛ amale tsɔɔmɔi futu anɔkwale lɛ kɛyashi amɛnaaa srɔto ni yɔɔ mli dɔŋŋ lɛ.”\n10. Mɛɛ gbɛ nɔ Buu-Mɔɔ lɛ tsɔɔ akɛ nɔ ko ni sa kadimɔ waa baaba yɛ afi 1914?\n10 Taakɛ wolo lɛ saneyitso muu lɛ fɛɛ ni ji Zion’s Watch Tower and Herald of Christ’s Presence lɛ tsɔɔ lɛ, nɔ titri ni ewie he waa ji gbalɛi ni kɔɔ be ni Kristo eba lɛ he. Anɔkwafoi ni afɔ amɛ mu ni yeɔ amɛbuaa kɛŋmalaa Buu-Mɔɔ lɛ yɛ no beaŋ lɛ yɔse akɛ, Daniel gbalɛ ni kɔɔ “bei kpawo” lɛ he lɛ kɛ Nyɔŋmɔ yiŋtoi ni kɔɔ Mesia Maŋtsɛyeli lɛ he lɛ amlibaa lɛ yɛ tsakpãa. Mra mli tɔ̃ɔ yɛ afi 1870 afiiaŋ ni amɛtsɔɔ akɛ bei kpawo lɛ baaba naagbee yɛ afi 1914. (Dan. 4:25; Luka 21:24) Eyɛ mli akɛ wɔnyɛmimɛi ni hi shi yɛ no beaŋ lɛ eyanuuu nɔ fɛɛ nɔ ni kɔɔ nakai afi ni akadi lɛ he lɛ shishi jogbaŋŋ moŋ, shi amɛjaje Biblia mli anɔkwalei ni amɛle lɛ kɛtee je lɛŋ hei babaoo, ni anɔkwalei lɛ ni amɛshiɛ lɛ miiná mɛi anɔ hewalɛ lolo.\n11, 12. (a) Namɛi Nyɔminuu Russell jie amɛ yi yɛ nibii ni etsɔɔ lɛ ahe? (b) Te nitsumɔ ni Russell kɛ ehefatalɔi lɛ tsu afii nyɔŋmai komɛi dani afi 1914 shɛ lɛ he ba sɛɛnamɔ hã tɛŋŋ?\n11 Russell kɛ anɔkwafoi ni ekɛbɔ kpaakpa lɛ ateŋ mɔ ko kwraa ekɛɛɛ akɛ amɛmɔdɛŋbɔɔ hewɔ amɛna nakai mumɔŋ anɔkwalei ni he hiaa lɛ, ni amɛnu shishi. Russell jie mɛi komɛi ni tsɔ ehiɛ lɛ yi waa yɛ mɔdɛŋ ni amɛbɔ kɛjie anɔkwalei nɛɛ akpo lɛ hewɔ. Nɔ ni fe fɛɛ lɛ, ehã ale akɛ Yehowa Nyɔŋmɔ ji mɔ ni tsɔɔ E-webii lɛ nibii ni esa akɛ amɛle, kɛ be ni esa akɛ amɛle nakai nibii lɛ. Eyɛ faŋŋ akɛ, Yehowa jɔɔ mɔdɛŋ ni Russell kɛ ehefatalɔi lɛ bɔ koni amɛsha tsɔɔmɔi lɛ amli kɛjie anɔkwale lɛ yɛ amale lɛ mli lɛ nɔ. Be ni afii lɛ hoɔ yaa lɛ, amɛtse amɛhe kwraa kɛjɛ Kristendom he, ni anaa akɛ esoro amɛ kwraa.\nNyɛminuu Russell kɛ mɛi ni ekɛbɔ kpaakpa lɛ gbɛ Biblia mli anɔkwalei amɛshwã\n12 Nitsumɔ ni nakai hii anɔkwafoi lɛ tsu kɛgbɛ anɔkwale lɛ amɛshwã afii nyɔŋmai komɛi dani afi 1914 shɛ lɛ sa kadimɔ waa! Afii fioo komɛi asɛɛ lɛ, November 1, 1917 Buu-Mɔɔ lɛ kɛɛ akɛ: “Mɛi akpekpei ni yɔɔ ŋmɛnɛ lɛ eyɔse akɛ, amɛye amɛhe kɛjɛ gbeyeishemɔ ni hɛl la tsɔɔmɔ lɛ kɛ amale tsɔɔmɔi krokomɛi hã amɛná lɛ he, ni awo jatsu agbo kɛjɛ amɛnɔ . . . Anɔkwale lɛ ni ba tamɔ ŋshɔ aaafee afii nyɔŋmai ejwɛ kɛ sɛɛ nɛ lɛ kã he eeyi fiofio, ni ebaaya nɔ eyi kɛyaashi ebaakpele shikpɔŋ lɛ nɔ fɛɛ; ni ehenyɛlɔi hu baabɔ mɔdɛŋ akɛ amɛkɛ wɔshĩa teŋ bɔlɔ abɛɛ ŋshɔkei wuji ni kumɔɔ lɛ koni amɛkɛtsĩ Anɔkwale lɛ naa ni ekagbɛ eshwã shikpɔŋ lɛ nɔ fɛɛ.”\n13, 14. (a) Mɛɛ gbɛ nɔ “bɔfo” lɛ ye ebua kɛsaa gbɛ ehã Mesia Maŋtsɛ lɛ? (b) Mɛni wɔbaanyɛ wɔkase kɛjɛ wɔnyɛmimɛi ni hi shi afii oha ni eho lɛ adɛŋ?\n13 Susumɔ enɛ he okwɛ: Eji Nyɔŋmɔ webii lɛ eyanyɛɛɛ amɛyɔse srɔto ni kã Yesu kɛ e-Tsɛ Yehowa teŋ kulɛ, ani Nyɔŋmɔ baasaa amɛ ato kɛhã be ni Kristo eba lɛ shishijee? Dabida! Eji amɛsusu akɛ adesai fɛɛ baaná wala ni gbooo, shi jeee mɛi ni nyiɛ Kristo sɛɛ kpaakpa lɛ ateŋ mɛi fioo kɛkɛ, loo amɛsusu akɛ Nyɔŋmɔ piŋɔ mɛi yɛ hɛl la mli kɛyaa naanɔ kulɛ, Nyɔŋmɔ esaŋ amɛ etoŋ. Ŋwanejee ko bɛ he akɛ, ‘bɔfo’ loo tsulɔ lɛ saa gbɛ lɛ eto Mesia Maŋtsɛ lɛ lɛɛlɛŋ!\n14 Ni wɔ, mɛi ni wɔyɔɔ ŋmɛnɛ lɛ hu? Mɛni wɔbaanyɛ wɔkase kɛjɛ wɔnyɛmimɛi ni hi shi nɔ ni fa fe afii oha ni eho nɛ lɛ aŋɔɔ? Ehe miihia ni wɔ hu wɔhiɛ adɔ yɛ Nyɔŋmɔ Wiemɔ lɛ kanemɔ kɛ ekasemɔ he. (Yoh. 17:3) Be ni mumɔŋ hɔmɔ yeɔ jeŋ ni tiuɔ heloonaa ninámɔ sɛɛ nɛɛ, nyɛhãa shwelɛ ni wɔyɔɔ kɛhã mumɔŋ nibii lɛ mli awaa daa!—Kanemɔ 1 Timoteo 4:15.\n“Nyɛjea Emli Mimaŋ”\n15. Fiofio lɛ, mɛni Biblia Kaselɔi lɛ bayɔse? (Kwɛmɔ shishigbɛ niŋmaa lɛ hu.)\n15 Biblia Kaselɔi lɛ yɔse akɛ ehe miihia ni amɛtsi amɛhe kwraa kɛjɛ je lɛŋ jamɔi lɛ ahe. Yɛ afi 1879 lɛ, Buu-Mɔɔ lɛ tsĩ “Babilon sɔlemɔ” lɛ tã. Ani no mli lɛ eewie paapa lɛ he? Ani Roma Katolik Sɔlemɔ lɛ? No beaŋ lɛ, Protɛstant sɔlemɔi lɛ kɛ afii ohai komɛi ewie akɛ Babilon ni atsĩ tã yɛ Biblia gbalɛ lɛ mli lɛ damɔ shi kɛhã Katolik Sɔlemɔ lɛ. Kɛ̃lɛ, fiofio lɛ Biblia Kaselɔi lɛ bayɔse akɛ, Kristendom sɔlemɔi lɛ fɛɛ fata ŋmɛnɛ beaŋ “Babilon” he. Mɛni hewɔ? Ejaakɛ amɛ fɛɛ kwa amɛtsɔɔ amale tsɔɔmɔi tamɔ nɔ ni wɔsusu he kɛtsɔ hiɛ lɛ. * Be ni be shwieɔ mli lɛ, wɔwoji lɛ tee nɔ tsɔɔ nibii pɔtɛɛ ni esa akɛ mɛi fɛɛ ni hiɛ tsui kpakpa ni yɔɔ Babilon jamɔi lɛ amli lɛ afee.\n16, 17. (a) Mɛɛ gbɛ nɔ Millennial Dawn wolo lɛ Kpo III lɛ kɛ Buu-Mɔɔ lɛ wo mɛi hewalɛ koni amɛje apasa jamɔ mli? (b) Mɛni haaa nakai kɔkɔbɔɔ lɛ aná mɛi anɔ hewalɛ tsɔ lɛ? (Kwɛmɔ shishigbɛ niŋmaa lɛ.)\n16 Ákɛ nɔkwɛmɔnɔ lɛ, yɛ afi 1891 lɛ, Millennial Dawn wolo lɛ Kpo III lɛ wie bɔ ni Nyɔŋmɔ ekwa ŋmɛnɛ beaŋ Babilon lɛ he, ni etsɔɔ akɛ: “Akwa Kristendom sɔlemɔi lɛ fɛɛ.” Wolo lɛ kɛfata he akɛ, aabi ni mɛi fɛɛ ni “ekpɛlɛɛɛ emale tsɔɔmɔi kɛ nifeemɔi lɛ anɔ lɛ atsi amɛhe kwraa kɛjɛ ehe.”\n17 Yɛ January afi 1900 lɛ, Buu-Mɔɔ lɛ wo mɛi fɛɛ ni gbɛ́i kã he eyɔɔ Kristendom sɔlemɔi lɛ awoji amli, ni amɛjieɔ amɛnaa akɛ, “Mikpɛlɛɔ anɔkwale lɛ nɔ, ni eyɛ mli aahu dani miyaa sɔlemɔ shi kome” lɛ ŋaa. Buu-Mɔɔ lɛ bi akɛ: “Ani eja gbɛ akɛ mɔ ko ahi anɔkwale lɛ mli, ni nakai beaŋ nɔŋŋ lɛ ehi Babilon mli? Ani enɛ ji toi ni Nyɔŋmɔ biɔ ni wɔfee . . . ní saa ehiɛ ní ekpɛlɛɔ nɔ lɛ? Dabida. Kɛ́ mɔ lɛ kɛ sɔlemɔ lɛ kpaŋ yɛ mɛi ahiɛ be ni ekɛ ehe dɔmɔɔ sɔlemɔ lɛ, esa akɛ ehi shi yɛ nibii fɛɛ ni ekpaŋ yɛ he lɛ anaa kɛyashi ebaahã . . . ale yɛ faŋŋ akɛ ekɛ nakai sɔlemɔ loo jamɔ lɛ efo tako mli.” Afii ni nyiɛ sɛɛ lɛ amli lɛ, enɛ bafee hiɛdɔɔ sane. * Esa akɛ Yehowa tsuji kɛ amale jamɔ afo tako mli kwraa.\n18. Mɛni hewɔ ehe bahia ni mɛi aje “Babilon Kpeteŋkpele lɛ” mli lɛ?\n18 Eji ayaaa nɔ abɔɔɔ kɔkɔ akɛ, aje Babilon Kpeteŋkpele lɛ mli kulɛ, ani Kristo, ni ji Maŋtsɛ hee ni awó lɛ baaná kuu ko ni asaa ato, tsuji ni afɔ amɛ mu yɛ shikpɔŋ lɛ nɔ? Dabi! Ejaakɛ Kristofoi ni bɛ Babilon kudɔmɔ shishi lɛ pɛ ji mɛi ni baanyɛ amɛkɛ “mumɔ kɛ anɔkwale” ajá Yehowa. (Yoh. 4:24) Ŋmɛnɛ lɛ, ani wɔ hu wɔtswa wɔfai shi akɛ wɔkɛ amale jamɔ naŋ nɔ ko feemɔ kwraa? Hã wɔya nɔ wɔbo fãmɔ akɛ, “Nyɛjea emli, mimaŋ” lɛ toi.—Kanemɔ Kpojiemɔ 18:4.\nHenaabuamɔ Kɛhã Jamɔ\n19, 20. Mɛɛ gbɛ nɔ Buu-Mɔɔ lɛ wo Nyɔŋmɔ webii lɛ hewalɛ koni amɛkpe kutuu kɛhã jamɔ?\n19 Biblia Kaselɔi lɛ tsɔɔ akɛ yɛ hei ni abaaná nanemɛi héyelilɔi yɛ lɛ, esa akɛ akpe kutuu kɛjá Nyɔŋmɔ. Kɛhã anɔkwa Kristofoi lɛ, amale jamɔ mli ni abaaje lɛ kɛkɛ faaa. Ehe miihia ni akɛ he awo anɔkwa jamɔ nifeemɔi amli vii hu. Buu-Mɔɔ lɛ srɔtoi ni akala yɛ mra beaŋ tɔ̃ɔ lɛ wo mɛi ni kaneɔ lɛ hewalɛ koni amɛkpe kutuu kɛjá Nyɔŋmɔ. Ákɛ nɔkwɛmɔnɔ lɛ, yɛ July afi 1880 lɛ, Nyɛminuu Russell bɔ gbɛ ko ni efãfãi kɛyahã wiemɔi lɛ he amaniɛ, ni ewie bɔ ni kpeei srɔtoi lɛ wo mɛi hewalɛ lɛ he. Kɛkɛ ni ewo mɛi ni kaneɔ Buu-Mɔɔ lɛ hewalɛ koni amɛkɛ amɛhiɛyaa he amaniɛbɔi amaje—abaakala amaniɛbɔi nɛɛ ekomɛi yɛ Buu-Mɔɔ lɛ mli. Mɛni hewɔ? “Nyɛhãa wɔ fɛɛ wɔlea . . . bɔ ni Nuŋtsɔ lɛ ejɔɔ nyɛ ehã; koni wɔle akɛ nyɛkɛ mɛi ni yɔɔ hemɔkɛyeli krɔŋŋ tamɔ nyɛ lɛ kpeɔ lo.”\nCharles Russell kɛ mra beaŋ Biblia Kaselɔi lɛ ekomɛi yɛ Copenhagen, Denmark, yɛ afi 1909\n20 Yɛ afi 1882 lɛ, sane ko ni yitso ji “Nyɛkpea Kutuu” lɛ je kpo yɛ Buu-Mɔɔ lɛ mli. Sane lɛ wo Kristofoi hewalɛ koni amɛkpe “kɛtsɔɔ amɛhe nii, amɛwowoo amɛhe hewalɛ, ni amɛwajewajee amɛhe.” Efee lɛ faŋŋ akɛ: “Kɛ́ nyɛyɛ woloŋlelɔ loo mɔ ko ni he esa yɛ nyɛteŋ jio, nyɛbɛ eko jio, no he ehiaaa. Mɔ fɛɛ mɔ kɛ e-Biblia, wolo, kɛ pɛnsil aba, koni nyɛye nyɛbua nyɛhe kɛtao nibii amli nyɛkwɛa akɛ amɛkɛ amɛhe kpãa gbee . . . bɔ ni sa lo. Nyɛhalaa sane ko, nyɛbia koni Mumɔ lɛ aye abua nyɛ ni nyɛnu shishi; no sɛɛ lɛ nyɛkanea Ŋmalɛ lɛ, nyɛjwɛŋa nɔ, nyɛkɛ ŋmalɛ atoa ŋmalɛ he, ni bɔ fɛɛ bɔ ni fee lɛ mumɔ krɔŋkrɔŋ lɛ baaye abua nyɛ koni nyɛna anɔkwale lɛ.”\n21. Mɛɛ nɔkwɛmɔnɔ Allegheny Asafo ni yɔɔ Pennsylvania lɛ fee yɛ kpeeyaa kɛ saramɔ nitsumɔ lɛ he?\n21 No beaŋ lɛ, Biblia Kaselɔi lɛ anitsumɔhe yitso lɛ yɛ Allegheny, Pennsylvania yɛ Amerika. Amɛfee nɔkwɛmɔnɔ ko ni sa kadimɔ waa yɛ jɛmɛ, no ji amɛkpeɔ kɛyeɔ ŋmalɛ naa fãmɔ ni yɔɔ Hebribii 10:24, 25 lɛ nɔ. (Kanemɔ.) Afii komɛi asɛɛ lɛ, nyɛmi nuu ko ni atsɛɔ lɛ Charles Capen lɛ kai be ni eji gbekɛ ni eyaa nakai kpee lɛ eko lɛ. Eŋma akɛ: “Mikaiɔ ŋmalɛi aŋmala akpɛtɛ Asafo lɛ kpee asa lɛ gbogbo lɛ he lɛ ateŋ ekome lolo. ‘Mɔ kome ji nyɛ-Tsɔɔlɔ, lɛ ji Kristo; shi nyɛ fɛɛ lɛ, nyɛmimɛi ji nyɛ.’ Mihiɛ kpako nakai ŋmalɛ lɛ nɔ lolo—abɛ osɔfoi akuu kɛ asafoŋbii akuu yɛ Yehowa webii lɛ ateŋ.” (Mat. 23:8) Nyɛminuu Capen kaiɔ bɔ ni kpeei lɛ tswaa mɔ emaa shi ni amɛwoɔ mɔ hewalɛ, kɛ bɔ ni Nyɛminuu Russell bɔ mɔdɛŋ kɛsara asafoŋbii lɛ ateŋ mɔ fɛɛ mɔ lɛ hu.\n22. Mɛni hewɔ Kristofoi akpeei ni afee dani afi 1914 shɛ lɛ he bahia waa nakai, ni mɛni wɔkaseɔ yɛ nakai be lɛ mli?\n22 Anɔkwafoi komɛi nyiɛ nɔkwɛmɔnɔ nɛɛ sɛɛ, ni amɛkɛ gbɛtsɔɔmɔ ni akɛhã lɛ tsu nii. Ato asafoi ashishi yɛ maŋtiasei krokomɛi tamɔ Ohio kɛ Michigan, kɛ agbɛnɛ hu yɛ North America kɛ shikpɔji krokomɛi anɔ. Susumɔ he okwɛ: Eji atsɔseee anɔkwafoi nɛɛ koni amɛbo ŋmalɛ naa ŋaawoo akɛ akpe kutuu kɛjá Nyɔŋmɔ lɛ toi kulɛ, ani abaaná mɛi ni asaa amɛ ato kɛhã be ni Kristo eba lɛ? Dabi kwraa! Ni wɔ, mɛi ni wɔyɔɔ ŋmɛnɛ lɛ hu? Esa akɛ wɔ hu wɔtswa wɔfai shi akɛ wɔbaaya Kristofoi akpeei daa, ni no atsɔɔ akɛ wɔmiiŋɔ hegbɛi fɛɛ ni wɔnáa lɛ kɛjá kutuu, ní wɔjɛ Ŋmalɛi lɛ amli wɔwowoo wɔhe hewalɛ.\nAkɛ Ekãa Shiɛ\n23. Mɛɛ gbɛ nɔ Buu-Mɔɔ lɛ fee lɛ faŋŋ akɛ, esa akɛ mɛi fɛɛ ni afɔ amɛ mu lɛ afee anɔkwale lɛ he shiɛlɔi?\n23 Biblia Kaselɔi lɛ tsɔɔ akɛ, esa akɛ mɛi ni afɔ amɛ mu lɛ fɛɛ ashiɛ anɔkwale lɛ. Yɛ afi 1885 lɛ, Buu-Mɔɔ lɛ wie akɛ: “Esaaa akɛ wɔhiɛ kpaa nɔ akɛ, mɛi ni afɔ amɛ mu lɛ ateŋ mɔ fɛɛ mɔ lɛ, afɔ lɛ mu koni eshiɛ, sɔɔmɔ nitsumɔ lɛ hewɔ atsɛ lɛ.” (Yes. 61:1) Afi 1888 Buu-Mɔɔ lɛ mli sane ko wo hewalɛ akɛ: “Wɔnitsumɔ lɛ yɛ faŋŋ . . . Kɛ́ wɔku wɔhiɛ wɔshwie nɔ, ni wɔjie wɔnaa lɛ, no lɛ tsuji anihaolɔi ji wɔ, ni wɔkɛ no feemɔ tsɔɔ akɛ wɔsaaa mɛi ni afɔɔ amɛ mu.”\n24, 25. (a) Yɛ hewalɛ ni Russell kɛ ehefatalɔi lɛ wo mɛi koni amɛshiɛ lɛ sɛɛ lɛ, mɛni hu amɛfee? (b) Te gbɛgbalɔ ko tsɔɔ bɔ ni etsu shiɛmɔ nitsumɔ lɛ ehã lɛ tɛŋŋ “be ni lɔle kɛ ehenɔi bɛ” lɛ?\n24 Jeee hewalɛ kɛkɛ Nyɛminuu Russell kɛ mɛi ni ekɛbɔ kpaakpa lɛ wo mɛi akɛ amɛshiɛ. Amɛbɔi dɛhiɛmɔ woji ni atsɛɔ lɛ Bible Students’ Tracts, ni sɛɛ mli lɛ, abatsɛ lɛ akɛ Old Theology Quarterly lɛ hu kalamɔ. Ahã mɛi ni kaneɔ Buu-Mɔɔ lɛ woji nɛɛ eko koni amɛjara amɛhã mɛi fɛɛ yaka.\nEsa akɛ wɔbi wɔhe akɛ, ‘Ani ale mi akɛ shiɛmɔ nitsumɔ lɛ ji nɔ titri ni mitsuɔ?’\n25 Atsɛ mɛi ni kɛ amɛhe hã kɛtsu be fɛɛ shiɛmɔ nitsumɔ lɛ akɛ gbɛgbalɔi. Charles Capen, ni atsĩ etã kɛtsɔ hiɛ lɛ fata mɛi nɛɛ ahe. Sɛɛ mli lɛ, ewie akɛ: “Mikɛ map srɔtoi ni Amerika nitsumɔhe ko (United States Government Geological Survey) fee lɛ tsu nii kɛtsu shikpɔŋkuku lɛ mli nii yɛ Pennsylvania. Map srɔtoi lɛ hãa anaa gbɛjegbɛi fɛɛ ni yɔɔ lɛ, ni ehãa efeɔ mlɛo akɛ abaatswa nantu kɛya kpokpai lɛ eko fɛɛ eko nɔ. Bei komɛi lɛ, mifãa gbɛ gbii etɛ kɛkpaa akrowai amli kɛŋmalaa mɛi ni miisumɔ ni ahã amɛ Studies in the Scriptures lɛ eko lɛ agbɛ́i, ni no sɛɛ lɛ, mihaiɔ okpɔŋɔ ni shwiilii yɔɔ sɛɛ ni mikɛ woji lɛ woɔ mli kɛyahãa mɛi ni shɛ lɛ. Bei pii lɛ, kɛ́ je na mi lɛ, miyawɔɔ okwaafoi aŋɔɔ. No beaŋ lɛ, lɔle kɛ ehenɔi bɛ tsɔ.”\nGbɛgbalɔ ko. Kadimɔ sane ko (“Chart of the Ages”) ni aŋma akpɛtɛ okpɔŋɔ shwiili lɛ he lɛ\n26. (a) Mɛni hewɔ ehe bahia ni Nyɔŋmɔ webii lɛ kɛ amɛhe awo shiɛmɔ nitsumɔ lɛ mli dani asaa amɛ ato Kristo nɔyeli lɛ? (b) Mɛɛ saji esa akɛ wɔbi wɔhe?\n26 Ekã shi faŋŋ akɛ, mɔdɛŋ ni abɔ mra mli kɛshiɛ lɛ biɔ hiɛwaa kɛ ekãa. Eji ahãaa anɔkwa Kristofoi lɛ ale bɔ ni shiɛmɔ nitsumɔ lɛ he hiaa hã kulɛ, ani amɛbaafee klalo kɛhã Kristo nɔyeli lɛ? Dabi kwraa! Ejaakɛ nakai nitsumɔ lɛ ji okadi ni baatsɔɔ akɛ Kristo eba lɛ fã titri ko. (Mat. 24:14) Ehe bahia ni asaa Nyɔŋmɔ webii lɛ ato koni amɛkɛ nitsumɔ ni abaatsɔ nɔ ahere mɛi ayiwala nɛɛ afee nɔ titri yɛ amɛshihilɛ mli. Ŋmɛnɛ lɛ, esa akɛ wɔ hu wɔbi wɔhe akɛ: ‘Ani ale mi akɛ shiɛmɔ nitsumɔ lɛ ji nɔ titri ni mitsuɔ? Ani mikɛ nibii shãa afɔle koni manyɛ mikɛ mihe awo nitsumɔ nɛɛ mli kɛmɔ shi?’\nAfɔ Nyɔŋmɔ Maŋtsɛyeli Lɛ!\n27, 28. Mɛni bɔfo Yohane na yɛ ninaa mli, ni te Satan kɛ edaimonioi lɛ fee amɛnii yɛ Maŋtsɛyeli lɛ fɔmɔ lɛ he amɛhã tɛŋŋ?\n27 Naagbee aahu lɛ, afi ni sa kadimɔ waa ni ji afi 1914 lɛ bashɛ. Taakɛ wɔsusu he yɛ yitso nɛɛ shishijee lɛ, adesai enaaa anunyam nibii ni tee nɔ yɛ ŋwɛi lɛ. Kɛ̃lɛ, ajie ninaa ko atsɔɔ bɔfo Yohane, ni ninaa lɛ tsɔɔ shihilɛ ni baaya nɔ nɛɛ mli yɛ okadifeemɔ gbɛ nɔ. Feemɔ he mfoniri okwɛ: Yohane na “okadi kpeteŋkpele ko” yɛ ŋwɛi. Nyɔŋmɔ “yoo” lɛ—Nyɔŋmɔ mumɔŋ bɔɔnii ni yɔɔ ŋwɛi lɛ—hiɛ musu ni efɔ binuu. Ninaa lɛ tsɔɔ akɛ, etsɛŋ ni mfonirifeemɔ bi nɛɛ “kɛ dadetso baakpala jeŋmaji lɛ fɛɛ.” Shi be ni afɔ lɛ nɔŋŋ kɛkɛ ni ‘asha bi lɛ kɛtee Nyɔŋmɔ ŋɔɔ yɛ emaŋtsɛsɛi lɛ masɛi.’ Anu gbee wulu ko yɛ ŋwɛi kɛɛ: “Agbɛnɛ, yiwalaheremɔ lɛ kɛ hewalɛ lɛ kɛ maŋtsɛyeli lɛ etsɔ wɔ-Nyɔŋmɔ lɛ nɔ̃, ni akɛ hegbɛ lɛ ehã e-Kristo” lɛ.—Kpoj. 12:1, 5, 10.\n28 Ŋwanejee ko bɛ he akɛ Mesia Maŋtsɛyeli lɛ fɔmɔ lɛ he ninaa Yohane na lɛ. Ekã shi faŋŋ akɛ nakai nifeemɔ lɛ ji anunyam nɔ, kɛ̃lɛ jeee mɔ fɛɛ mɔ ná he miishɛɛ. Satan kɛ ebɔfoi lɛ fã ta amɛshi ŋwɛi bɔfoi anɔkwafoi ni Mikael, loo Kristo nyiɛ amɛhiɛ lɛ. Mɛni jɛ mli kɛba? Wɔkaneɔ akɛ: “Ni ashɛ́ drako kpeteŋkpele lɛ afɔ̃, mɔ ni ji blema onufu lɛ ní atsɛɔ lɛ diabolo (naafolɔlɔ loo abonsam) lɛ kɛ satan (henyɛlɔ) lɛ ní shishiuɔ jeŋ muu lɛ fɛɛ lɛ, ashɛ́ lɛ afɔ̃ shikpɔŋ lɛ nɔ, ni ashɛrɛ ebɔfoi lɛ hu ashwie afata ehe.”—Kpoj. 12:7, 9.\nYɛ afi 1914 lɛ, Biblia Kaselɔi lɛ yɔse ba ni Kristo eba shi anaŋ lɛ kɛ hiŋmɛi lɛ he okadi lɛ\n29, 30. Be ni afɔ Mesia Maŋtsɛyeli lɛ sɛɛ lɛ, mɛni ba yɛ (a) shikpɔŋ lɛ nɔ? (b) ŋwɛi?\n29 Jeeŋmɔ dani afi 1914 lɛ baashɛ lɛ, Biblia Kaselɔi lɛ tsɔɔ akɛ jaramɔ be ko baaje shishi yɛ nakai afi ni sa kadimɔ waa lɛ mli. Shi amɛ diɛŋtsɛ po lɛ, amɛyabɔleee akɛ nɔ ni amɛwie nɛɛ baaba mli bɔ pɛ ni amɛtsɔɔ lɛ. Taakɛ Yohane ninaa lɛ jie lɛ kpo lɛ, Satan baabɔi adesai anɔ hewalɛnamɔ kwraa fe tsutsu lɛ. Ninaa lɛ tsɔɔ akɛ: “Kpóo hã mɛi ni yɔɔ shikpɔŋ lɛ nɔ kɛ ŋshɔ hiɛ lɛ! Ejaakɛ abonsam lɛ ekpeleke shi kɛba nyɛŋɔɔ, egiri naakpa, ni ele akɛ be fioo kɛkɛ eyɔɔ.” (Kpoj. 12:12) Yɛ afi 1914 lɛ, klɛŋklɛŋ jeŋ ta lɛ fɛ, ni okadi ni tsɔɔ akɛ Kristo eba ni eeye nɔ akɛ Maŋtsɛ lɛ bɔi mlibaa yɛ jeŋ fɛɛ. Shihilɛ gbɛjianɔtoo nɛɛ “naagbee gbii” lɛ je shishi.—2 Tim. 3:1.\n30 Kɛ̃lɛ miishɛɛ ba yɛ ŋwɛi. Ashwie Satan kɛ edaimonioi lɛ kwraa kɛjɛ ŋwɛi. Yohane amaniɛbɔɔ lɛ kaneɔ akɛ: “No hewɔ lɛ, nyɛ ŋwɛii kɛ nyɛ mɛi ni nyɛyɔɔ jɛi nyɛnáa tsuijurɔ!” (Kpoj. 12:12) Amrɔ nɛɛ ni atsuu ŋwɛi ni awo Yesu akɛ Maŋtsɛ hewɔ lɛ, Mesia Maŋtsɛyeli lɛ fee klalo akɛ ebaagbala ejwɛŋmɔ kɛba Nyɔŋmɔ webii ni yɔɔ shikpɔŋ nɔ lɛ anɔ. Mɛni Maŋtsɛyeli nɛɛ baafee? Taakɛ wɔna yɛ yitso nɛɛ shishijee lɛ, klɛŋklɛŋ lɛ, Kristo ni ji “kpaŋmɔ bɔfo lɛ,” baatsuu Nyɔŋmɔ tsuji ni yɔɔ shikpɔŋ nɛɛ nɔ lɛ ahe. Mɛni no baatsɔɔ?\n31. Mɛni Maleaki gba yɛ hetsuumɔ be lɛ he, ni mɛɛ gbɛ nɔ nakai gbalɛ lɛ bɔi mlibaa? (Kwɛmɔ shishigbɛ niŋmaa lɛ hu.)\n31 Maleaki gba akɛ hetsuumɔ lɛ ebafeŋ mlɛo kwraa. Eŋma akɛ: “Namɔ aaanyɛ akpee ebaa gbi lɛ naa? ni namɔ aaanyɛ shi adamɔ be ni eeebapue lɛ? Ejaakɛ etamɔ niiahetsuulɔ la, kɛ niiahefɔlɔi asamla.” (Mal. 3:2) Kwɛ bɔ ni nakai wiemɔ lɛ bafee anɔkwale hã! Kɛjɛ afi 1914 lɛ, Nyɔŋmɔ tsuji ni yɔɔ shikpɔŋ nɔ lɛ kɛ kai wuji kɛ shihilɛi ni mli wawai ni eko nyiɛ eko sɛɛ kpe. Be ni Jeŋ Ta I lɛ yaa nɔ lɛ, awa Biblia Kaselɔi lɛ saŋŋ yi gbeyeigbeyei, ni awo amɛ tsuŋ hu. *\n32. Mɛɛ naagbai wuji komɛi bate shi yɛ Nyɔŋmɔ webii lɛ ateŋ yɛ afi 1916 sɛɛ kɛbaa?\n32 Kɛfata he lɛ, naagbai wuji komɛi hu te shi yɛ asafo lɛŋ. Yɛ afi 1916 lɛ, Nyɛminuu Russell gbo be ni eye afii 64 pɛ, ni enɛ hã Nyɔŋmɔ webii lɛ babaoo anaa kpɛ amɛhe pam. Egbele lɛ hã ebafee faŋŋ akɛ, nyɛmimɛi lɛ ekomɛi kɛ amɛjwɛŋmɔ ema nuu kome ko ni feɔ nɔkwɛmɔnɔ kpakpa lɛ nɔ fe nine. Eyɛ mli akɛ Nyɛminuu Russell sumɔɔɔ nakai nifeemɔ lɛ moŋ, shi mɛi komɛi anifeemɔ tsɔɔ akɛ amɛmiijá lɛ. Mɛi pii yasusu akɛ, akɛni Nyɛminuu Russell egbo hewɔ lɛ, anɔkwalei ni ajieɔ amɛ kpo fiofio lɛ sɛɛ efo ji no, ni mɛi komɛi amli fu akɛ akɛwa jɛmɛ. Su nɛɛ hã mɛi saŋŋ batsɔmɔ hemɔkɛyeli kwalɔi, ni ekɛ mligbalamɔ ba asafo lɛŋ.\n33. Mɛɛ gbɛ nɔ gbɛkpamɔi komɛi ni eyabaaa mli lɛ bafee kaa kɛhã Nyɔŋmɔ webii lɛ?\n33 Gbɛkpamɔi komɛi ni eyabaaa mli lɛ hu bafee kaa. Eyɛ mli akɛ Buu-Mɔɔ lɛ wie afi 1914 he yɛ gbɛ ni ja nɔ akɛ eji afi ni Jeŋmaji Abe lɛ baaba naagbee moŋ, kɛ̃lɛ nyɛmimɛi lɛ eyanuuu nɔ ni baaba yɛ nakai afi lɛ mli lɛ shishi. (Luka 21:24) Amɛyasusu akɛ yɛ afi 1914 lɛ, Kristo baaŋɔ emɛi ni afɔ amɛ mu, ni ji eyemforo kuu lɛ kɛya ŋwɛi koni amɛkɛ lɛ aye nɔ yɛ jɛmɛ. Nakai gbɛkpamɔi lɛ eyabaaa mli. Afi 1917 naagbee gbɛ lɛ, Buu-Mɔɔ lɛ tswa adafi akɛ, nikpamɔ be ko ni heɔ afii 40 lɛ baaba naagbee yɛ afi 1918 mra beaŋ. Shi shiɛmɔ nitsumɔ lɛ baaa naagbee. Atee nɔ ashiɛ ni ewo yibii yɛ nakai be lɛ sɛɛ. Buu-Mɔɔ lɛ tsɔɔ mli akɛ, nikpamɔ be lɛ eba naagbee lɛɛlɛŋ shi eshwɛ be fioo ko kɛhã kpɛkpɛoyeli. Fɛɛ sɛɛ lɛ, mɛi pii anijiaŋ je wui ni amɛkpa Yehowa sɔɔmɔ.\n34. Mɛɛ kaa kpele ko ba yɛ afi 1918 lɛ, ni mɛni hewɔ Kristendom susu akɛ Nyɔŋmɔ webii lɛ ‘egboi’ lɛ?\n34 Kaa kpele ko bate shi yɛ afi 1918. Amɔ Nyɛminuu J. F. Rutherford ni baye C. T. Russell sɛɛ akɛ mɔ ni nyiɛɔ sɔɔmɔ nitsumɔ lɛ hiɛ yɛ Nyɔŋmɔ webii lɛ ateŋ lɛ kɛ nyɛmimɛi hii kpawo komɛi hu ni tsuɔ sɔ̃i komɛi ahe nii lɛ afata ehe. Atsɔ anɔkwale hiɛ abu shi, ni awo amɛ tsuŋ koni amɛyaye afii babaoo yɛ tsuŋwoohe ni yɔɔ Atlanta, Georgia, yɛ Amerika lɛ. Yɛ be fioo ko mli lɛ, ebafee tamɔ nɔ ni nitsumɔ ni Nyɔŋmɔ webii lɛ tsuɔ lɛ eyawa gbɛteŋ. Kristendom osɔfoi lɛ ateŋ mɛi babaoo ná miishɛɛ waa. Amɛyasusu akɛ, akɛni awo mɛi ni amɛtsɛɔ akɛ wɔhiɛnyiɛlɔi lɛ tsuŋ, aŋa nitsumɔhe yitso ni yɔɔ Brooklyn, ni ate shi awo shiɛmɔ nitsumɔ lɛ yɛ Amerika kɛ Yuropa maji lɛ amli hewɔ lɛ, nakai Biblia Kaselɔi ni haoɔ amɛ lɛ ‘egboi’—amɛhe bɛ oshara dɔŋŋ. (Kpoj. 11:3, 7-10) Kwɛ bɔ ni amɛsusumɔ lɛ fee yaka hã!\n35. Mɛni hewɔ Yesu ŋmɛ gbɛ ni haomɔ ba esɛɛnyiɛlɔi lɛ anɔ lɛ, ni mɛni efee kɛye ebua amɛ?\n35 Anɔkwale lɛ henyɛlɔi lɛ eyaleee kwraa akɛ no mli lɛ, Yehowa eta shi ‘akɛ jwiɛtɛi hetsuulɔ kɛ krɔŋŋfeelɔ,’ no hewɔ ni Yesu eŋmɛ gbɛ ni ewebii lɛ kɛ shihilɛ ni mli wawai nɛɛ kpeɔ lɛ. (Mal. 3:3) Yehowa kɛ e-Bi lɛ ná nɔmimaa akɛ, anɔkwafoi lɛ baaje kai ni tamɔ la lɛ mli shweshweeshwe, ni no baatsuu amɛhe, efee amɛ krɔŋŋ, ni amɛfee mɛi ni sa jogbaŋŋ akɛ Maŋtsɛ lɛ sɔɔlɔi fe tsutsu lɛ. Kɛjɛ afi 1919 mra beaŋ tɔ̃ɔ lɛ, nibii bafee faŋŋ akɛ Nyɔŋmɔ mumɔ lɛ efee nɔ ni ewebii lɛ ahenyɛlɔi lɛ susu akɛ anyɛŋ afee kɔkɔɔkɔ lɛ. Atsĩɛ anɔkwafoi lɛ! (Kpoj. 11:11) Ekã shi faŋŋ akɛ, Kristo hã naagbee gbii lɛ he okadi lɛ fã titri ko ba mli yɛ nakai beaŋ. Ehala ‘nyɔŋ anɔkwafo kɛ hiɛshikalɔ lɛ,’ kuu bibioo ko ni ji hii ni afɔ amɛ mu, ni baanyiɛ ewebii lɛ ahiɛ koni amɛhã ewebii lɛ mumɔŋ niyenii yɛ be ni sa mli.—Mat. 24:45-47.\n36. Mɛni hãa wɔnaa akɛ Nyɔŋmɔ webii lɛ ahiɛ bɔi tsĩɛmɔ yɛ mumɔŋ fiofio?\n36 Yɛ March 26 afi 1919 lɛ, ajie Nyɛminuu Rutherford kɛ mɛi kpawo ni fata ehe lɛ kɛjɛ tsuŋwoo mli. Nɔŋŋ kɛkɛ ni ato gbɛjianɔ akɛ abaafee kpee wulu ko yɛ September mli yɛ nakai afi lɛ nɔŋŋ nɔ. Ato gbɛjianɔ koni abɔi wolo kroko kalamɔ afata Buu-Mɔɔ lɛ he, abaatsɛ wolo nɛɛ The Golden Age. Ebafee Buu-Mɔɔ hefatalɔ, ni afee koni akɛtsu nii yɛ shiɛmɔ nitsumɔ lɛ mli. * Nakai afi lɛŋ nɔŋŋ lɛ, akala wolo ni ji Bulletin, ni amrɔ nɛɛ eji nifeemɔ wolo kɛhã Wɔshiɛmɔ kɛ Wɔshihilɛ akɛ Kristofoi Kpee lɛ klɛŋklɛŋ nɔ lɛ. Kɛjɛ shishijee mli tɔ̃ɔ lɛ, wolo lɛ etee nɔ ewo mɛi hewalɛ koni amɛkɛ amɛhe awo shiɛmɔ nitsumɔ lɛ mli. Ŋwanejee ko kwraa bɛ he akɛ, kɛjɛ afi 1919 kɛbaa lɛ, ahã shĩa kɛ shĩa shiɛmɔ nitsumɔ lɛ ni aŋkroaŋkroi kɛ amɛhe baawo mli lɛ bafee nɔ titri.\n37. Mɛɛ gbɛ nɔ mɛi komɛi eyayeee anɔkwa kɛjɛ afi 1919 sɛɛ kɛbaa?\n37 Shiɛmɔ nitsumɔ lɛ tee nɔ etsuu Kristo tsuji lɛ ahe, ejaakɛ henɔwolɔi kɛ kuɛŋtilɔi ni yɔɔ amɛteŋ lɛ eyanyaaa he akɛ amɛbaatsu nitsumɔ ni mɛi ebuuu nɛɛ. Mɛi ni sumɔɔɔ ni amɛkɛ amɛhe woɔ nitsumɔ lɛ mli lɛ kɛ anɔkwafoi lɛ fo tako mli. Kɛjɛ afi 1919 sɛɛ kɛbaa lɛ, mɛi komɛi ni eyayeee anɔkwa lɛ bɔi amɛtsui naa saneyeli, amɛfolɔ Yehowa anɔkwa tsuji lɛ anaa ni amɛgbe amɛhe guɔ yɛ adafitswaa woji kɛ ehenɔi lɛ amli, ni amɛyafata yiwalɔi lɛ ahe po kɛwa anɔkwafoi nɛɛ ayi.\n38. Mɛɛ nɔmimaa shweremɔ ni Kristo sɛɛnyiɛlɔi ni yɔɔ shikpɔŋ nɔ lɛ shwere kɛ omanyei ni amɛye lɛ hãa wɔnáa?\n38 Nakai tutuamɔi lɛ fɛɛ sɛɛ lɛ, Kristo sɛɛnyiɛlɔi lɛ tee nɔ amɛshwere ni amɛhe wa yɛ mumɔŋ. Shweremɔi nɛɛ kɛ omanyei fɛɛ ni amɛye kɛjɛ no nɔ kɛbaa nɛɛ hãa wɔnáa nɔmimaa kwraa akɛ Nyɔŋmɔ Maŋtsɛyeli lɛ miiye nɔ! Nyɔŋmɔ yelikɛbuamɔ kɛ ejɔɔmɔi—ni etsɔɔ e-Bi lɛ kɛ Mesia Maŋtsɛyeli lɛ nɔ ekɛhãa lɛ—pɛ baanyɛ ahã kuu bibioo ko kɛkɛ ni amɛyeee emuu lɛ anyɛ aya nɔ aye Satan kɛ shihilɛ gbɛjianɔtoo fɔŋ nɛɛ nɔ kunim kɛtsara nɔ!—Kanemɔ Yesaia 54:17.\nNyɛminuu Rutherford ni miihã wiemɔ ko ni kanyaa mɔ waa yɛ kpee wulu ko shishi be ni ajie lɛ kɛjɛ tsuŋwoo mli lɛ sɛɛ nyɔji fioo komɛi\n39, 40. (a) Mɛɛ nibii komɛi obaana yɛ wolo nɛɛ mli? (b) Kɛ́ okase wolo nɛɛ, mɛɛ sɛɛ obaaná?\n39 Yɛ yitsei ni baanyiɛ sɛɛ lɛ amli lɛ, wɔbaapɛi nibii ni Nyɔŋmɔ Maŋtsɛyeli lɛ etsu yɛ afii oha mli yɛ shikpɔŋ nɛɛ nɔ kɛjɛ be ni ato shishi yɛ ŋwɛi lɛ mli. Wolo nɛɛ fã fɛɛ fã baawie nitsumɔi ni sa kadimɔ waa ni Maŋtsɛyeli lɛ tsuɔ yɛ shikpɔŋ nɛɛ nɔ lɛ ateŋ eko he. Akɛ akrabatsa ko ni hiɛ sanebimɔi baawo yitso fɛɛ yitso naagbee, koni eye ebua wɔ ni wɔpɛi wɔmli akɛ aŋkroaŋkroi wɔkwɛ akɛ Maŋtsɛyeli lɛ ji nɔ ko ni yɔɔ diɛŋtsɛ kɛhã wɔ lo. Yɛ naagbee yitsei lɛ amli lɛ, wɔbaasusu nibii ni esa akɛ wɔkpa gbɛ kɛ́ Maŋtsɛyeli lɛ ba wɔsɛɛ koni ebakpãta mɛi fɔji ahiɛ ni ekɛ paradeiso aba shikpɔŋ lɛ nɔ lɛ ahe. Kɛ́ okase wolo nɛɛ, mɛɛ sɛɛ obaaná?\n40 Satan baasumɔ ni fiofio lɛ, efite hemɔkɛyeli ni oyɔɔ yɛ Nyɔŋmɔ Maŋtsɛyeli lɛ mli lɛ. Shi Yehowa miisumɔ ni ewaje ohemɔkɛyeli lɛ koni no abu ohe ni ehã ohe aya nɔ awa. (Efe. 6:16) No hewɔ lɛ, wɔmiibi koni okɛ hiɛdɔɔ akase wolo nɛɛ jogbaŋŋ. Yaa nɔ obi ohe akɛ, ‘Ani Nyɔŋmɔ Maŋtsɛyeli lɛ ji nɔ ko ni yɔɔ diɛŋtsɛ kɛhã mi?’ Yaa nɔ ohã Maŋtsɛyeli lɛ afee nɔ diɛŋtsɛ ni yɔɔ kɛhã bo amrɔ nɛɛ, koni gbi nɔ ni mɛi fɛɛ ni hiɛ kã lɛ baana akɛ Nyɔŋmɔ Maŋtsɛyeli lɛ ji nɔ ko ni yɔɔ diɛŋtsɛ, ni eeye nɔ lɛ, ona kɛ ohiŋmɛi ní okɛ anɔkwayeli kɛ ekãa afi sɛɛ.\n^ kk. 7 Kɛ́ ootao ole Grew, Stetson, kɛ Storrs he saji krokomɛi lɛ, kwɛmɔ wolo ni ji Jehovah’s Witnesses—Proclaimers of God’s Kingdom, baafa 45-46 lɛ.\n^ kk. 15 Eyɛ mli akɛ Biblia Kaselɔi lɛ gbala amɛhe shi kɛjɛ jamɔi ni kɛ je lɛ bɔɔ naanyo lɛ ahe moŋ, shi amɛtee nɔ amɛna aŋkroaŋkroi ni jeee Biblia Kaselɔi, shi amɛkɛɔ akɛ amɛheɔ kpɔ̃mɔnɔ lɛ amɛyeɔ lɛ akɛ nyɛmimɛi Kristofoi ni ejɔɔ amɛhe nɔ amɛhã Nyɔŋmɔ.\n^ kk. 17 Nɔ kome ni hãaa nakai mra beaŋ kɔkɔbɔɔ lɛ afee hiɛdɔɔ ji akɛ, akɛkɔ Kristo tooku bibioo ni ji mɛi 144,000 lɛ pɛ ahe. Wɔbaana yɛ Yitso 5 lɛ mli akɛ, dani afi 1935 baashɛ lɛ, asusu akɛ Kristendom sɔlemɔi lɛ mli bii kpotoo fata “asafo babaoo” ni awie amɛhe yɛ Kpojiemɔ 7:9, 10 yɛ King James Version lɛ mli lɛ ahe, ni ákɛ abaajuro amɛ akɛ kuu ni ji enyɔ nɔ ni baaya ŋwɛi, akɛni amɛhi Kristo gbɛfaŋ be ni naagbee lɛ shɛɔ lɛ hewɔ.\n^ kk. 31 Yɛ September afi 1920 mli lɛ, akala The Golden Age (amrɔ nɛɛ Awake!) lɛ krɛdɛɛ ko, ni tsɔɔ ta beaŋ yiwai srɔtoi ni akɛba Yehowa webii anɔ lɛ mli fitsofitso—ekomɛi yɛ musuŋshãa waa—yɛ Canada, England, Germany, kɛ United States. Nɔ ni tamɔɔɔ nakai lɛ, yiwaa nɛɛ fioo kɛkɛ Yehowa tsuji lɛ kɛkpe yɛ afii nyɔŋmai komɛi ni tsɔ klɛŋklɛŋ jeŋ ta lɛ hiɛ lɛ mli.\n^ kk. 36 Buu-Mɔɔ bafee wolo ko ni akala, titri lɛ kɛhã kuu fioo lɛ mli bii koni akɛlɛ amɛ yɛ mumɔŋ, ni enɛ tee nɔ afii saŋŋ.\nNamɔ ye ebua kɛsaa Yesu anɔkwa sɛɛnyiɛlɔi lɛ kɛhã Maŋtsɛyeli lɛ fɔmɔ?\nMɛɛ gbɛi anɔ atsɔ asaa anɔkwa Kristofoi lɛ kɛhã Nyɔŋmɔ Maŋtsɛyeli lɛ nɔyeli lɛ?\nMɛɛ nibii hãa anaa akɛ Maŋtsɛyeli lɛ ji nɔyeli diɛŋtsɛ? (Kwɛmɔ akrabatsa ni ji “ Nyɔŋmɔ Maŋtsɛyeli Lɛ—Eji Nɔyeli Diɛŋtsɛ” lɛ.)\nBe ni ofiɔ Maŋtsɛyeli lɛ sɛɛ ŋmɛnɛ lɛ, te obaafee tɛŋŋ okase Kristo anɔkwa sɛɛnyiɛlɔi ni hi shi afii oha ni eho lɛ?\nNYƆŊMƆ MAŊTSƐYELI LƐ—EJI NƆYELI DIƐŊTSƐ\nAni Nyɔŋmɔ Maŋtsɛyeli lɛ ji nɔyeli diɛŋtsɛ? Susumɔ Nyɔŋmɔ Maŋtsɛyeli lɛ he nibii fioo komɛi ahe okwɛ. Bi ohe akɛ, ‘Ani nibii nɛɛ eko fɛɛ eko haaa wɔna akɛ Maŋtsɛyeli lɛ ji nɔyeli diɛŋtsɛ tamɔ adesai anɔyelii ni yɔɔ shikpɔŋ lɛ nɔ ŋmɛnɛ lɛ? Ani enɔ kwɔɔɔ kwraa fe adesai anɔ̃?’\nAwó Yesu Kristo maŋtsɛ yɛ afi 1914, eji Maŋtsɛ ni he wa, eyeɔ jalɛsane, ele nii, enaa mɔbɔ, ni ebaa ehe shi ehãa Yehowa Nyɔŋmɔ. (Yes. 9:5, 6; 11:1-3) Etamɔɔɔ adesai nɔyelɔi ni yeee emuu ni abaanyɛ enɔ koni efee nibii ni ehiii. Kɛfata he lɛ, mlawoo kpeebii loo mɛi ni miipele hegbɛi komɛi ahe kɛ kui krɛdɛi komɛi nyɛŋ awo enajiaŋ.\nMLAWOO KƐ KOJOMƆ HEGBƐI\nBɔ ni Yesu hi shi ehã kɛ nɔkwɛmɔnɔ ni efee be ni eyɔɔ shikpɔŋ lɛ nɔ lɛ bafee shishitoo nɔ kɛhã mla ko ni yeɔ emuu, “Kristo mla lɛ.”—Gal. 6:2; 1 Pet. 2:21.\nYehowa etuu kojomɔi fɛɛ ewo e-Bi lɛ dɛŋ, ni bɔ ni Yesu tsuɔ nakai sɔ̃ lɛ he nii kɛmɔɔ shi lɛ, adesa kojolɔ ko kwraa bɛ ni baanyɛ atsu lɛ nakai.—Yoh. 5:22.\nYesu yɛ mɛi 144,000 ni baafata ehe yɛ ejalɛ nɔyeli lɛ mli kɛye shikpɔŋ lɛ nɔ. Nɔ̃ titri ni enɔyeli lɛ baatsu ji, ebaasaa adesai kɛ Nyɔŋmɔ teŋ. No hewɔ lɛ, mɛi ni baafata ehe kɛye nɔ lɛ hu baasɔmɔ akɛ osɔfoi kɛtsu nakai yiŋtoo lɛ he nii.—Kpoj. 14:1; 20:6.\nÁkɛ Yehowa ŋwɛibɔfoi tabilɔi hewalɔi lɛ a-Hiɛnyiɛlɔ lɛ, Yesu kudɔɔ asraafoi hewalɔi ni eko kɛ lɛ yeko egbɔ pɛŋ. Etsɛŋ kwraa ni nɛkɛ tabilɔi nɛɛ baafã ta ashi efɔŋfeemɔi fɛɛ.—Lala 45:1, 3-5; Kpoj. 19:11, 14-16.\nNƆYELI LƐ SHIHILƐHE\nYesu maŋtsɛsɛi lɛ yɛ ŋwɛi, yɛ e-Tsɛ masɛi. Ŋwɛi ji Yehowa ‘hekrɔŋkrɔŋ kɛ enunyam shihilɛhe.’ (Yes. 63:15) Ani eji shihilɛhe diɛŋtsɛ? Hɛɛ, ni efe maŋtiase ko loo nɔyeli ko tsũ ni ona pɛŋ, ejaakɛ nibii ni yɔɔ ŋwɛi lɛ fiteee.—Mat. 6:20.\nESHIKPƆŊ NI EYEƆ NƆ\nŊmɛnɛ lɛ, Yesu shishibii lɛ efee tamɔ gbɔi yɛ maji kɛ shikpɔji fɛɛ anɔ, ni amɛhiɔ shi akɛ maŋbii ni yeɔ mla nɔ. Shi Yehowa kɛ egbɛjianɔtoo ni abaanyɛ akɛto maŋ he lɛ ehã amɛ, ni maŋ nɛɛ mli amɛfeɔ maŋtsɛ lɛ suɔmɔnaa nii yɛ. (Yes. 60:2; 66:8) Etsɛŋ, Yesu Maŋtsɛyeli lɛ baaŋɔ shikpɔŋ muu lɛ fɛɛ efee enɔ̃, koni eye nɔ.—Lala 72:8.\nNIBII NI NƆYELI LƐ BAAFEE\nEtsɛŋ, Nyɔŋmɔ Maŋtsɛyeli lɛ baahã Nyɔŋmɔ shiwoi kɛ jɔɔmɔi nɛɛ kɛ ekrokomɛi fɛɛ aba mli.—Lala 72:16; Yes. 2:3; 33:24; 35:6; 65:21.\nNITSUMƆI NI HÃA TSUI NYƆƆ MƆ MLI\nMAŊBII ANƆKWAFOI BABAOO\nBiblia lɛ kɛɛ akɛ: “Maŋ yifalɛ ji maŋtsɛ anunyam, shi maŋ yitãlɛ lɛ, lumɔ hiɛkpatamɔ ni.” (Abɛi 14:28) Maŋtsɛyeli lɛ shishi bii anɔkwafoi babaoo lɛ ayi efa kɛmiihe ashɛ mɛi akpekpei kpaanyɔ.—Lala 72:8; Yes. 60:22.\nASAA AMƐ ATO MAŊTSƐYELI LƐ FƆMƆ\nSusumɔ yinɔsane mli nibii komɛi ni ba afii nyɔŋmai komɛi dani afi 1914 shɛ lɛ ahe okwɛ. Ani oona bɔ ni nibii ni ba nɛɛ ye ebua Nyɔŋmɔ webii lɛ ni amɛsaa amɛhe amɛto Mesia Maŋtsɛyeli lɛ fɔmɔ?\nAfi 1800 Afii lɛ Teŋgbɛ\nHenry Grew, George Stetson, kɛ George Storrs pɛi susuma ni gbooo tsɔɔmɔ lɛ mli, ni amɛkpa he mama akɛ eji amale tsɔɔmɔ\nAfi 1868 loo 1869\nCharles T. Russell bɔi Kristendom sɔlemɔi lɛ atsɔɔmɔi lɛ amlipɛimɔ, ni ena akɛ bɔ ni amɛtsɔɔ Ŋmalɛi lɛ amli lɛ ejaaa; Russell hemɔkɛyeli ni fee tamɔ eehoso lɛ saa ebama shi ekoŋŋ be ni ebo Adventist osɔfo Jonas Wendell shiɛmɔ ko toi lɛ\nNyɛminuu Russell tse Biblia kasemɔ kuu ko; amɛto gbɛjianɔ kɛkase Biblia lɛ jogbaŋŋ\nAnɔkwalei ni kɔɔ adesa susuma ni gboɔ lɛ he, kpɔmɔnɔ lɛ, kɛ gbɛ nɔ ni Kristo baaku esɛɛ lɛ bafee faŋŋ\nSane ko ni C. T. Russell ŋma ni akala yɛ wolo ni ji Bible Examiner lɛ mli lɛ wie akɛ, Jeŋmaji Abe lɛ baaba naagbee yɛ afi 1914\nAkala wolo ni ji The Object and Manner of Our Lord’s Return lɛ koni akɛtsɔɔ Kristo baa lɛ he anɔkwalei lɛ amli\nAkala Zion’s Watch Tower and Herald of Christ’s Presence lɛ klɛŋklɛŋ nɔ̃\nAyɔse akɛ Kristendom sɔlemɔi lɛ hu ji Babilon Kpeteŋkpele lɛ fã\nNyɛminuu Russell yakpá Amerika kooyi-bokagbɛ maji lɛ anɔ kɛsara Biblia kasemɔ kui ni yɔɔ jɛmɛ lɛ, ni ewaje amɛ\nAfee dɛhiɛmɔ woji ni hiɛ baafai babaoo (ekomɛi hiɛ baafai 100 kɛ sɛɛ) ahã mɛi ni kaneɔ Buu-Mɔɔ lɛ koni amɛjara amɛhã maŋbii lɛ\nBuu-Mɔɔ lɛ wo ekanelɔi fɛɛ hewalɛ koni amɛkai Yesu gbele lɛ yɛ Allegheny, Pennsylvania\nAje Gbɛgbamɔ nitsumɔ lɛ shishi\nSaji tamɔ “Aatao Shiɛlɔi 1,000” kɛ “Afɔ Bo Mu Koni Oshiɛ” ni aŋmala lɛ hã shiɛmɔ nitsumɔ lɛ shwere\nAwo Kristofoi ni bɔiko kpee yaa lɛ hewalɛ koni amɛfɔ yaa\nAkala sane ko kɛkpa Triniti tsɔɔmɔ lɛ he mama\nAsafo lɛ woji lɛ yashɛ maji babaoo anɔ\nAjie wolo ni ji The Divine Plan of the Ages lɛ kpo, sɛɛ mli lɛ abale klɛŋklɛŋ kpo lɛ akɛ Studies in the Scriptures\nAtsɔ Buu-Mɔɔ lɛ nɔ afɔ̃ ekanelɔi lɛ nine kɛhã “kpee ko” ni abaafee lɛ gbii etɛ ni baaje shishi yɛ Kristo gbele lɛ kaimɔ lɛ sɛɛ, ni akɛje daa afi kpee wuji ni afeɔ lɛ shishi\nAma Bible House (Biblia Shĩa) yɛ Allegheny ni yɔɔ Pennsylvania lɛ agbe naa\nWatch Tower Society lɛ kɛ woji akalamɔhe ko tsu nii kɛkala Biblia ko ni ji Rotherham’s New Testament lɛ\nYɛ Amerika sɛɛ lɛ, C. T. Russell yasara maji krokomɛi kɛtao gbɛi anɔ ni “abaatsɔ agbɛ Anɔkwale lɛ ashwã”\n“Tower Tract Society” najiaŋdamɔlɔi lɛ sɔmɔ akɛ nɔkwɛlɔi gbɛfalɔi, atsu amɛ koni amɛyasara asafoi ni amɛwo amɛ hewalɛ\nAsafo lɛ (Watch Tower) yɔse akɛ, anɔkwafoi komɛi kpeɔ ni amɛkɛ Millennial Dawn wolo lɛ kaseɔ Biblia lɛ, ni asafo lɛ jie yi akɛ “afee kpee nɛɛ yɛ he fɛɛ he”\nC. T. Russell kala wolo ni ji What Say the Scriptures About Hell? (Mɛni Ŋmalɛi lɛ Kɛɔ yɛ Hɛl He?)\nAma klɛŋklɛŋ nitsumɔhe nine yɛ London, England\nShiɛmɔ nitsumɔ lɛ yashɛ shikpɔji 28 anɔ\nAkɛ hiɛdɔɔ bɔi dɛhiɛmɔ woji ajaa daa Hɔgbaa yɛ shĩa kɛ shĩa, kulɛ ajaa enɛ yɛ gbɛjegbɛi ni bɛŋkɛ sɔlemɔtsui ahe lɛ anɔ\nAbɔi Russell shiɛmɔi lɛ akalamɔ yɛ adafitswaa woji amli nɔtonɔto\nWatch Tower Society lɛ jie nitsumɔhe yitso lɛ kɛtee Brooklyn, New York\nBiblia Kaselɔi lɛ kɛ gbɛ́i International Bible Students Association lɛ bɔi nitsumɔ\nC. T. Russell kɛ nyɛmimɛi hii ekpaa fã gbɛ kilomitai 56,000 kɛkpa je lɛŋ hei srɔtoi, ní China, India, Japan, kɛ Philippines fata he lɛ, kɛkwɛ “shihilɛ ni Kristojamɔ yɔɔ mli kɛ bɔ ni ebaanyɛ eshwere ehã”\nAjie “Photo-Drama of Creation” lɛ klɛŋklɛŋ yɛ New York yɛ January 11 lɛ, ni nyɔɔŋ ni nyiɛ sɛɛ lɛ ajie yɛ maŋtiasei enumɔ krokomɛi amli. Be ni afi lɛ baa naagbee lɛ, mɛi aaafee 9,000,000 ni yɔɔ North America, Europe, Australia, kɛ New Zealand lɛ ekwɛ ehenɔi lɛ fɛɛ\nYɛ October mli lɛ, C. T. Russell tswa Betel weku lɛ adafi akɛ: “Jeŋmaji abe lɛ eba naagbee; amɛmaŋtsɛmɛi lɛ eye amɛbe etã.” Nyɛmi yoo ko ni no mli lɛ eyɔɔ jɛmɛ lɛ kɛɛ akɛ, Russell kɛfata he akɛ: “No hewɔ lɛ, wɔleee nɔ ni mɛɔ wɔ”\nNikasemɔ nɛɛ tsakeɔ bɔ ni wɔnuɔ nyɔŋ anɔkwafo kɛ hiɛshikalɔ lɛ shishi wɔhaa lɛ. Obaana bɔ ni atsɔɔ nyɔŋ nɛɛ nɔ awajeɔ wɔ yɛ mumɔŋ.\nVidio nɛɛ kɔɔ mɛi komɛi ni tswa amɛfai shi akɛ amɛbaahi shi yɛ anɔkwalei ni yɔɔ Biblia lɛ mli, ni tsoɔ tamɔ la lɛ anaa, ekɔɔɔ he eko shiteekɛwoo ni amɛkɛbaakpe lɛ ahe. Amɛnɔkwɛmɔnɔ lɛ baawo bo hewalɛ ni oya nɔ okɛ anɔkwayeli asɔmɔ Nyɔŋmɔ.


Biblia Mli Saji Yona kɛ Loo Agbo Lɛ - Yehowa Odasefoi a-Wɛb Saiti\nKWƐMƆ nuu ni yɔɔ nu lɛ mli lɛ. Eyɛ haomɔ babaoo mli, aloo jeee nakai? Nakai loo lɛ miiba ebami lɛ! Ani ole mɔ ni nuu nɛɛ ji? Egbɛi ji Yona. Ha wɔkwɛ bɔ ni fee ni ebote haomɔ babaoo mli nɛkɛ lɛ.\nYehowa gbalɔ ji Yona. Gbalɔ Elisha gbele sɛɛ etsɛɛɛ tsɔ ni Yehowa kɛɛ Yona akɛ: ‘Yaa Ninive maŋ kpeteŋkpele lɛ mli. Gbɔmɛi ni yɔɔ jɛmɛ lɛ anɔ fɔŋ feemɔ lɛ fa waa diɛŋtsɛ, ni miitao ni okɛ amɛ ayawie yɛ no hewɔ.’\nShi Yona sumɔɔɔ ni eyaa. No hewɔ lɛ ebote lɛlɛ ko ni miiya he kroko kwraa ni jeee Ninive lɛ mli. Yehowa naaa Yona he miishɛɛ akɛni eejo foi lɛ hewɔ. No hewɔ lɛ E-ha ahum kpeteŋkpele ko tswa. Enaa wa aahu akɛ eha lɛlɛ lɛ fee tamɔ nɔ ni ebaabutu. Amlakui lɛ she gbeyei waa naakpa, ni amɛbolɔ amɛtsɛ amɛnyɔŋmɔi lɛ ni amɛye amɛbua amɛ.\nYɛ naagbee lɛ Yona kɛɛ amɛ akɛ: ‘Mijáa Yehowa, Nyɔŋmɔ ni fee ŋwɛi kɛ shikpɔŋ lɛ. Ni miijo foi yɛ nɔ ni Yehowa tsu mi akɛ miyafee lɛ naa.’ No hewɔ lɛ amlakui lɛ bi lɛ akɛ: ‘Mɛni wɔfee bo koni ahum lɛ akpa tswaa?’\nYona kɛɛ akɛ: ‘Nyɛshɛa mi nyɛfɔa ŋshɔ lɛ mli, ni ŋshɔ lɛ baaŋmɛ diŋŋ ekoŋŋ.’ Amlakui lɛ sumɔɔɔ ni amɛfeɔ nakai, shi beni ahum lɛ naa wa waa fe nine lɛ amɛshɛ Yona amɛfɔ ŋshɔ lɛ mli. Amrɔ nɔŋŋ ni ahum lɛ kpa tswaa, ni ŋshɔ lɛ fee dioo.\nBeni Yona tee nu lɛ shishi lɛ, ŋshɔŋ loo agbo ko mi lɛ. Shi egbooo. Ehi nakai loo lɛ musuŋ nyɔɔŋnyɔɔŋ kɛ shwaneshwane gbii etɛ. Yona shwa ehe akɛ ebooo Yehowa toi koni eya Ninive. No hewɔ lɛ ani ole nɔ ni efee?\nYona sɔle eha Yehowa kɛha yelikɛbuamɔ. Ni Yehowa ha loo lɛ yashwe Yona efɔ shikpɔŋ gbiŋ nɔ. Yɛ no sɛɛ lɛ Yona tee Ninive. Ani enɛ etsɔɔɔ wɔ akɛ ehe miihia ni wɔfee nɔ fɛɛ nɔ ni Yehowa kɛɔ wɔ lɛ?\nBiblia mli Yona wolo lɛ.\nNamɔ ji Yona, ni mɛni Yehowa kɛɛ efee?\nAkɛni Yona sumɔɔɔ ni eyaa he ni Yehowa kɛɛ eya lɛ hewɔ lɛ, mɛni Yona fee?\nMɛni Yona kɛɛ amlakui lɛ ni amɛfee bɔni afee ni ahum lɛ akpa tswaa?\nTaakɛ onaa yɛ mfoniri lɛ mli lɛ, mɛni ba be ni Yona tee nu lɛ shishi lɛ?\nGbii enyiɛ Yona ye yɛ loo agbo lɛ musu mli, ni mɛni efee yɛ jɛmɛ?\nNɛgbɛ Yona tee be ni eje kpo kɛjɛ loo agbo lɛ musu mli lɛ, ni mɛni enɛ tsɔɔ wɔ?\nKanemɔ Yona 1:1-2:1.\nYɛ anɔkwale mli lɛ, te Yona bu enitsumɔ akɛ eyashiɛ etsɔɔ Ninivebii lɛ eha tɛŋŋ? (Yona 1:2, 3; Abɛi 3:7; Jaj. 8:12)\nKanemɔ Yona 2:2, 3, 11.\nYona nɔkwɛmɔnɔ lɛ haa wɔnáa hekɛnɔfɔɔ akɛ Yehowa baaha wɔsɔlemɔi lɛ ahetoo yɛ mɛɛ gbɛ nɔ? (Lala 22:25; 34:7; 1 Yoh. 5:14)\nKanemɔ Yona 3:1-10.\nEyɛ mli akɛ yɛ shishijee lɛ, Yona kpoo nitsumɔ ni akɛha lɛ lɛ moŋ, shi mɛɛ hewalɛwoo wɔnáa kɛjɛɔ anɔkwale ni eji akɛ Yehowa tee nɔ ekɛ lɛ tsu nii lɛ mli? (Lala 103:14; 1 Pet. 5:10)\nMɛni Yona niiashikpamɔ ni kɔɔ Ninivebii lɛ ahe lɛ tsɔɔ wɔ yɛ mɛi ni yɔɔ wɔshikpɔŋkuku lɛ mli ni wɔɔtsɔ hiɛ wɔkojo amɛ lɛ he? (Yona 3:6-9; Jaj. 11:6; Bɔf. 13:48)\nYona He Sane\nMɛɛ Yehowa sui wɔkaseɔ he nii yɛ Biblia mli amaniɛbɔɔ ni kɔɔ Yona he lɛ mli?


Mɛni Hewɔ Asɔleɔ?\nKANEMƆ YƐ Afrikaans Albania Amharic Arabic Armenia Aymara Azerbaijani Azerbaijani (Cyrillic) Bicol Blɔfo Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hebri Hela Hiligaynon Hungary Igbo Iloko Indonesia Italia Japan Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korea Krio Lingala Lithuania Luganda Luo Macedonia Malagasy Malay Malta Maya Moore Myanmar Nepali Ngabere Norway Nyaneka Nzema Ossetia Otetela Pangasinan Papiamento (Aruba) Papiamento (Curaçao) Poland Portugal Punjabi Quechua (Ayacucho) Quechua (Bolivia) Rarotongan Romania Russia Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tatar Thailand Tigrinya Tshiluba Tsonga Turkey Tuvalu Twi Ukrain Umbundu Uzbek Vietnam Wayuunaiki Xhosa Yoruba Zande Zulu\nSANEYITSO LƐ MLITSƆƆMƆ | ANI ESA AKƐ OSƆLE?\nAni osɔleɔ daa? Mɛi pii sɔleɔ daa, ni mɛi ni heee yeee akɛ Nyɔŋmɔ yɛ lɛ po sɔleɔ. Shi mɛni hewɔ asɔleɔ? Niiamlitaomɔ ko ni afee yɛ France lɛ tsɔɔ akɛ, kɛ́ aja Francebii lɛ amli enyɔ lɛ, fã kome sɔleɔ loo amɛjwɛŋɔ nii anɔ bei komɛi koni “amɛhe ajɔ amɛ kɛkɛ.” Amɛsɔleee ni amɛkɛja Nyɔŋmɔ, ni nakai eji yɛ Yuropabii krokomɛi hu agbɛfaŋ. Moŋ lɛ, amɛsɔleɔ koni “amɛtsui anyɔ amɛmli.” Yɛ mɛi ni heɔ Nyɔŋmɔ nɔ amɛyeɔ lɛ ateŋ mɛi komɛi agbɛfaŋ lɛ, ja amɛhe efĩ amɛ dani amɛsɔleɔ, kɛ gbɛkpamɔ akɛ Nyɔŋmɔ baatsu amɛnibimɔi lɛ ahe nii amrɔ nɔŋŋ.—Yesaia 26:16.\nNi bo hu? Ani onaa sɔlemɔ akɛ nɔ ko ni yeɔ ebuaa wɔ ni wɔjwɛŋmɔŋ akã wɔ shi kɛkɛ? Kɛ́ oheɔ Nyɔŋmɔ nɔ oyeɔ lɛ, ani onaa akɛ sɔlemɔ tsuɔ nɔ ko yɛ oshihilɛ mli? Aloo onuɔ he akɛ ebooo osɔlemɔi atoi? Biblia lɛ baanyɛ aye abua bo ni ona akɛ sɔlemɔ jeee nɔ ko ni hãa mɔ he jɔɔ lɛ kɛkɛ, shi moŋ eji gbɛ ni nɔ bɛ ni atsɔɔ nɔ abɛŋkɛɔ Nyɔŋmɔ.\nMɛni Hewɔ Asɔleɔ


2 Korintobii 12 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\n2 Korintobii 12:1-21\nPaulo ninai (1-7a)\n“Ŋmei ko yɛ” Paulo “heloo lɛ mli” (7b-10)\nBɔfoi ni he tse fe fɛɛ lɛ efeee Paulo (11-13)\nPaulo susu Korintobii lɛ ahe (14-21)\n12 Esa akɛ mashwã. Sɛɛnamɔ ko bɛ he, shi kɛ̃lɛ mibawie Nuŋtsɔ lɛ ninai kɛ kpojiemɔi ahe. 2 Mile gbɔmɔ ko ni kɛ Kristo efee ekome, ní afii nyɔŋma kɛ ejwɛ nɛ lɛ—kɛ́ yɛ gbɔmɔtso mli jio, jeee gbɔmɔtso mli jio, mileee; Nyɔŋmɔ le—ashá lɛ kɛtee ŋwɛi ni ji etɛ lɛ. 3 Hɛɛ, mile gbɔmɔ nɛɛ—kɛ́ yɛ gbɔmɔtso mli jio, jeee gbɔmɔtso mli jio, mileee; Nyɔŋmɔ le— 4 ashá lɛ kɛtee paradeiso ni eyanu wiemɔi ni ehiii wiemɔ ni mla hu eŋmɛɛɛ gbɛ akɛ gbɔmɔ tsĩɔ tã. 5 Mashwã yɛ gbɔmɔ ni tamɔ nɛkɛ he, shi mishwãŋ mihãŋ mi diɛŋtsɛ mihe, akɛ ja yɛ migbedemɔi lɛ ahe. 6 Ejaakɛ kɛ́ miisumɔ ni mashwã po lɛ, no efeŋ mi mɔ ni bɛ jwɛŋmɔ, ejaakɛ mawie anɔkwale. Shi mikpoo akɛ mafee nakai, bɔ ni afee ni mɔ ko mɔ ko akabu mi fe nɔ ni enaa yɛ mihe aloo nɔ ni enuɔ yɛ minaa, 7 yɛ nɛkɛ kpojiemɔi ni nɔ bɛ ní minine shɛ nɔ nɛɛ kɛkɛ ahewɔ. Bɔ ni afee ni mikawó mihe nɔ fe nine lɛ, ahã mi ŋmei ko yɛ heloo lɛ mli, Satan bɔfo ko, koni eya nɔ egbala mi mai,* koni mikawó mihe nɔ fe nine. 8 Mikpa Nuŋtsɔ lɛ fai shii etɛ yɛ enɛ he, koni ŋmei lɛ aje minɔ. 9 Shi ekɛɛ mi akɛ: “Miduromɔ lɛ fa hã bo, ejaakɛ mihewalɛ lɛ yeɔ emuu yɛ gbedemɔ mli.” Belɛ, mikɛ miishɛɛ baashwã yɛ migbedemɔi lɛ ahe, bɔ ni afee ni Kristo lɛ hewalɛ lɛ aya nɔ aha minɔ tamɔ buu ko. 10 No hewɔ lɛ, mináa miishɛɛ yɛ gbedemɔi amli, yɛ jɛmɔi amli, yɛ hiamɔ bei amli, yɛ yiwai kɛ shihilɛi ni mli wawai amli, yɛ Kristo hewɔ. Ejaakɛ kɛ́ migbede lɛ, no moŋ mináa hewalɛ. 11 Mitsɔ mɔ ni bɛ jwɛŋmɔ. Nyɛ nyɛnyɛ minɔ ni mifee nakai, ejaakɛ kulɛ esa akɛ nyɛjie miyi. Ejaakɛ kɛ́ mijeee nɔ ko po lɛ, nɔ kome folo po bɛ ni nyɛbɔfoi ni he tse fe fɛɛ lɛ kɛfe mi. 12 Anɔkwa, ajie bɔfo he okadii lɛ akpo yɛ nyɛteŋ kɛ shifimɔ kpele, kɛ agbɛnɛ hu kɛtsɔ okadii kɛ naakpɛɛ nii* kɛ hewalɛ nitsumɔi anɔ. 13 Ejaakɛ mɛni mli eba lɛ akɛ asafoi krokomɛi lɛ ahiɛ ba nyam yɛ fe nyɛ, akɛ ja nɔ ni mi diɛŋtsɛ lɛ mitsɔɔɔ jatsu ko mihãaa nyɛ lɛ mli? Nyɛjɛa mlihilɛ mli nyɛkɛ nɛkɛ efɔŋ nɛɛ afaa mi. 14 Naa! Enɛ ji shii etɛ nɔ ni misaa mihe akɛ miiba nyɛŋɔɔ, ni mibatsɔŋ jatsu mihãŋ nyɛ. Ejaakɛ jeee nyɛnii mitaoɔ, shi moŋ nyɛ diɛŋtsɛ; ejaakɛ akpaaa gbɛ akɛ bii baatĩa nii anaa amɛto amɛfɔlɔi, shi moŋ fɔlɔi ji mɛi ni akpaa gbɛ akɛ amɛbaatĩa nii anaa amɛto amɛbii. 15 Ejaakɛ migbɛfaŋ lɛ, miyɛ he miishɛɛ babaoo akɛ maŋɔ nii ni miyɔɔ lɛ fɛɛ mahã, ni asaŋ akɛ mi atsu nii kɛwula shi yɛ nyɛhewɔ.* Kɛ́ misumɔɔ nyɛ babaoo nɛkɛ lɛ, ani esa akɛ nyɛjie suɔmɔ ni shɛɛɛ nakai kpo nyɛtsɔɔ mi? 16 Shi bɔ fɛɛ bɔ ni sane lɛ ji lɛ, mitsɔɔɔ jatsu mihãaa nyɛ. Fɛɛ sɛɛ lɛ, nyɛkɛɔ akɛ “mihiɛ tɛ̃” ni mitsɔ “ŋaa gbɛ nɔ” midũ nyɛ. 17 Mitsɔɔɔ mɛi ni mitsu amɛ nyɛŋɔɔ lɛ ateŋ mɔ ko nɔ miyeee nyɛ amim, aloo mifee nakai? 18 Mikpa Tito fai ni mitsu lɛ kɛ nyɛmi nuu lɛ. Tito yeee nyɛ amim ko kwraa, aloo efee nakai? Ani jeee mumɔ kome too lɛ nɔŋŋ mli wɔnyiɛ yɛ? Ani jeee najiamaamɔhei kome too lɛ nɔŋŋ amli wɔnyiɛ yɛ? 19 Ani nyɛmiisusu akɛ wɔnaa sɔŋŋ wɔjieɔ wɔtsɔɔ nyɛ nɛɛ? Wɔmiiwie yɛ Nyɔŋmɔ hiɛ yɛ Kristo mli. Shi mɛi ni asumɔɔ, nɔ ni wɔfeɔ lɛ fɛɛ lɛ wɔmiifee ni wɔkɛtswa nyɛ wɔma shi. 20 Ejaakɛ miishe gbeyei akɛ yɛ gbɛ ko nɔ lɛ kɛ́ miba lɛ ekolɛ mibanaŋ nyɛ bɔ ni mitaoɔ, ni mibafeŋ bɔ ni nyɛ hu nyɛtaoɔ, moŋ lɛ ekolɛ mabana béi, awuŋayeli, girimɔi, naataamɔ, mɔfitemɔ, ablɛbiwiemɔ,* henɔwomɔ, kɛ basabasafeemɔ. 21 Kɛ́ miba ekoŋŋ lɛ, ekolɛ mi-Nyɔŋmɔ lɛ baahã mihiɛ agbo yɛ nyɛhiɛ, ni miwerɛ baaho mihe yɛ mɛi babaoo ni fee esha be ko ni eho, shi amɛtsakeko amɛtsui yɛ amɛhe ni amɛkɛwo muji nii kɛ bɔlɛnamɔ jeŋba sha* kɛ efɔŋ ni akɛ kuɛŋtimɔ feɔ* lɛ mli lɛ hewɔ.\n^ Aloo “eyi mi.”\n^ Aloo “nyɛsusumai ahewɔ.”\n^ Aloo “mɛi-ahe-wiemɔ.”\n2 Korintobii 12


Nu Afua Ko Kpãtã Jeŋ Ko Hiɛ—Ani Ebaaba Ekoŋŋ?\nANI onu ni mɔ ko miiwie je lɛ naagbee lɛ he pɛŋ?— Ŋmɛnɛ mɛi babaoo wieɔ he. Mɛi komɛi susuɔ akɛ je lɛ baaba naagbee yɛ tawuu ko ni mɛi kɛ nuklea okplɛmii baatsu nii yɛ mli lɛ mli. Ani osusuɔ akɛ Nyɔŋmɔ baahã gbɔmɛi afite wɔshikpɔŋ fɛfɛo nɛɛ gbi ko?—\nTaakɛ wɔkase lɛ, Biblia lɛ wieɔ je lɛ naagbee he. Biblia lɛ kɛɔ akɛ: “Je lɛ hoɔ eyaa.” (1 Yohane 2:17) Ani osusuɔ akɛ je lɛ naagbee lɛ baatsɔɔ shikpɔŋ lɛ naagbee?— Dabi, Biblia lɛ kɛɔ akɛ Nyɔŋmɔ bɔ shikpɔŋ lɛ koni “ahi nɔ,” hɛɛ, koni gbɔmɛi ahi nɔ ni amɛná miishɛɛ yɛ nɔ. (Yesaia 45:18) Lala 37:29 kɛɔ akɛ: “Jalɔi lɛ, shikpɔŋ lɛ aaatsɔ amɛnɔ̃ ni amɛaahi nɔ daa.” Yiŋtoo nɛɛ hewɔ ni Biblia lɛ kɛɔ hu akɛ, shikpɔŋ lɛ baahi shi kɛya naanɔ lɛ.—Lala 104:5; Jajelɔ 1:4.\nNo hewɔ lɛ, kɛji akɛ je lɛ naagbee etsɔɔɔ shikpɔŋ lɛ naagbee lɛ, mɛni etsɔɔ mɔ?— Wɔbaanyɛ wɔna kɛji akɛ wɔkwɛ nɔ ni ba yɛ Noa gbii lɛ amli lɛ jogbaŋŋ. Biblia lɛ tsɔɔ mli akɛ: “Nu ŋɔ no be lɛŋ je lɛ ni ehiɛ kpata lɛ.”—2 Petro 3:6, wɔma efã ko nɔ mi.\nAni mɔ ko yi ná wala yɛ je lɛ naagbee mli yɛ nakai Nu Afua lɛ mli yɛ Noa gbii lɛ amli?— Biblia lɛ kɛɔ akɛ Nyɔŋmɔ ‘báa Noa ni ji jalɛ shiɛlɔ lɛ, mɔ ni gbe yi fee mɛi kpaanyɔ lɛ kɛkɛ yi, ni ekɛ nu afua lɛ ba mɛi ni kwa Nyɔŋmɔ lɛ aje lɛ nɔ.’—2 Petro 2:5.\nMɛni ji jeŋ ni akpãtã hiɛ yɛ Noa gbii lɛ amli lɛ?\nNo hewɔ lɛ, mɛɛ jeŋ ba naagbee lɛ? Ani shikpɔŋ lɛ ni, aloo gbɔmɛi fɔji lɛ ni?— Biblia lɛ kɛɔ akɛ “mɛi ni kwa Nyɔŋmɔ lɛ aje lɛ” ni. Ni kadimɔ akɛ atsɛ́ Noa akɛ “shiɛlɔ.” Mɛni osusuɔ akɛ eshiɛɔ yɛ he lɛ?— Noa miibɔ gbɔmɛi lɛ kɔkɔ yɛ “no be lɛŋ je lɛ” naagbee lɛ he.\nBeni Yesu wie Nu Afua kpeteŋkpele lɛ he lɛ, ekɛɛ ekaselɔi lɛ nɔ ni gbɔmɛi lɛ feɔ dani naagbee lɛ ba lɛ. Nɔ ni ekɛɛ amɛ nɛ: ‘Yɛ gbii ni nyiɛ nu afua lɛ hiɛ lɛ amli lɛ, mɛi lɛ hiɛ niyeli kɛ ninumɔ kɛ yoowɛɛ kɛ gbalahamɔ mli aahu kɛyashi gbi ni Noa yabote adeka lɛ mli, ni amɛhiɛ bɛ amɛhe nɔ kɛyashi nu afua lɛ baloo amɛ fɛɛ kɛtee.’ Kɛkɛ ni Yesu kɛɛ akɛ gbɔmɛi baafee amɛnii tamɔ nakai nɔŋŋ dani nɛkɛ jeŋ nɛɛ baaba naagbee.—Mateo 24:37-39.\nYesu wiemɔi lɛ tsɔɔ wɔ akɛ wɔbaanyɛ wɔkase nii kɛjɛ nɔ ni gbɔmɛi lɛ feɔ dani Nu Afua lɛ ba lɛ mli. Ani okaiɔ nibii ni gbɔmɛi lɛ fee beni okane wolo nɛɛ Yitso 10 lɛ?— Hii komɛi wa mɛi ni bɛ hewalɛ lɛ ayi ni amɛfee yiwalɛ nii. Shi Yesu kɛɛ akɛ mɛi komɛi booo Noa toi beni Nyɔŋmɔ tsu lɛ koni eyashiɛ etsɔɔ amɛ lɛ.\nNo hewɔ lɛ be ni Yehowa kɛɛ Noa akɛ E-kɛ nu afua baakpata mɛi fɔji ahiɛ lɛ bashɛ. Nu lɛ baahà shikpɔŋ muu lɛ fɛɛ nɔ, kɛ gɔji lɛ po anɔ. Yehowa kɛɛ Noa koni ekpɛ adeka agbo ko. Etamɔ adeka agbo ko ni kɛ kakadaŋŋ, taakɛ obaana kɛ́ okwɛ mfoniri ni yɔɔ baafa 238 lɛ.\nNyɔŋmɔ kɛɛ Noa koni ekpɛ adeka lɛ agbo bɔ ni sa bɔni afee ni lɛ kɛ eweku lɛ kɛ kooloi babaoo lɛ afee shweshweeshwe yɛ mli. Noa kɛ eweku lɛ tsu nii waa diɛŋtsɛ. Amɛyafolɔ tsei agboi, ni amɛkɛ tsei lɛ bɔi adeka lɛ kpɛɛ. Enɛ hé amɛ afii babaoo diɛŋtsɛ, ejaakɛ adeka lɛ da agbo.\nAni okaiɔ nɔ kroko hu ni Noa feɔ yɛ afii fɛɛ ni ekɛkpɛɔ adeka lɛ mli lɛ?— Eeshiɛ, eebɔ gbɔmɛi lɛ kɔkɔ yɛ Nu Afua ni baa lɛ he. Ani amɛteŋ mɛi komɛi bo toi? Amɛteŋ mɔ ko mɔ ko booo toi, ja Noa weku lɛ pɛ. Mɛi krokomɛi ni eshwɛ lɛ bɛ dekã kwraa yɛ nibii krokomɛi ni amɛfeɔ lɛ hewɔ. Ani okaiɔ nɔ ni Yesu kɛɛ amɛfeɔ lɛ?— Amɛnáaa dekã kɛ niyeli kɛ ninumɔ kɛ gbalashihilɛ mlibotemɔ. Amɛsusuuu akɛ efɔŋfeelɔi ji amɛ, ni amɛtaooo be ni amɛkɛaabo Noa toi hu. No hewɔ lɛ, ha wɔkwɛ nɔ ni ba amɛnɔ.\nBeni Noa kɛ eweku lɛ bote adeka lɛ mli sɛɛ lɛ, Yehowa ŋa shinaa lɛ. Gbɔmɛi ni yɔɔ adeka lɛ sɛɛ lɛ heee yeee lolo akɛ Nu Afua lɛ baaba. Shi trukaa lɛ, nu bɔi nɛmɔ kɛjɛ atatu lɛ mli! Etamɔɔɔ nugbɔ ni nɛɔ daa nɛɛ lɛ. Eji nugbɔ ni naa wa waa diɛŋtsɛ! Etsɛɛɛ kwraa ni nui lɛ tsɔmɔ tamɔ faai wuji, ni efee hoo waa diɛŋtsɛ. Efamɔ tsei wuji ni ekokolo tɛi wuji tamɔ nɔ ni amɛji tɛi bibii. Ni gbɔmɛi ni yɔɔ adeka lɛ sɛɛ lɛ hu?— Yesu kɛɛ akɛ: “Nu afua lɛ baloo amɛ fɛɛ kɛtee.” Mɛi fɛɛ ni yɔɔ adeka lɛ sɛɛ lɛ gboi. Mɛni hewɔ?— Taakɛ Yesu kɛɛ lɛ, ‘amɛbooo toi!’—Mateo 24:39; 1 Mose 6:5-7.\nMɛni hewɔ esaaa akɛ wɔsusuɔ hiɛtserɛjiemɔ pɛ he lɛ?\nAgbɛnɛ, kaimɔ akɛ, Yesu kɛɛ akɛ nɔ ni ba nakai gbɔmɛi lɛ anɔ lɛ ji nikasemɔ ko kɛha wɔ ŋmɛnɛ. Mɛni wɔbaanyɛ wɔkase kɛjɛ mli?— Ojogbaŋŋ, jeee mɛi fɔji ni gbɔmɛi lɛ ji hewɔ pɛ kɛkɛ ni akpata amɛhiɛ lɛ, shi akɛni mɛi babaoo bɛ dekã aahu akɛ amɛnáaa be ni amɛkɛaakase nɔ ko ni kɔɔ Nyɔŋmɔ kɛ nɔ ni ebaafee lɛ he lɛ he nii lɛ hewɔ. Esa akɛ wɔkwɛ jogbaŋŋ koni wɔkatamɔ amɛ, aloo jeee nakai?—\nAni osusuɔ akɛ Nyɔŋmɔ kɛ nu afua baakpata je lɛ hiɛ ekoŋŋ?— Dabi, Nyɔŋmɔ wo shi akɛ efeŋ nakai. Ekɛɛ akɛ: “Miŋɔ mikwaabuɛtɛ mito atatui lɛ amli, ní efee kpaŋmɔ.” Yehowa kɛɛ akɛ kwaabuɛtɛ lɛ baafee okadi ko ni tsɔɔ akɛ “nui lɛ tsɔŋ afua ni eeekpata heloo fɛɛ hiɛ dɔŋŋ.”—1 Mose 9:11-17.\nNo hewɔ lɛ wɔbaanyɛ wɔná nɔmimaa akɛ Nyɔŋmɔ kɛ nu afua ko kpataŋ je lɛ hiɛ ekoŋŋ dɔŋŋ. Kɛlɛ, taakɛ wɔna lɛ, yɛ anɔkwale mli lɛ Biblia lɛ wieɔ je lɛ naagbee he. Kɛ Nyɔŋmɔ kɛ je nɛɛ hiɛkpatamɔ lɛ ba lɛ, namɛi ayi ebaabaa?— Ani ebaafee gbɔmɛi ni náa nibii krokomɛi ahe miishɛɛ aahu akɛ amɛsumɔɔɔ kwraa ni amɛkaseɔ Nyɔŋmɔ he nii lɛ? Ani ebaafee mɛi ni be fɛɛ be lɛ amɛbɛ dekã ni amɛkɛaakase Biblia lɛ? Te osusuɔ tɛŋŋ?—\nWɔmiisumɔ ni wɔfata mɛi ni Nyɔŋmɔ baahere amɛyiwala lɛ ahe, aloo jeee nakai?— Ani ebafeŋ nɔ ni yɔɔ miishɛɛ akɛ wɔweku lɛ aaafee tamɔ Noa weku lɛ bɔni afee ni Nyɔŋmɔ ahere wɔ fɛɛ wɔyiwala?— Kɛ abaahere wɔyiwala yɛ je lɛ naagbee mli lɛ, ehe miihia ni wɔnu bɔ ni Nyɔŋmɔ baakpata je lɛ hiɛ ni ekɛ ejalɛ jeŋ hee lɛ aba lɛ shishi. Ha wɔsusu bɔ ni ebaafee enɛ eha lɛ he wɔkwɛ.\nBiblia lɛ kɛ hetoo lɛ haa wɔ yɛ Daniel yitso 2, kuku 44. Ŋmalɛ nɛɛ miiwie wɔbe nɛɛ he, beni ekɛɛ akɛ: “Nɛkɛ maŋtsɛmɛi nɛɛ ayinɔ lɛ Nyɔŋmɔ ní yɔɔ ŋwɛi lɛ aaatee maŋtsɛyeli [loo, nɔyeli] ko shi ama shi ni efiteŋ dɔŋŋ kɛaatee naanɔ, ni ashiŋ maŋtsɛyeli nɛɛ ahaŋ maŋ kroko; eeejwara maŋtsɛyelii nɛɛ fɛɛ wɔtsɔwɔtsɔ, ni eeekpata amɛhiɛ, shi lɛ diɛŋtsɛ lɛ eeedamɔ shi kɛaatee naanɔ.”\nAni onuɔ enɛ shishi?— Biblia lɛ kɛɔ akɛ Nyɔŋmɔ nɔyeli lɛ baakpata adesai anɔyelii fɛɛ hiɛ. Mɛni hewɔ?— Ejaakɛ amɛbooo Mɔ ni Nyɔŋmɔ ewo lɛ Maŋtsɛ lɛ toi. Ni namɔ ji nakai mɔ lɛ?— Hɛɛ, Yesu Kristo ni!\nYesu Kristo, ni ji Maŋtsɛ ni Nyɔŋmɔ ehala lɛ lɛ baakpata je nɛɛ hiɛ yɛ Harmagedon\nYehowa Nyɔŋmɔ yɛ hegbɛ akɛ eeetsɔɔ nɔyeli ni esa akɛ eye nɔ, ni ehala e-Bi Yesu, akɛ efee Maŋtsɛ. Etsɛŋ ni Nɔyelɔ ni Nyɔŋmɔ ehala lɛ ni ji Yesu Kristo baanyiɛ hiɛ koni ekpata nɔyelii fɛɛ ni yɔɔ je nɛɛ mli lɛ ahiɛ. Biblia lɛ tsɔɔ bɔ ni efeɔ nakai lɛ mli yɛ Kpojiemɔ yitso 19, kuku 11 kɛyashi 16, taakɛ mfoniri nɛɛ po tsɔɔ lɛ. Yɛ Biblia lɛ mli lɛ, atsɛɔ Nyɔŋmɔ ta ni ekɛbaakpata je lɛ mli nɔyelii fɛɛ hiɛ lɛ akɛ Harmagedon.\nAgbɛnɛ, Nyɔŋmɔ kɛɛ akɛ e-Maŋtsɛyeli lɛ baakpata gbɔmɛi anɔyelii lɛ ahiɛ. Shi ani ekɛɔ wɔ koni wɔfee nakai?— Dabi, yɛ Biblia lɛ mli lɛ, atsɛɔ Harmagedon akɛ “Nyɔŋmɔ Ofe lɛ gbi wulu lɛ nɔ ta.” (Kpojiemɔ 16:14, 16) Hɛɛ, Harmagedon ji Nyɔŋmɔ ta, ni ekɛ Yesu Kristo tsuɔ nii koni enyiɛ ŋwɛi tabilɔi lɛ ahiɛ yɛ nɔmɔ lɛ mli. Ani Harmagedon ta lɛ ebɛŋkɛ? Ha wɔkwɛ bɔ ni wɔbaafee ni wɔle.\nHa wɔfee ekome kɛkane be mli ni Nyɔŋmɔ jieɔ mɛi fɔji fɛɛ kɛyaa ni ehereɔ mɛi ni sɔmɔɔ lɛ lɛ ayiwala lɛ he sane yɛ Abɛi 2:21, 22; Yesaia 26:20, 21; Yeremia 25:31-33; kɛ Mateo 24:21, 22.\nKɛmaje Mɔ Ko Kɛmaje Mɔ Ko Nu Fite Jeŋ Ko—Ani Ebaaba Ekoŋŋ?


Kpɔmɔnɔ Lɛ—Nyɔŋmɔ Nikeenii ni Fe Fɛɛ | Biblia lɛ Tsɔɔ\nMɛɛ gbɛ nɔ atsɔ akɛha?\nMɛni ebaanyɛ etsɔɔ kɛha bo?\nMɛɛ gbɛ nɔ oootsɔ otsɔɔ akɛ ohiɛ sɔɔ kpɔmɔnɔ lɛ?\n1, 2. (a) Mɛni haa nikeenii ko bafeɔ nɔ ni he yɔɔ sɛɛnamɔ waa kɛha bo? (b) Mɛni hewɔ abaanyɛ akɛɛ akɛ kpɔmɔnɔ lɛ ji nikeenii ni fe fɛɛ ni onine baanyɛ ashɛ nɔ lɛ?\nMƐNI ji nikeenii ni fe fɛɛ ni onine eshɛ nɔ pɛŋ? Jeee bɔ ni nikeenii ko jara wa ha lɛ haa ebafeɔ nɔ ni sɛɛnamɔ yɔɔ he. Yɛ anɔkwale mli lɛ, jeee shika fálɛ ni akɛhe nikeenii ko lɛ ji nɔ ni tsɔɔ doo akɛ ehe yɛ sɛɛnamɔ. Yɛ no najiaŋ lɛ, kɛji nikeenii ko ha oná miishɛɛ loo etsu hiamɔ nii ko he nii yɛ oshihilɛ mli eha bo lɛ, ebafeɔ nɔ ko ni he yɔɔ sɛɛnamɔ babaoo kɛha bo.\n2 Nikeenii ko yɛ ni fe nikeenii fɛɛ ni obaashwe akɛ onine aaashɛ nɔ. Eji nikeenii ni jɛ Nyɔŋmɔ ŋɔɔ kɛha adesai. Yehowa eha wɔ nibii babaoo, shi nikeenii ni fe fɛɛ ni ekɛha wɔ lɛ ji e-Bi Yesu Kristo kpɔmɔ afɔleshaa lɛ. (Mateo 20:28) Taakɛ wɔbaana yɛ yitso nɛɛ mli lɛ, kpɔmɔnɔ lɛ ji nikeenii ko ni fe fɛɛ ni onine baanyɛ ashɛ nɔ, ejaakɛ ebaanyɛ eha oná miishɛɛ ni fa babaoo, ni ebaanyɛ etsu hiamɔ nii ni fe fɛɛ lɛ ahe nii eha bo. Kpɔmɔnɔ lɛ ji suɔmɔ ni mli kwɔ fe fɛɛ ni Yehowa yɔɔ kɛha bo lɛ kpojiemɔ lɛɛlɛŋ.\n3. Mɛni ji kpɔmɔnɔ lɛ, ni mɛni kɛ́ wɔnu shishi jogbaŋŋ lɛ, no baaha wɔnu bɔ ni nikeenii nɛɛ he yɔɔ sɛɛnamɔ waa ha lɛ shishi?\n3 Kɛ́ wɔɔwie he yɛ gbɛ kuku nɔ lɛ, kpɔmɔnɔ lɛ ji gbɛ ni Yehowa tsɔ nɔ ekɛkpɔ̃ loo ekɛhere adesai kɛjɛ esha kɛ gbele mli. (Efesobii 1:7) Kɛ́ wɔɔnu Biblia mli tsɔɔmɔ nɛɛ shishi lɛ, no lɛ ehe baahia ni wɔsusu nɔ ni tee nɔ yɛ Eden abɔɔ lɛ mli lɛ he. Kɛji wɔnu nɔ ni Adam laaje beni etɔ̃ lɛ shishi jogbaŋŋ lɛ, no dani wɔbaanu nɔ hewɔ ni kpɔmɔnɔ lɛ ji nikeenii ko ni he yɔɔ sɛɛnamɔ waa kɛha wɔ lɛ shishi.\n4. Mɛni adesa wala ni eye emuu lɛ tsɔɔ yɛ Adam gbɛfaŋ?\n4 Beni Yehowa bɔ Adam lɛ, eha lɛ nɔ ko ni jara wa waa diɛŋtsɛ—adesa wala ni yeɔ emuu. Susumɔ nɔ ni enɛ tsɔɔ kɛha Adam lɛ he okwɛ. Akɛni abɔ lɛ kɛ gbɔmɔtso kɛ jwɛŋmɔ ni eye emuu hewɔ lɛ, hela mɔŋ lɛ, egbɔŋ, ni egboŋ hu kɔkɔɔkɔ. Ákɛ adesa ni eye emuu lɛ, ená ekɛ Yehowa teŋ wekukpaa krɛdɛɛ ko mli ŋɔɔmɔ. Biblia lɛ kɛɔ akɛ Adam ji “Nyɔŋmɔ bi.” (Luka 3:38; NW) No hewɔ lɛ, Adam ná ekɛ Yehowa Nyɔŋmɔ teŋ wekukpaa ni yɔɔ gbagbalii mli ŋɔɔmɔ taakɛ eji yɛ bi kɛ etsɛ ni yɔɔ suɔmɔ gbɛfaŋ lɛ. Yehowa kɛ Adam ni ji ebi ni yɔɔ shikpɔŋ nɔ lɛ gba sane, ekɛ nitsumɔ ni haa mɔ tsui nyɔɔ emli wo edɛŋ, ni eha ele nɔ ni ekpaa gbɛ yɛ edɛŋ.—1 Mose 1:28-30; 2:16, 17.\n5. Mɛni Biblia lɛ tsɔɔ beni ekɛɛ akɛ abɔ Adam ‘yɛ Nyɔŋmɔ subaŋ nɔ’ lɛ?\n5 Abɔ Adam yɛ ‘Nyɔŋmɔ subaŋ nɔ.’ (1 Mose 1:27) No etsɔɔɔ akɛ Adam je Nyɔŋmɔ. Taakɛ wɔkase yɛ wolo nɛɛ Yitso 1 lɛ mli lɛ, Yehowa ji mumɔ ni anaaa lɛ. (Yohane 4:24) No hewɔ lɛ, Yehowa bɛ heloo kɛ lá gbɔmɔtso. Nyɔŋmɔ subaŋ nɔ ni abɔ Adam yɛ lɛ tsɔɔ ákɛ akɛ Nyɔŋmɔ sui bɔ lɛ, ni sui nɛɛ ekomɛi ji suɔmɔ, nilee, jalɛsaneyeli, kɛ hewalɛ. Adam tamɔ e-Tsɛ yɛ gbɛ kroko hu ni he hiaa nɔ, ejaakɛ ebaanyɛ ejɛ esuɔmɔ mli efee nɔ ni esumɔɔ. No hewɔ lɛ, Adam tamɔɔɔ tsɔne ko ni nɔ hewɔ ni afee loo nɔ ni ato he gbɛjianɔ akɛ etsu lɛ pɛ enyɛɔ etsuɔ lɛ. Yɛ no najiaŋ lɛ, lɛ diɛŋtsɛ ebaanyɛ ekpɛ eyiŋ ni ehala nɔ ni hi kɛ nɔ ni ehiii eha ehe. Eji ehala akɛ ebaabo Nyɔŋmɔ toi kulɛ, ebaahi shi kɛya naanɔ yɛ Paradeiso mli yɛ shikpɔŋ nɔ.\n6. Mɛni Adam ŋmɛɛ beni egbo Nyɔŋmɔ nɔ toi lɛ, ni enɛ sa eshwiei ahe yɛ mɛɛ gbɛ nɔ?\n6 Belɛ, eyɛ faŋŋ akɛ beni Adam gbo Nyɔŋmɔ nɔ toi ní abu lɛ gbele fɔ lɛ, elaaje nɔ ko wulu diɛŋtsɛ. Esha ni efee lɛ ha eŋmɛɛ nikeenii ni ji adesa wala ni eye emuu ni eyɔɔ lɛ kɛ emli jɔɔmɔi lɛ fɛɛ. (1 Mose 3:17-19) Dɔlɛ sane ji akɛ, jeee Adam pɛ wala ni eye emuu nɛɛ je edɛŋ, shi eha eŋmɛɛ eshwiei ni ebaafɔ́ wɔsɛɛ lɛ hu. Nyɔŋmɔ Wiemɔ lɛ kɛɔ akɛ: “Gbɔmɔ kome [Adam] nɔ esha tsɔ kɛba je lɛŋ, ni gbele tsɔ esha nɔ kɛba, ni no ha gbele lɛ tsɛŋe gbɔmɛi fɛɛ, ejaakɛ amɛ fɛɛ amɛfee esha lɛ.” (Romabii 5:12) Hɛɛ, wɔ fɛɛ wɔná esha kɛjɛ Adam mli. No hewɔ ni Biblia lɛ kɛɔ akɛ ‘ehɔ̃ɔ’ ekɛ eshwiei fɛɛ akɛ nyɔji ewo esha kɛ gbele mli lɛ. (Romabii 7:14) Akɛni Adam kɛ Hawa jɛ amɛsuɔmɔ mli amɛgbo Nyɔŋmɔ nɔ toi hewɔ lɛ, hiɛnɔkamɔ ko bɛ kɛha amɛ. Ni amɛshwiei, ni wɔ hu wɔfata he lɛ hu?\n7, 8. Mɛɛ shishinumɔi titrii enyɔ wiemɔ ni ji kpɔmɔnɔ lɛ hiɛ?\n7 Yehowa tsɔ kpɔmɔnɔ lɛ nɔ ekpɔ̃ adesai. Mɛni ji kpɔmɔnɔ? Wiemɔ ni ji kpɔmɔnɔ lɛ hiɛ shishinumɔi titrii enyɔ. Klɛŋklɛŋ lɛ, kpɔmɔnɔ ji nyɔmɔ ni awoɔ koni no aha aŋmɛɛ mɔ ko he loo ni akɛha enine ashɛ nɔ ko nɔ ekoŋŋ. Abaanyɛ akɛto nyɔmɔ ni awoɔ koni akɛha ta mli gboklɛfoi aná heyeli lɛ he. Nɔ ni ji enyɔ lɛ, kpɔmɔnɔ ji nyɔmɔ ni awoɔ kɛtoɔ nɔ ko najiaŋ loo akɛwoɔ nɔ ko he nyɔmɔ. Etamɔ nyɔmɔ ni awoɔ kɛtoɔ pilamɔ loo nifitemɔ ko najiaŋ lɛ nɔŋŋ. Ákɛ nɔkwɛmɔnɔ lɛ, kɛji akɛ mɔ ko ha oshara ko ba lɛ, ebaabi ni ewo nyɔmɔ ko ni kɛ nɔ ni efite lɛ yeɔ egbɔ pɛpɛɛpɛ.\n8 Te aaafee tɛŋŋ ato nii wulu ni Adam eha wɔŋmɛɛ lɛ najiaŋ ni wɔye wɔhe kɛjɛ esha kɛ gbele nyɔŋyeli mli? Ha wɔsusu kpɔmɔnɔ ni Yehowa kɛha, kɛ nɔ ni enɛ baanyɛ atsɔɔ kɛha bo lɛ he wɔkwɛ.\nGBƐ NƆ NI YEHOWA TSƆ EKƐ KPƆMƆNƆ LƐ HA\n9. Mɛɛ kpɔmɔnɔ nɛkɛ ataoɔ?\n9 Akɛni wala ni yeɔ emuu ŋmɛɛ adesai hewɔ lɛ, anyɛŋ akɛ adesa wala ko ni yeee emuu akpɔ̃ enɛ. (Lala 49:8, 9) Ehe miihia ni aná kpɔmɔnɔ ni kɛ nɔ ni aŋmɛɛ lɛ hiɛ jara kome. Enɛ kɛ jalɛsaneyeli ni tɔmɔ bɛ mli he shishitoo mla ni anaa yɛ Nyɔŋmɔ Wiemɔ lɛ mli ni kɛɔ akɛ: “Akɛ wala ato wala najiaŋ” lɛ kpãa gbee. (5 Mose 19:21) No hewɔ lɛ, mɛni akɛbaawo adesa wala ni yeɔ emuu ni Adam ŋmɛɛ lɛ he nyɔmɔ? Nɔ ni ataoɔ akɛ “kpɔmɔnɔ” ji adesa wala kroko ni yeɔ emuu.—1 Timoteo 2:6.\n10. Mɛɛ gbɛ nɔ Yehowa tsɔ ekɛ kpɔmɔnɔ lɛ ha?\n10 Mɛɛ gbɛ nɔ Yehowa tsɔ ekɛ kpɔmɔnɔ lɛ ha? Etsu emumɔŋ bii ni eye emuu lɛ ateŋ mɔ kome kɛba shikpɔŋ lɛ nɔ. Shi, jeee mumɔŋ bɔɔ nɔ ko kɛkɛ Yehowa tsu lɛ. Etsu mɔ ni edɔɔ ehe waa ni ji e-Bi koome lɛ. (1 Yohane 4:9, 10) Bi nɛɛ jɛ esuɔmɔ mli eshi eŋwɛi shihilɛhe lɛ. (Filipibii 2:7) Taakɛ wɔkase yɛ wolo nɛɛ yitso ni tsɔ hiɛ lɛ mli lɛ, Yehowa tsɔ naakpɛɛ gbɛ nɔ ejie e-Bi lɛ wala kɛbawo Maria musuŋ. Atsɔ Nyɔŋmɔ mumɔ krɔŋkrɔŋ lɛ nɔ afɔ́ Yesu akɛ adesa ni yeɔ emuu ni esha he toigbalamɔ lɛ eko esaaa ehe.—Luka 1:35.\nYehowa kɛ e-Bi koome lɛ hã ákɛ kpɔmɔnɔ kɛhã wɔ\n11. Te aaafee tɛŋŋ ni gbɔmɔ kome aaatsɔ kpɔmɔnɔ kɛha mɛi akpekpei abɔ lɛ?\n11 Te aaafee tɛŋŋ ni gbɔmɔ kome aaatsɔ kpɔmɔnɔ kɛha mɛi babaoo ni ji adesai akpekpei abɔ lɛ? Ojogbaŋŋ, klɛŋklɛŋ kwraa lɛ, te fee tɛŋŋ ni adesai akpekpei abɔ batsɔmɔ eshafeelɔi lɛ? Kaimɔ akɛ Adam tsɔ eshafeemɔ nɔ eŋmɛɛ adesa wala ni yeɔ emuu ni nɔ bɛ lɛ. No hewɔ lɛ, enyɛɛɛ eshi enɛ eha eshwiei lɛ. Yɛ no najiaŋ lɛ, nɔ pɛ ni enyɛ eshi eha amɛ ji esha kɛ gbele. Yesu, mɔ ni Biblia lɛ tsɛɔ lɛ “naagbee Adam lɛ” eye emuu ni esha bɛ ehe. (1 Korintobii 15:45) Yɛ shishinumɔ ko naa lɛ, Yesu baye Adam najiaŋ koni ekɛhere wɔyiwala. Yesu tsɔ Nyɔŋmɔ toi ni ebo ni ekɛ ewala ni eye emuu lɛ shã afɔle lɛ nɔ ewo Adam esha lɛ he nyɔmɔ. Yesu tsɔ no nɔ eha Adam shwiei lɛ ná hiɛnɔkamɔ.—Romabii 5:19; 1 Korintobii 15:21, 22.\n12. Mɛni piŋmɔ ni ba Yesu nɔ lɛ ha ayɔse?\n12 Biblia lɛ tsɔɔ piŋmɔ ni Yesu ŋmɛ etsui shi yɛ mli dani egbo lɛ mli fitsofitso. Ayi lɛ waa, akɛ yiwalɛ tsurɔ lɛ nii, ni ekɛ piŋmɔ ni naa wa gbo yɛ sɛŋmɔtso nɔ. (Yohane 19:1, 16-18, 30; Saji Krokomɛi ni Fata He ni yɔɔ baafa 204-206) Mɛni hewɔ ehe bahia ni Yesu apiŋ babaoo nakai? Wɔbaana yɛ wolo nɛɛ yitso ko ni wɔbaasusu he yɛ sɛɛ mli lɛ mli akɛ, Satan kɛɛ Yehowa naŋ etsuji ni ji adesai lɛ ateŋ mɔ ko aye lɛ anɔkwa yɛ kaa mli. Yesu tsɔ anɔkwayeli ni ekɛŋmɛ etsui shi yɛ piŋmɔ babaoo lɛ fɛɛ sɛɛ lɛ nɔ eha Satan wiemɔ lɛ hetoo yɛ gbɛ ni hi fe fɛɛ nɔ. Yesu tsɔɔ akɛ, yɛ nɔ ni Abonsam fee lɛ fɛɛ sɛɛ lɛ, kulɛ adesa ni yeɔ emuu baanyɛ aye Yehowa anɔkwa kɛwula shi. Eka shi faŋŋ akɛ anɔkwa ni Yehowa suɔmɔ Bi lɛ ye lɛ lɛ ha emli fili lɛ waa!—Abɛi 27:11.\n13. Mɛɛ gbɛ nɔ atsɔ awo kpɔmɔnɔ lɛ?\n13 Mɛɛ gbɛ nɔ atsɔ awo kpɔmɔnɔ lɛ? Yɛ Yudafoi anyɔŋ ni ji Nisan lɛ gbi 14 yɛ afi 33 Ŋ.B. lɛ, Nyɔŋmɔ ŋmɛ gbɛ ni agbe e-Bi ni yeɔ emuu ni esha ko bɛ ehe lɛ. No hewɔ lɛ, Yesu kɛ ewala akɛ adesa ni yeɔ emuu lɛ shã afɔle “shikome nyɔŋlo.” (Hebribii 10:10) Beni Yesu egbo gbii etɛ sɛɛ lɛ, Yehowa tée lɛ shi kɛba wala mli ekoŋŋ. Yesu kɛ ewala akɛ adesa ni yeɔ emuu ni ekɛshã afɔle akɛ kpɔmɔnɔ kɛha Adam shwiei lɛ he jara lɛ yaha Nyɔŋmɔ yɛ ŋwɛi. (Hebribii 9:24) Yehowa kpɛlɛ Yesu afɔleshaa lɛ he jara lɛ nɔ akɛ kpɔmɔnɔ ni sa kɛha adesai akpɔ̃mɔ kɛmiijɛ esha kɛ gbele nyɔŋyeli mli.—Romabii 3:23, 24.\nBƆ NI KPƆMƆNƆ LƐ HE BAANYƐ ABA SƐƐNAMƆ KƐHA BO\n14, 15. Mɛni esa akɛ wɔfee koni wɔnine ashɛ “eshaifaa” nɔ?\n14 Kpɔmɔnɔ lɛ baanyɛ aha wɔná jɔɔmɔi babaoo yɛ esha shihilɛ mli ni wɔyɔɔ lɛ fɛɛ sɛɛ. Ha wɔsusu sɛɛnamɔi ni wɔnine shɛɔ nɔ kɛjɛɔ Nyɔŋmɔ nikeenii ni fe fɛɛ nɛɛ mli amrɔ nɛɛ kɛ nɔ ni wɔnine baashɛ nɔ wɔsɛɛ lɛ ekomɛi ahe wɔkwɛ.\n15 Eshaifaa. Yɛ emuu ni ayeee ni wɔná akɛ gboshinii lɛ hewɔ lɛ, ewaa kɛhaa wɔ akɛ wɔɔfee nɔ ni ja. Wɔteŋ mɔ fɛɛ mɔ tɔ̃ɔ yɛ wiemɔ loo nifeemɔ mli. Shi kɛtsɔ Yesu kpɔmɔ afɔleshaa lɛ nɔ lɛ, wɔnine baanyɛ ashɛ “eshaifaa” nɔ. (Kolosebii 1:13, 14) Shi kɛlɛ, kɛ́ wɔnine baashɛ eshaifaa ni tamɔ nɛkɛ nɔ lɛ, no lɛ esa akɛ wɔfee mɛi ni eshwa amɛhe lɛɛlɛŋ. Agbɛnɛ hu, esa akɛ wɔkɛ heshibaa akpa Yehowa fai, ni wɔjɛ hemɔkɛyeli ni wɔyɔɔ yɛ e-Bi lɛ kpɔmɔ afɔleshaa lɛ mli lɛ mli wɔbi edɛŋ eshaifaa.—1 Yohane 1:8, 9.\n16. Mɛni haa wɔnyɛɔ wɔkɛ henilee kpakpa jáa Nyɔŋmɔ, ni mɛɛ sɛɛnamɔ yɔɔ henilee ni tamɔ nɛkɛ he?\n16 Henilee kpakpa yɛ Nyɔŋmɔ hiɛ. Ewaaa akɛ henilee ni buɔ mɔ fɔ aaaha wɔhiɛnɔkamɔ atã, ní eha wɔnu he akɛ wɔhe bɛ sɛɛnamɔ. Shi kɛlɛ, yɛ eshaifaa ni wɔnine shɛɔ nɔ kɛtsɔ kpɔmɔnɔ lɛ nɔ hewɔ lɛ, Yehowa jɛɔ mlihilɛ mli ehaa wɔjáa lɛ kɛ henilee kpakpa yɛ emuu ni wɔyeee lɛ fɛɛ sɛɛ. (Hebribii 9:13, 14) Enɛ haa wɔnyɛɔ wɔkɛ Yehowa wieɔ be fɛɛ be ni wɔsumɔɔ. No hewɔ lɛ, wɔbaanyɛ wɔbɛŋkɛ lɛ yɛ sɔlemɔ mli be fɛɛ be. (Hebribii 4:14-16) Henilee kpakpa ni wɔkɛfeɔ nii lɛ haa wɔnáa jwɛŋmɔŋ toiŋjɔlɛ, bulɛ, kɛ miishɛɛ.\n17. Mɛɛ jɔɔmɔi Yesu gbele lɛ baanyɛ aha wɔnine ashɛ nɔ?\n17 Naanɔ wala yɛ paradeiso shikpɔŋ nɔ he hiɛnɔkamɔ. Romabii 6:23 lɛ kɛɔ akɛ: “Esha dɛŋ nyɔmɔwoo lɛ gbele ni.” Nakai kuku lɛ nɔŋŋ kɛfata he akɛ: “Shi Nyɔŋmɔ duromɔ keenɔ lɛ naanɔ walaŋ yɛ Kristo Yesu, wɔ-Nuŋtsɔ lɛ mli.” Wɔsusu shikpɔŋ nɔ paradeiso ni baa lɛ mli jɔɔmɔi lɛ ahe yɛ wolo nɛɛ Yitso 3 lɛ mli. (Kpojiemɔ 21:3, 4) Yesu gbele lɛ baanyɛ aha wɔnine ashɛ wɔsɛɛ be mli jɔɔmɔi ní eko ji shihilɛ mli ni wɔbaahi kɛya naanɔ yɛ gbɔmɔtsoŋ hewalɛ ni yeɔ emuu mli lɛ nɔ. Kɛ́ wɔmiisumɔ ni wɔnine ashɛ nakai jɔɔmɔi lɛ anɔ lɛ, no lɛ ehe miihia ni wɔjie hiɛsɔɔ kpo yɛ nikeenii ni ji kpɔmɔnɔ lɛ he.\nMƐƐ GBƐ NƆ OOOTSƆ OJIE HIƐSƆƆ KPO?\n18. Mɛni hewɔ esa akɛ wɔda Yehowa shi yɛ kpɔmɔnɔ ni ekɛha lɛ he lɛ?\n18 Mɛni hewɔ esa akɛ wɔda Yehowa shi babaoo yɛ kpɔmɔnɔ lɛ he lɛ? Ojogbaŋŋ, kɛ́ mɔ ko kɛ ebe, ehewalɛ, loo eshika shã afɔle kɛke wɔ nii lɛ, ehaa wɔnáa nikeenii lɛ he miishɛɛ. Kɛ́ wɔna akɛ anɔkwa suɔmɔ ni nikelɔ lɛ yɔɔ kɛha wɔ lɛ mli ejɛ ni eke wɔ nii lɛ, ehaa wɔhiɛ sɔɔ waa. Kpɔmɔnɔ lɛ ji nikeenii ni he yɔɔ sɛɛnamɔ fe nikeenii fɛɛ, ejaakɛ Nyɔŋmɔ kɛ nɔ ko wulu ni fe nibii fɛɛ ni akɛshã afɔle pɛŋ lɛ shã afɔle yɛ ekɛhamɔ mli. Yohane 3:16 lɛ kɛɔ akɛ: “Nɛkɛ Nyɔŋmɔ sumɔ je lɛ, akɛ eŋɔ ebi koome lɛ eha.” Kpɔmɔnɔ lɛ ji suɔmɔ ni Yehowa yɔɔ kɛha wɔ lɛ he odaseyeli ni fe fɛɛ. Eyeɔ suɔmɔ ni Yesu hu yɔɔ kɛha wɔ lɛ he odase, ejaakɛ ejɛ esuɔmɔ mli ekɛ ewala ha yɛ wɔ hewɔ. (Yohane 15:13) No hewɔ lɛ, esa akɛ nikeenii ni ji kpɔmɔnɔ lɛ aha wɔná nɔmimaa akɛ Yehowa kɛ e-Bi lɛ sumɔɔ wɔ akɛ aŋkroaŋkroi.—Galatabii 2:20.\nYehowa he nii babaoo ni obaakase lɛ ji gbɛ kome ni obaatsɔ nɔ otsɔɔ akɛ ohiɛ sɔɔ enikeenii ni ji kpɔmɔnɔ lɛ\n19, 20. Mɛɛ gbɛ̀i anɔ oootsɔ otsɔɔ akɛ ohiɛ sɔɔ Nyɔŋmɔ nikeenii ni ji kpɔmɔnɔ lɛ?\n19 Belɛ, te ooofee tɛŋŋ otsɔɔ akɛ ohiɛ sɔɔ Nyɔŋmɔ nikeenii ni ji kpɔmɔnɔ lɛ? Klɛŋklɛŋ kwraa lɛ, kasemɔ Yehowa ni ji Nihalɔ Kpeteŋkpele lɛ he nii babaoo. (Yohane 17:3) Wolo nɛɛ ni okɛaakase Biblia lɛ baaye abua bo koni ofee nakai. Beni Yehowa he nilee ni oyɔɔ lɛ yaa hiɛ lɛ, ebaaha suɔmɔ ni oyɔɔ kɛha lɛ lɛ mli akwɔ. Ni nakai suɔmɔ lɛ hu baaha oná he miishɛɛ akɛ ooofee nɔ ni sa ehiɛ.—1 Yohane 5:3.\n20 Ná hemɔkɛyeli yɛ Yesu kpɔmɔ afɔleshaa lɛ mli. Yesu diɛŋtsɛ kɛɛ akɛ: “Mɔ ni heɔ bi lɛ nɔ yeɔ lɛ, eyɛ naanɔ wala.” (Yohane 3:36) Te wɔɔfee tɛŋŋ wɔná hemɔkɛyeli yɛ Yesu mli lɛ? Jeee wiemɔ folo kɛkɛ akɛtsɔɔ akɛ ayɛ hemɔkɛyeli ni tamɔ nɛkɛ. Yakobo 2:26 lɛ kɛɔ akɛ: “Hemɔkɛyeli ni nitsumɔi bɛ he lɛ ji hemɔkɛyeli gbonyo.” Hɛɛ, “nitsumɔi” akɛtsɔɔ akɛ ayɛ anɔkwa hemɔkɛyeli, ni tsɔɔ akɛ, kɛtsɔ wɔnifeemɔi anɔ. Gbɛ kome ni wɔɔtsɔ nɔ wɔtsɔɔ akɛ wɔyɛ Yesu mli hemɔkɛyeli ji ní wɔbɔ mɔdɛŋ fɛɛ ni wɔɔnyɛ kɛkase lɛ, ni jeee yɛ wɔwiemɔi amli kɛkɛ, shi moŋ yɛ nibii ni wɔfeɔ lɛ hu amli.—Yohane 13:15.\n21, 22. (a) Mɛni hewɔ esa akɛ wɔya Nuŋtsɔ lɛ Gbɛkɛnaashi Niyenii ni ayeɔ daa afi lɛ shishi lɛ? (b) Mɛni abaatsɔɔ mli yɛ wolo nɛɛ Yitso 6 kɛ Yitso 7 lɛ mli?\n21 Yaa Nuŋtsɔ lɛ Gbɛkɛnaashi Niyenii ni ayeɔ daa afi lɛ shishi. Yɛ Nisan 14 afi 33 Ŋ.B. lɛ, Yesu to gbijurɔyeli krɛdɛɛ ko ni Biblia lɛ tsɛɔ lɛ “Nuŋtsɔ [lɛ gbɛkɛnaashi] niyenii” lɛ shishi. (1 Korintobii 11:20; Mateo 26:26-28) Atsɛɔ gbi jurɔ nɛɛ hu akɛ Kristo gbele lɛ Kaimɔ. Yesu to enɛ shishi koni ekɛye ebua ebɔfoi lɛ kɛ anɔkwa Kristofoi fɛɛ ni baaba yɛ amɛsɛɛ lɛ koni amɛha ehi amɛjwɛŋmɔ mli akɛ egbele akɛ adesa ni yeɔ emuu lɛ nɔ etsɔ ekɛ esusuma loo ewala ha akɛ kpɔmɔnɔ. Yesu kɛ fãmɔ ha yɛ gbijurɔyeli nɛɛ he akɛ: “Nyɛfea enɛ ni nyɛŋɔkai mi.” (Luka 22:19) Kaimɔ lɛ yeli haa wɔkaiɔ suɔmɔ kpele ni Yehowa kɛ Yesu fɛɛ jie lɛ kpo yɛ kpɔmɔnɔ lɛ kɛhamɔ mli. Wɔbaanyɛ wɔjie hiɛsɔɔ ni wɔyɔɔ kɛha kpɔmɔnɔ lɛ kpo kɛtsɔ Yesu gbele lɛ Kaimɔ gbijurɔyeli lɛ shishi ni wɔbaahi daa afi lɛ nɔ. *\n22 Yɛ anɔkwale mli lɛ, kpɔmɔnɔ nɛɛ ni Yehowa kɛha lɛ ji nikeenii ni he yɔɔ sɛɛnamɔ diɛŋtsɛ. (2 Korintobii 9:14, 15) Nɛkɛ nikeenii ni nɔ bɛ nɛɛ he baanyɛ aba sɛɛnamɔ aha mɛi ni egboi lɛ po. Abaatsɔɔ bɔ ni abaafee aná enɛ he sɛɛ lɛ mli yɛ wolo nɛɛ Yitso 6 kɛ Yitso 7 lɛ mli.\n^ kk. 21 Kɛ́ ootao ole Nuŋtsɔ lɛ Gbɛkɛnaashi Niyenii lɛ he saji babaoo lɛ, no lɛ kwɛmɔ Saji Krokomɛi ni Fata He lɛ ni yɔɔ baafa 206-208 lɛ mli.\nKpɔmɔnɔ lɛ nɔ Yehowa tsɔɔ ekpɔ̃ɔ adesai kɛjɛɔ esha kɛ gbele mli.—Efesobii 1:7.\nYehowa tsɔ e-Bi koome lɛ ni etsu lɛ ni ebagbo kɛha wɔ lɛ nɔ ekɛ kpɔmɔnɔ lɛ ha.—1 Yohane 4:9, 10.\nWɔtsɔɔ kpɔmɔnɔ lɛ nɔ wɔnáa eshaifaa, henilee kpakpa, kɛ naanɔ wala he hiɛnɔkamɔ.—1 Yohane 1:8, 9.\nWɔtsɔɔ Yehowa he nii babaoo ni wɔkaseɔ, hemɔkɛyeli ni wɔnáa yɛ Yesu kpɔmɔ afɔleshaa lɛ mli, kɛ Nuŋtsɔ lɛ Gbɛkɛnaashi Niyenii lɛ shishi ni wɔyaa lɛ nɔ wɔtsɔɔ akɛ wɔhiɛ sɔɔ kpɔmɔnɔ lɛ.—Yohane 3:16.\nKɛmaje Mɔ Ko Kɛmaje Mɔ Ko Kpɔmɔnɔ Lɛ—Nyɔŋmɔ Nikeenii ni Fe Fɛɛ


Adebɔɔ Naa Osharai—Ani Eji Odaseyeli Ni Tsɔɔ Akɛ Nyɔŋmɔ Yitsoŋ Wa?\nAdebɔɔ Naa Osharai—Ani Eji Odaseyeli Ni Tsɔɔ Akɛ Nyɔŋmɔ Yitsoŋ Wa?\nNƆ NI MƐI KOMƐI KƐƆ: “Nyɔŋmɔ baanyɛ etsĩ adebɔɔ naa osharai anaa, kɛlɛ eŋmɛɔ gbɛ ni amɛbaa, no hewɔ lɛ eyitsoŋ wa.”\nNƆ NI BIBLIA LƐ KƐƆ: “Jeŋ muu lɛ fɛɛ kã mɔ fɔŋ lɛ mli.” (1 Yohane 5:19) Namɔ ji “mɔ fɔŋ lɛ?” Biblia lɛ haa anaa akɛ lɛ ji Satan. (Mateo 13:19; Marko 4:15) Ani osusuɔ akɛ enyɛŋ eba lɛ nakai? Susumɔ enɛ he okwɛ: Kɛ́ Satan yɛ je lɛ nɔ hewalɛ lɛ, belɛ no tsɔɔ akɛ ewoɔ adesai ahewalɛ koni amɛfó amɛ pɛ amɛnɔ mli, amɛye amim, koni amɛkakwɛ nii kɛtee shɔŋŋ taakɛ efeɔ lɛ. Ani no haaa ana nɔ hewɔ ni adesai nyɛɛɛ akwɛ shikpɔŋ lɛ nɔ jogbaŋŋ lɛ? Mɛi babaoo ni le adebɔɔ naa osharai ahe nii lɛ etsɔɔ akɛ, bɔ ni akwɛɛɛ je lɛ nɔ jogbaŋŋ lɛ hu fata he ni adebɔɔ naa osharai baa lɛ; enyɛɔ ehaa adebɔɔ naa osharai lɛ baa, ewoɔ mli wu, loo no haaa adesai afee shweshweeshwe.\nBelɛ, mɛni hewɔ Nyɔŋmɔ eŋmɛ Satan gbɛ ni ená hewalɛ babaoo nakai? Hetoo lɛ gbalaa wɔjwɛŋmɔ kɛyaa adesai ashishijee tɔ̃ɔ, beni wɔklɛŋklɛŋ fɔlɔi lɛ kpoo Nyɔŋmɔ akɛ Nɔyelɔ lɛ. Kɛjɛ no nɔ kɛbaa nɛɛ, adesai babaoo hu ekɔ nakai gbɛ lɛ. Nakai gbɛ ni akɔ lɛ, ni ji Nyɔŋmɔ nɔyeli ni akpoo lɛ, eha adesai aje lɛ eyaje Nyɔŋmɔ henyɛlɔ ni ji Satan dɛŋ. No hewɔ ni Yesu tsɛ Satan akɛ “je lɛŋ lumɔ lɛ.” (Yohane 14:30) Ani Satan baaye nɔ kɛya naanɔ? Dabi!\nYehowa * jeee mɔ ko ni yitsoŋ wa ni susuuu nɔnaa ni Satan kɛbaa lɛ he. Anɔkwa, bɔ ni adesai piŋɔ lɛ dɔɔ Nyɔŋmɔ naakpa. Ákɛ nɔkwɛmɔnɔ lɛ, beni Israelbii lɛ kɛ haomɔ ni naa wa kpeɔ lɛ, Biblia lɛ wie yɛ Nyɔŋmɔ he akɛ: “Amɛhaomɔi lɛ fɛɛ mli lɛ, lɛ hu ehao.” (Yesaia 63:9) Akɛni Nyɔŋmɔ naa mɔbɔ hewɔ lɛ, eto gbɛjianɔ koni ekɛ Satan yiwalɛ nɔyeli lɛ aba naagbee—etsɛŋ kwraa! Ehala e-Bi, Yesu Kristo koni esɔmɔ akɛ Maŋtsɛ ni ja ni baaye jalɛsane kɛya naanɔ.\nBƆ NI SANE LƐ KƆƆ OHE: Satan nɔyeli lɛ nyɛko abu gbɔmɛi ahe kɛjɛ adebɔɔ naa osharai ahe, shi Yesu nɔyeli lɛ baafee nakai. Be ko ni ahum ni naa wa ko miitswa lɛ, Yesu fee nɔ ko kɛbu ekaselɔi lɛ ahe. Biblia amaniɛbɔɔ lɛ kɛɔ akɛ “Efã kɔɔyɔɔ lɛ yi, ni ekɛɛ ŋshɔ lɛ akɛ: Bu onaa ní ofee diŋŋ: Ni kɔɔyɔɔ lɛ fɔ̃ɔ tswaa ni eŋmɛ dɛmm.” Ni kaselɔi lɛ kɛɛ akɛ: “Namɔ po nɛ, ni kɔɔyɔɔ kɛ ŋshɔ tete boɔ lɛ toi nɛɛ?” (Marko 4:37-41) Nakai sane lɛ haa wɔnáa hekɛnɔfɔ̃ɔ akɛ Yesu baabu adesai fɛɛ ni boɔ lɛ toi lɛ ahe beni eyeɔ nɔ akɛ Maŋtsɛ lɛ.—Daniel 7:13, 14.\n^ kk. 5 Yehowa ji Nyɔŋmɔ gbɛ́i taakɛ ejeɔ kpo yɛ Biblia lɛ mli lɛ.\nKɛmaje Mɔ Ko Kɛmaje Mɔ Ko Adebɔɔ Naa Osharai—Ani Eji Odaseyeli Ni Tsɔɔ Akɛ Nyɔŋmɔ Yitsoŋ Wa?


Bɔ Ni Bɔfo Paulo Gbɔmɔtso Ji\nMɛni hewɔ Yehowa Odasefoi tɛŋɔ bɔfo Paulo akɛ mɔ ko ni yiteŋ ekpa lɛ?\nMɔ ko mɔ ko nyɛŋ atsɔɔ bɔ ni Paulo gbɔmɔtso ji diɛŋtsɛ. Saji ni wɔdamɔɔ nɔ wɔtɛŋɔ ehe mfonirii yɛ wɔwoji lɛ amli lɛ eko kwraa bɛ ni ana blema nɔ ko ni maa nɔ mi akɛ eji anɔkwale.\nKɛ̃lɛ, saji komɛi yɛ ni wɔbaanyɛ wɔdamɔ nɔ wɔna bɔ ni eeenyɛ efee akɛ Paulo gbɔmɔtso ji. Akɛ nɔkwɛmɔnɔ lɛ, awie saji nɛɛ ekome he yɛ March 1, 1902 Blɔfo Buu-Mɔɔ lɛ mli akɛ: ‘Wolo ko ni atsɛɔ lɛ “Acts of Paul and Thecla,” ni aŋma yɛ aaafee afi 150 Ŋ.B. lɛ wieɔ bɔ ni Paulo gbɔmɔtso ji hã lɛ he, ni etamɔ nɔ ni kɛjɛ blema beebe lɛ, mɛi pii kpɛlɛɔ nɔ ni awie yɛ wolo nɛɛ mli lɛ nɔ. Wolo lɛ kɛɔ akɛ Paulo “edaaa tsɔ, eyiteŋ ekpa, enane aŋɛtɛ, emli ti, ehiŋmɛii asɛɛ tsɔi lɛ fa, ni egugɔ kɛ.”’\nThe Oxford Dictionary of the Christian Church (nɔ ni afee yɛ afi 1997) lɛ wie yɛ blema wolo nɛɛ he akɛ: ‘Ekã shi faŋŋ akɛ, saji ni yɔɔ wolo nɛɛ mli lɛ ekomɛi ji anɔkwale.’ Mɛi ni hi shi yɛ blema be ni The Acts of Paul and Thecla wolo lɛ yɔɔ lɛ shwɛɛɛ he kwraa. Nɔ kome ni tsɔɔ nakai ji akɛ, wolo nɛɛ 80 ni aŋma yɛ Greek mli yɛ lolo, dani ayɛ ekomɛi hu yɛ wiemɔi krokomɛi amli. No hewɔ lɛ, bɔ ni wɔtɛŋɔ Paulo wɔhãa yɛ wɔwoji lɛ amli lɛ kɛ saji komɛi ni aŋma yɛ blema ni kɔɔ bɔ ni eji hã lɛ he lɛ kpãa gbee.\nShi esa akɛ wɔhã ehi wɔjwɛŋmɔ mli akɛ, jeee bɔ ni Paulo gbɔmɔtso ji hã lɛ ji nɔ ni he hiaa titri. Be ni Paulo sɔmɔɔ asafoi lɛ po lɛ, mɛi komɛi ni kɛ amɛjwɛŋmɔ maa heloonaa nibii anɔ lɛ wie ehe nyanyaanya akɛ, ‘lɛ gbɔmɔ lɛ diɛŋtsɛ ehe waaa ni ewiemɔi hu anyɛɛɛ nɔ ko akɔ yɛ mli.’ (2 Kor. 10:10) Shi esaaa ni wɔhiɛ kpaa nɔ akɛ, Yesu diɛŋtsɛ tsɔ naakpɛɛ gbɛ nɔ ehã Paulo batsɔ Kristofonyo. Agbɛnɛ hu, kwɛmɔ nibii abɔ ni Paulo nyɛ etsu yɛ Yehowa sɔɔmɔ lɛ mli be ni Kristo kɛ lɛ tsu nii akɛ ‘dɛŋdade ni ahala koni ehiɛ Yesu gbɛ́i lɛ kɛya jeŋmaji lɛ ahiɛ lɛ.’ (Bɔf. 9:3-5, 15; 22:6-8) Ni ani wɔ fɛɛ wɔnáaa Biblia mli woji ni Yehowa kɛ emumɔ lɛ tsirɛ Paulo ni eŋmala lɛ ahe sɛɛ waa?\nPaulo kɛ nibii ni enyɛ etsu dani ebatsɔ Kristofonyo lɛ eshwãaa, ni ewieee bɔ ni egbɔmɔtso ji hã lɛ hu he. (Bɔf. 26:4, 5; Fip. 3:4-6) Moŋ lɛ, ejɛ heshibaa mli ewie akɛ: “Miji bibioo kwraa yɛ bɔfoi lɛ ateŋ, ni misaaa mɔ ni atsɛɔ lɛ bɔfo po.” (1 Kor. 15:9) Sɛɛ mli lɛ, eŋma hu akɛ: “Akɛ dromɔ nɛɛ ehã mi, mi ni mibaa shi fe mɔ ni ji bibioo kwraa yɛ mɛi krɔŋkrɔŋi lɛ fɛɛ ateŋ lɛ, koni mijaje nii ni Kristo lɛ yɔɔ ni anyɛɛɛ shishi ana lɛ he sane kpakpa lɛ mitsɔɔ jeŋmaji lɛ.” (Efe. 3:8) Sane kpakpa nɛɛ he miihia kwraa fe bɔ ni eeenyɛ efee akɛ Paulo gbɔmɔtso ji hã lɛ.\nSanebimɔi Ni Jɛ Kanelɔi Adɛŋ—March 2018\nSanebimɔi Ni Jɛ Kanelɔi Adɛŋ—December 2018\nSanebimɔi Ni Jɛ Kanelɔi Adɛŋ—November 2018\nSanebimɔi Ni Jɛ Kanelɔi Adɛŋ—July 2018\nSanebimɔi Ni Jɛ Kanelɔi Adɛŋ—April 2018


Rebeka Yoo Ni Sheɔ Nyɔŋmɔ Gbeyei Ni Tsuɔ Nii Waa\nBuu-Mɔɔ—Nikasemɔ Nɔ | April 15, 2004\nKANEMƆ YƐ Albania Arabic Bicol Blɔfo Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatia Czech Denmark Dutch Estonia Ewe Finland French Ga Georgia Germany Hela Hiligaynon Hungary Igbo Indonesia Italia Japan Korea Latvia Lithuania Malagasy Malayalam Mizo Myanmar Norway Papiamento (Aruba) Papiamento (Curaçao) Poland Portuguese (Brazil) Rarotongan Romania Samoa Sepedi Setswana Shona Silozi Sinhala Slovak Slovenia Spania Sranantongo Swahili Sweden Tagalog Thailand Tsonga Turkey Twi Ukrain Urdu Venda Vietnam\nŊƆƆ lɛ akɛ bo diɛŋtsɛ obaanyɛ ohala ŋa oha obinuu. Mɛɛ gbɔmɔ nɛkɛ obaahala? Mɛɛ hesaai ehe baahia ni yoo lɛ aná? Ani obaatao mɔ ko ni he yɔɔ fɛo, ni le nii, ni mli jɔ, ni hiɛ wa kɛ nitsumɔ? Aloo kulɛ obaatao nɔ kroko klɛŋklɛŋ?\nAbraham kɛ naagba nɛɛ kpe. Yehowa ewo shi akɛ ebaatsɔ ebinuu Isak nɔ ejɔɔ eseshibii lɛ. Be mli ni wɔsusuɔ sane lɛ he lɛ, amrɔ nɛɛ Abraham egbɔ, shi ebinuu lɛ kã he eji oshijafonyo lolo. (1 Mose 12:1-3, 7; 17:19; 22:17, 18; 24:1) Akɛni Isak, kɛ yoo ni ekɛbaahi shi kpaako lɛ kɛ bii fɛɛ ni amɛbaafɔ lɛ baaná jɔɔmɔi amli gbɛfaŋnɔ hewɔ lɛ, Abraham to gbɛjianɔ koni etao ŋa ni sa eha Isak. Nɔ ni fe fɛɛ lɛ, esa akɛ yoo lɛ afee Yehowa sɔɔlɔ. Akɛni anáaa yoo ni tamɔ nakai yɛ Kanaan, he ni Abraham yɔɔ lɛ hewɔ lɛ, esa akɛ eyatao eko yɛ he kroko. Mɔ ni ahala lɛ yɛ naagbee mli ji Rebeka. Te fee tɛŋŋ ni nine shɛ enɔ? Ani eji yoo ni yɔɔ mumɔŋ shidaamɔ? Mɛni wɔbaanyɛ wɔkase kɛjɛ enɔkwɛmɔnɔ lɛ hesusumɔ mli?\nYoo ni Sa lɛ Taomɔ\nAbraham tsu etsulɔ nukpa lɛ, eeenyɛ efee Eliezer, kɛtee Mesopotamia ni yɔɔ shɔŋŋ lɛ koni eyatao ayemforo kɛjɛ Abraham wekumɛi, ni ji nanemɛi Yehowa jalɔi lɛ ateŋ ebaha Isak. Hiɛdɔɔ yɛ sane lɛ he aahu akɛ aha Eliezer kã kita akɛ ewɛŋ Kanaannyo ehaŋ Isak. Bɔ ni Abraham ekpɛlɛɛɛ yɛ sane nɛɛ he lɛ sa kadimɔ waa.—1 Mose 24:2-10.\nBeni Eliezer yashɛ Abraham wekumɛi lɛ amaŋ lɛ mli lɛ, ekɛ eyomai nyɔŋma lɛ tee nubu ko he. Feemɔ shihilɛ lɛ he mfoniri okwɛ! Je ena, ni Eliezer sɔle akɛ: “Naa, midamɔ nubu nɛɛ he, ni maŋ lɛŋ bii abiyei lɛ miije kpo miiba nuyɛɛ: ni ha aba mli akɛ oblayoo mɔ ni makɛɛ lɛ akɛ: Miikpao fai, too ogbɛ́ lɛ kɛba shi, ní manu nu lɛ eko, ní eeekɛɛ akɛ: Nuu, ni maha oyomai lɛ hu eko amɛnu lɛ, ha lɛ nɔŋŋ etsɔ mɔ ni ojie oha otsulɔ Isak.”—1 Mose 24:11-14.\nTaakɛ yoo fɛɛ yoo ni jɛ jɛmɛ lɛ baanyɛ ale lɛ, yoma ni kumai miiye lɛ nuɔ nu (nɔ ni shɛɔ litai 100) babaoo. No hewɔ lɛ, esa akɛ yoo ni kɛ ehe haa akɛ ebaaha yomai nyɔŋma nu ni amɛnu lɛ afee klalo akɛ ebaatsu nitsumɔ ni wa. Nakai ni efeɔ be mli ni mɛi krokomɛi damɔ shi ni amɛkwɛɔ lɛ ni amɛyeee amɛbuaaa lɛ lɛ baafee odaseyeli ni tsɔɔ akɛ eyɛ hewalɛ, tsuishitoo, heshibaa, kɛ mlihilɛ tsui kɛha gbɔmɔ kɛ kooloo.\nMɛni ba? “Enaa náaa anyɔ shi, kɛkɛ lɛ naa, Rebeka, mɔ ni afɔ aha Betuel ni ji Abraham nyɛmi Nahor ŋa Milka lɛ bi lɛ je kpo ba, ni egbɛ́ tswa ekɔŋ. Ni kɛ ona oblayoo lɛ, ehe yɛ fɛo naakpa, oblayoofro ni, . . . ni ekpeleke shi kɛtee bu lɛ mli, ni eyawo egbɛ́ lɛ obɔ̃, ni eje kpo eba. Ni tsulɔ lɛ sha foi ekɛlɛ yakpe ni ekɛɛ: Miikpao fai ni oha manu ogbɛ́ lɛ mli nu lɛ fioo! Ni ekɛɛ: Nuu minuŋtsɔ! Ni ehe fee oya ni eto egbɛ́ lɛ ehiɛ edɛŋ ni eha enu.”—1 Mose 24:15-18.\nAni Rebeka Shɛɔ Taomɔ Nii lɛ Ahe?\nRebeka ji Abraham nyɛminuu nabi, ni yɛ ehe fɛo lɛ sɛɛ lɛ, eyɛ jeŋba kpakpa. Eshashaooo shi akɛ ekɛ gbɔ aaawie, ni ejieee naanyobɔɔ su kpo fe nine. Beni Eliezer bi lɛ nu lɛ, eha lɛ. Nakai feemɔ ji nɔ pɛ ni abaakpa gbɛ, akɛni eji nifeemɔ ni mɔ bulɛ yɔɔ mli he okadi lɛ hewɔ. Ni nibimɔ ni ji enyɔ lɛ hu?\nRebeka kɛɛ akɛ: “Nuu minuŋtsɔ.” Shi ekɛwaaa jɛmɛ kɛkɛ. Rebeka tee nɔ akɛ: “Mayɛ eko maha oyomai lɛ hu kɛyashi beyinɔ ni amɛaanu amɛgbe naa.” Efee babaoo fe bɔ ni afɔɔ gbɛkpamɔ. ‘Ehe fee oya kɛ miishɛɛ ni etsɔ egbɛ́ lɛ mli nu lɛ ewo nu numɔnɔ lɛ mli, ni esha foi etee bu lɛŋ ekoŋŋ eyayɛ nu lɛ eha eyomai lɛ fɛɛ.’ Eji mɔ ko ni hiɛ wa kɛ nitsumɔ. Sane lɛ kɛɔ akɛ: “Ni nuu lɛ naa kpɛ ehe yɛ ehewɔ.”—1 Mose 24:19-21.\nBeni Eliezer ná ele akɛ Abraham wekunyo ji oblayoo lɛ, ekoto shi ni eda Yehowa shi. Ebi kɛji akɛ gbɛ yɛ etsɛ we lɛ ni ebaanyɛ ekɛ mɛi ni fata ehe lɛ awɔ jɛi. Rebeka kpɛlɛ nɔ ni esha foi ekɛ gbɔi lɛ ahe adafitswaa tee shia.—1 Mose 24:22-28.\nBeni Rebeka nyɛminuu Laban, kɛ etsɛ Betuel, ebo Eliezer sane lɛ toi lɛ, amɛyoo akɛ Nyɔŋmɔ miikudɔ nibii. Lɛɛlɛŋ, ahala Rebeka aha Isak. Amɛkɛɛ akɛ: “Ŋɔɔ lɛ ni okɛ lɛ aya, ni eyatsɔ onuŋtsɔ bi lɛ ŋa, taakɛ bɔ ni Yehowa ekɛɛ lɛ.” Te Rebeka nu he eha tɛŋŋ? Beni abi lɛ kɛji ebaaya amrɔ nɔŋŋ lɛ, ekɛ wiemɔ kome, ni shishi ji “matee” ha hetoo yɛ Hebri wiemɔ mli. Anyɛɛɛ enɔ koni ekpɛlɛ gbalashihilɛ nɛɛ nɔ. Abraham ha enɛ fee faŋŋ kɛtsɔ Eliezer ni ebaaha eye ehe kɛjɛ ekitakamɔ lɛ mli “kɛji yoo lɛ sumɔɔɔ” akɛ eshiɔ lɛ nɔ. Shi Rebeka hu na Nyɔŋmɔ nine ni yɔɔ sane lɛ mli lɛ. No hewɔ lɛ, eshashaoo shi ni eshi eweku lɛ koni ekɛ nuu ni enako lɛ pɛŋ lɛ ayabote gbalashihilɛ mli. Nakai yiŋkpɛɛ ni ekãa yɔɔ mli lɛ ji hemɔkɛyeli kpojiemɔ ni ekaaa. Eji ŋa ni sa lɛɛlɛŋ!—1 Mose 24:29-59.\nBeni Rebeka kɛ Isak kpe lɛ, ekɛ hiɛhaanɔ hà ehiɛ akɛ heshibaa kpojiemɔ. Isak ŋɔ lɛ akɛ eŋa, ni ŋwanejee ko bɛ he akɛ ená suɔmɔ eha Rebeka yɛ esui kpakpai lɛ ahewɔ.—1 Mose 24:62-67.\nRebeka hi shi akɛ mɔ ni bɛ bi aaafee afii 19. Yɛ naagbee mli lɛ, eŋɔ haaji ahɔ, shi hɔŋɔɔ lɛ wa ehe, ejaakɛ gbekɛbii lɛ shimɔshimɔɔ amɛhe yɛ emusuŋ, ni enɛ ha Rebeka bolɔ tsɛ Nyɔŋmɔ. Wɔ hu wɔbaanyɛ wɔfee nakai nɔŋŋ yɛ wɔshihilɛ mli haomɔ bei ni mli wa mli. Yehowa bo Rebeka toi ni eha ená hekɛnɔfɔɔ. Ebaafɔ maji enyɔ, ni “onukpa lɛ aaasɔmɔ gbɛkɛ lɛ.”—1 Mose 25:20-26.\nNakai wiemɔi lɛ efeŋ yiŋtoo pɛ hewɔ ni Rebeka sumɔɔ ebinuu gbekɛ Yakob sane waa lɛ. Gbekɛbii lɛ yɛ srɔto. “Mlɛfo” ji Yakob, shi Esau ji mɔ ko ni jeee ehe sane ji nɔ ko yɛ mumɔŋ nibii ahe, aahu akɛ ehɔ̃ɔ efɔmɔ gbɛnaa, ni ji hegbɛ ni eyɔɔ akɛ enine ashɛ Nyɔŋmɔ shiwoi anɔ lɛ eha Yakob, ni ekɛhe shikome niyenii. Yei enyɔ ni ji Hitbii ni Esau kɛbote gbalashihilɛ mli lɛ tsɔɔ bulɛ ni ebɛ—heguɔgbee po—kɛha mumɔŋ nibii ni jara wa, ni enɛ hao efɔlɔi lɛ waa diɛŋtsɛ.—1 Mose 25:27-34; 26:34, 35.\nJɔɔmɔ lɛ Hemɔ kɛ Yakob Hamɔ\nBiblia lɛ etsɔɔɔ kɛji akɛ Isak le akɛ esa akɛ Esau asɔmɔ Yakob. Yɛ fɛɛ mli lɛ, Rebeka kɛ Yakob fɛɛ le akɛ jɔɔmɔ lɛ ji Yakob nɔ̃. Rebeka fee enii oya beni enu akɛ Isak ekpɛ eyiŋ akɛ ebaajɔɔ Esau kɛji ekɛ niyenii ni milɛloo yɔɔ mli baha etsɛ lɛ. Rebeka hiɛ faishitswaa kɛ ekãa ni eyɔɔ kɛjɛ eblayeiaŋ lɛ mli lolo. ‘Efã’ Yakob ni ekɛ toobii enyɔ aba. Ebaahoo niyenii ni ewu sumɔɔ waa lɛ. Kɛkɛ lɛ esa akɛ Yakob akwa afee ehe Esau koni enine ashɛ jɔɔmɔ lɛ nɔ. Yakob kpoo akɛ eefee nakai. Etsɛ baanyɛ ena ŋaatsɔɔ lɛ ni ebaalomɔ lɛ. Rebeka nyɛ enɔ doo. Ekɛɛ akɛ: “Minɔ oloomɔ lɛ aba, mibi.” Kɛkɛ ni ehoo niyenii lɛ, eha Yakob kwa efee ehe Esau, ni eha etee ewu lɛ ŋɔɔ.—1 Mose 27:1-17.\nAtsɔɔɔ nɔ hewɔ ni Rebeka fee enii yɛ nɛkɛ gbɛ nɔ. Mɛi babaoo buɔ enifeemɔ lɛ fɔ́, shi Biblia lɛ ebuuu lɛ fɔ́, ni Isak hu efeee nakai beni ená ele akɛ Yakob nine eshɛ jɔɔmɔ lɛ nɔ lɛ. Yɛ no najiaŋ lɛ, Isak kɛ jɔɔmɔi babaoo fata ejɔɔmɔ lɛ he. (1 Mose 27:29; 28:3, 4) Rebeka le nɔ ni Yehowa gba efɔ̃ shi yɛ ebihii lɛ ahe. No hewɔ lɛ, efee enii koni eha Yakob nine ashɛ jɔɔmɔ ni ji enɔ lɛ nɔ. Eka shi faŋŋ akɛ, enɛ kɛ Yehowa suɔmɔnaa nii kpãa gbee.—Romabii 9:6-13.\nAha Yakob Tee Haran\nRebeka fite Esau yiŋtoi kɛtsɔ ŋaa ni ewo Yakob akɛ ejo foi kɛyashi beyinɔ ni enyɛmi lɛ mlifu lɛ sɛɛ baafo lɛ nɔ. Ebi gbɛ kɛjɛ Isak dɛŋ dani eha Yakob shi, shi ekɛ mlihilɛ etsĩii ta akɛ Esau mli efu Yakob. Yɛ no najiaŋ lɛ, etsɔ ŋaa gbɛ nɔ ni etsɔɔ bɔ ni kɛ́ Yakob wɛ Kanaannyo lɛ ebaagba enaa eha. Nakai susumɔ lɛ ná Isak nɔ hewalɛ ni efã Yakob ni ekpoo gbalashihilɛ ni tamɔ nɛkɛ ni ewo lɛ gbɛ kɛtee Rebeka wekumɛi lɛ aŋɔɔ koni eyatao ŋa ni sheɔ Yehowa gbeyei. Nɔ ko kwraa bɛ ni aŋma afɔ̃ shi ni tsɔɔ akɛ Rebeka na Yakob ekoŋŋ, shi enifeemɔ lɛ kɛ nyɔmɔwoo kpele baha Israel maŋ lɛ yɛ sɛɛ mli.—1 Mose 27:43–28:2.\nNɔ ni wɔle yɛ Rebeka he lɛ haa wɔnáa ehe miishɛɛ. Ehe yɛ fɛo waa diɛŋtsɛ, shi ehe fɛo lɛ diɛŋtsɛ ji Nyɔŋmɔ gbeyeishemɔ ni eyɔɔ lɛ. No ji nɔ ni Abraham tao yɛ eshaayoo he. Ekolɛ Rebeka sui kpakpai krokomɛi lɛ fe nɔ ni Abraham hiɛ kã nɔ lɛ po. Hemɔkɛyeli kɛ ekãa ni eyɔɔ yɛ ŋwɛi gbɛtsɔɔmɔi asɛɛnyiɛmɔ mli, hiɛdɔɔ, hiɛshikamɔ, kɛ gbɔfeemɔ su ni mlihilɛ yɔɔ mli ni eyɔɔ lɛ ji sui ni esa akɛ Kristofoi yei fɛɛ akase. Enɛɛmɛi ji sui ni Yehowa diɛŋtsɛ taoɔ yɛ yoo ni feɔ nɔkwɛmɔnɔ kpakpa lɛɛlɛŋ lɛ dɛŋ.\nKɛmaje Mɔ Ko Kɛmaje Mɔ Ko Rebeka Yoo Ni Sheɔ Nyɔŋmɔ Gbeyei Ni Tsuɔ Nii Waa\nw04 4/15 bf. 8-11\nAni Aafee Nyɔŋmɔ Suɔmɔnaa Nii?\nBeni Afeɔ Nyɔŋmɔ Suɔmɔnaa Nii yɛ Shikpɔŋ lɛ Nɔ\nEsa Akɛ Nyɔŋmɔ Webii Asumɔ Mlihilɛ\nMlihilɛ Sɛɛtiumɔ Yɛ Jeŋ Ni Nyɛ̃ɛ Eyi Mli Obɔ Lɛ Mli\nTrukaa Odaseyeli yɛ Mexico Shikpɔŋkuku Ni Awieɔ Blɔfo Yɛ Mli Lɛ\nComplutonbii A-biblia Ni Maji Anɔ Wiemɔi Srɔtoi Yɔɔ Mli Wiemɔi Ashishitsɔɔmɔ Dɛŋdade ko ni Ehé Gbɛi Waa\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ April 15, 2004\nKɛmaje Mɔ Ko Kɛmaje Mɔ Ko BUU-MƆƆ—NIKASEMƆ NƆ April 15, 2004\nBUU-MƆƆ—NIKASEMƆ NƆ April 15, 2004


2 Korintobii 3 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nKANEMƆ YƐ Afrikaans Albania Amharic Arabic Armenia Aymara Azerbaijani Azerbaijani (Cyrillic) Batak (Karo) Bicol Bislama Blɔfo Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatia Czech Dangme Denmark Dutch Efik Estonia Ewe Fiji Finland French Ga Georgia Germany Guarani Gujarat Gun Haitian Creole Hebri Hela Hiligaynon Hindi Hiri Motu Hungary Igbo Iloko Indonesia Isoko Italia Japan Javanese Kannada Kazakh Kikaonde Kikongo Kikuyu Kinyarwanda Kirghiz Kiribati Kirundi Kongo Korea Latvia Lingala Lithuania Luganda Lunda Luo Luvale Macedonia Malagasy Malay Malayalam Malta Marathi Maya Myanmar Ndebele Nepali Nias Norway Nzema Oromo Ossetia Otetela Pangasinan Papiamento (Curaçao) Persia Poland Portugal Portugal (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Samoa Sango Sepedi Serbia Serbia (Roma) Sesotho (Lesotho) Setswana Seychelles Creole Shona Silozi Sinhala Slovak Slovenia Solomon Islands Pidgin Spania Sranantongo Swahili Swati Sweden Tagalog Tahiti Tajiki Tamil Tatar Telugu Tetun Dili Thailand Tigrinya Tok Pisin Tonga Tshiluba Tsonga Turkey Turkmen Tuvalu Twi Tzotzil Ukrain Urdu Uzbek Venda Vietnam Waray-Waray Xhosa Yoruba Zulu\n2 Korintobii 3:1-18\nYijiemɔ woji (1-3)\nKpaŋmɔ hee lɛ sɔɔlɔi (4-6)\nKpaŋmɔ hee lɛ anunyam lɛ fe emomo lɛ nɔ lɛ (7-18)\n3 Ani wɔsaa wɔbɔi wɔhe yijiemɔ? Aloo, tamɔ eji yɛ mɛi komɛi agbɛfaŋ lɛ, ani esa akɛ wɔhiɛ yijiemɔ woji kɛbahã nyɛ aloo nyɛhã wɔ woji nɛɛ eko? 2 Nyɛ diɛŋtsɛ ji wɔwolo ni aŋma yɛ wɔtsuii anɔ ni gbɔmɛi fɛɛ le ni amɛkaneɔ. 3 Ejaakɛ ajie nyɛ faŋŋ atsɔɔ akɛ nyɛji Kristo wolo ní wɔ akɛ sɔɔlɔi lɛ, wɔŋma, jeee kɛ iŋki, shi moŋ kɛ Nyɔŋmɔ hiɛkãalɔ lɛ mumɔ lɛ, jeee yɛ tɛ taoi anɔ, shi moŋ yɛ heloo taoi anɔ, yɛ tsuii anɔ. 4 Kɛtsɔ Kristo lɛ nɔ lɛ, wɔyɛ nɔmimaa nɛɛ yɛ Nyɔŋmɔ gbɛfaŋ. 5 Jeee akɛ wɔ diɛŋtsɛ lɛ wɔsa jogbaŋŋ akɛ wɔɔsusu akɛ nɔ ko jɛ wɔŋɔɔ, shi moŋ sa ni wɔsa jogbaŋŋ lɛ, Nyɔŋmɔ ŋɔɔ ejɛ, 6 mɔ ni yɛ anɔkwale mli lɛ, ehã wɔsa jogbaŋŋ akɛ kpaŋmɔ hee ko he sɔɔlɔi, jeee mla ni aŋma he sɔɔlɔi, shi moŋ mumɔ lɛ he sɔɔlɔi; ejaakɛ mla ni aŋma lɛ buɔ mɔ fɔ kɛyaa gbele mli, shi mumɔ lɛ hãa wala. 7 Agbɛnɛ, kɛ́ mla ni kɛ gbele baa ní akpɛ́ yɛ tɛi anɔ yɛ niŋmaa okadii amli lɛ ba yɛ anunyam ni tamɔ nɛkɛ mli aahu akɛ Israelbii lɛ nyɛɛɛ Mose hiɛ akwɛ yɛ ehiɛ anunyam, ni ji anunyam ni sɛɛ baafo lɛ hewɔ lɛ, 8 ani mumɔ lɛ sɔɔmɔ lɛ hiɛ baŋ nyam babaoo fe no? 9 Ejaakɛ kɛ́ mla ni kɛ fɔbuu baa lɛ hiɛ ba nyam lɛ, belɛ jalɛ sɔɔmɔ lɛ hiɛ yɛ nyam kwraa fe no! 10 Anɔkwa, nɔ ni be ko ni eho lɛ awo ehiɛ nyam po lɛ, ajie enunyam lɛ yɛ ehe yɛ anunyam ní fe no lɛ hewɔ. 11 Ejaakɛ kɛ́ akɛ nɔ ni sɛɛ baafo lɛ ba yɛ anunyam mli lɛ, belɛ nɔ ni hiɔ shi lɛ anunyam lɛ fe no kwraa! 12 Akɛni wɔyɛ hiɛnɔkamɔ ni tamɔ nɛkɛ hewɔ lɛ, wɔwieɔ kɛ nɔmimaa babaoo, 13 ni wɔfeee nɔ ni Mose fee be ni ekɛ hiɛhaanɔ ha ehiɛ koni Israelbii lɛ akakwɛ nɔ ni sɛɛ baafo lɛ naagbee lɛ gãa lɛ. 14 Shi amɛjwɛŋmɔi gboi. Ejaakɛ kɛbashi ŋmɛnɛ gbi nɛɛ, kɛ́ aakane kpaŋmɔ momo lɛ, nakai hiɛhaanɔ lɛ yɛ lolo ni ajieko, ejaakɛ Kristo nɔ pɛ atsɔɔ ajieɔ kɛyaa. 15 Anɔkwa, kɛbashi ŋmɛnɛ gbi nɛɛ, be fɛɛ be ni akaneɔ Mose lɛ, hiɛhaanɔ ha amɛtsuii anɔ. 16 Shi kɛ́ mɔ ko kpale kɛba Yehowa* ŋɔɔ lɛ, ajieɔ hiɛhaanɔ lɛ kɛyaa. 17 Agbɛnɛ, Yehowa* ji Mumɔ lɛ, ni he ni Yehowa* mumɔ lɛ yɔɔ lɛ, jɛmɛ heyeli yɔɔ. 18 Ni wɔ fɛɛ lɛ, ahako wɔhiɛ, ni wɔtamɔ ashwishwɛi ni hãa anaa Yehowa* anunyam lɛ. Ni be mli ni wɔfeɔ nakai lɛ, atsakeɔ wɔ hu awoɔ nakai henɔ lɛ nɔŋŋ mli kɛjɛɔ anunyam kome mli kɛyaa anunyam kroko ní fe klɛŋklɛŋ nɔ lɛ mli,* tamɔ bɔ pɛ ni Yehowa,* ni ji Mumɔ lɛ feɔ lɛ.*\n^ Sht. ŋm., “kɛjɛɔ anunyam mli kɛyaa anunyam mli.”\n^ Aloo eeenyɛ efee akɛ, “tamɔ bɔ pɛ ni Yehowa mumɔ lɛ feɔ lɛ.”\n2 Korintobii 3


Kpojiemɔ 9 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nKpoo kome eho, kpoi enyɔ miiba lolo (12)\n9 Ŋwɛibɔfo ni ji enumɔ lɛ kpã etɛtɛrɛmantɛrɛ lɛ. Ni mina ŋulami ko ní ejɛ ŋwɛi ebagbee shikpɔŋ lɛ nɔ, ni akɛ bu kwɔŋkwɔŋ lɛ naa samfee lɛ hã ŋulami lɛ. 2 Egbele bu kwɔŋkwɔŋ lɛ naa, ni lasu te shi kɛjɛ bu lɛ mli tamɔ flɔnɔɔ kpeteŋkpele ko mli lasu, ni bu lɛ mli lasu lɛ hewɔ lɛ, hulu lɛ wo duŋ, ni kɔɔyɔɔ lɛ hu nakai nɔŋŋ. 3 Ni baalabii jɛ lasu lɛ mli kɛba shikpɔŋ lɛ nɔ, ni ahã amɛ hewalɛ, hewalɛ kome too lɛ nɔŋŋ ní shikpɔŋ lɛ nɔ nyɔŋmɔŋkrakroi lɛ yɔɔ lɛ. 4 Akɛɛ amɛ akɛ amɛkaye shikpɔŋ lɛ nɔ jwɛi lɛ loo kwɛ̃ɛ nɔ ko loo tso ko awui, akɛ ja mɛi ni bɛ Nyɔŋmɔ naasɔomɔ nɔ lɛ okadi lɛ yɛ amɛhiɛŋtsei anɔ lɛ kɛkɛ. 5 Ni ahãaa baalabii lɛ hegbɛ akɛ amɛgbe amɛ, shi moŋ akɛ amɛpiŋ amɛ nyɔji enumɔ, ni amɛpiŋmɔ lɛ tamɔ piŋmɔ ni mɔ piŋɔ kɛ́ nyɔŋmɔŋkrakro tsɛ̃ lɛ lɛ. 6 Nakai gbii lɛ amli lɛ, mɛi baatao gbele, shi amɛnaŋ kɔkɔɔkɔ, ni amɛbaashwe akɛ amɛgboi, shi gbele baajo amɛnaa foi. 7 Ni baalabii lɛ apuemɔ tamɔ okpɔŋɔi ni asaa amɛ kɛhã ta; nibii komɛi ni tamɔ shika tsuru akekerei fimɔ amɛyitsei, ni amɛhiɛiaŋ tamɔ gbɔmɛi ahiɛiaŋ, 8 shi amɛyitsɔi tamɔ yei ayitsɔi. Ni amɛnyanyɔji tamɔ jatai anɔ, 9 ni amɛwo damai tamɔ dade damai. Ni amɛfijiaŋ gbɛɛmɔ tamɔ shwiilii ni okpɔŋɔi miigbala kɛ foi kɛmiiya ta agbɛɛmɔ. 10 Agbɛnɛ hu, amɛyɛ leii kɛ amɛnaa tsɛ̃rɛmɔ nii tamɔ nyɔŋmɔŋkrakroi anɔ, ni amɛhewalɛ ni amɛkɛbaaye mɛi awui nyɔji enumɔ lɛ yɛ amɛleii lɛ amli. 11 Amɛyɛ maŋtsɛ ni yeɔ amɛnɔ, bu kwɔŋkwɔŋ lɛ bɔfo* lɛ. Ni atsɛɔ egbɛ́i yɛ Hebri mli akɛ Abadon,* shi yɛ Hela mli lɛ, atsɛɔ egbɛ́i akɛ Apolion.* 12 Kpoo kome lɛ eho. Naa! Kpoi enyɔ miiba lolo yɛ nibii nɛɛ asɛɛ. 13 Ŋwɛibɔfo ni ji ekpaa lɛ kpã etɛtɛrɛmantɛrɛ lɛ. Ni minu gbee ko kɛjɛ shika tsuru afɔleshaa latɛ ni ma Nyɔŋmɔ hiɛ lɛ akolontoi lɛ amli 14 ní miikɛɛ ŋwɛibɔfo ni ji ekpaa ní hiɛ tɛtɛrɛmantɛrɛ lɛ akɛ: “Fɛnemɔ ŋwɛibɔfoi ejwɛ lɛ ní afimɔ amɛ yɛ Yufrate faa kpeteŋkpele lɛ naa lɛ.” 15 Ni afɛne ŋwɛibɔfoi ejwɛ lɛ ní asaa amɛ ato ŋmɛlɛtswaa lɛ kɛ gbi lɛ kɛ nyɔɔŋ lɛ kɛ afi lɛ koni amɛgbe gbɔmɛi lɛ amlijai etɛ mli ekome. 16 Tabilɔi ni tara okpɔŋɔi lɛ anɔ lɛ ayibɔ ji akpei nyɔŋmai enyɔ toi akpei nyɔŋma;* minu amɛyibɔ lɛ. 17 Ni bɔ ni mina okpɔŋɔi lɛ kɛ amɛnɔtaralɔi lɛ yɛ ninaa lɛ mli nɛ: Amɛwo damai ni hiɛ la kɛ hiakinto-bluu* kɛ wuɔfɔ su, ni okpɔŋɔi lɛ ayitsei tamɔ jatai ayitsei, ni la kɛ lasu kɛ sɔlfa fãa kɛjɛɔ amɛdaaŋ. 18 Nɛkɛ haomɔi etɛ ni ji la lɛ kɛ lasu lɛ kɛ sɔlfa lɛ ní fãa kɛjɛɔ amɛdaaŋ nɛɛ, akɛgbe gbɔmɛi amlijai etɛ mli ekome. 19 Ejaakɛ okpɔŋɔi lɛ ahewalɛ yɛ amɛdaaŋ kɛ amɛleii amli, ejaakɛ amɛleii lɛ tamɔ onufui, ni yitsei yɛ he, ni nomɛi amɛkɛyeɔ awui lɛ. 20 Shi gbɔmɛi ni shwɛ ni nɛkɛ haomɔi nɛɛ egbeee amɛ lɛ, amɛtsakeee amɛtsui yɛ amɛninenaa nitsumɔi lɛ ahe; amɛkpaaa daimonioi lɛ kɛ shika tsuru kɛ jwiɛtɛi kɛ akɔɔble kɛ tɛ kɛ tso amagai ní amɛnaaa nii ní amɛnuuu nii ní amɛnyɛɛɛ amɛnyiɛ lɛ ajamɔ. 21 Ni amɛtsakeee amɛtsui yɛ gbɔmɛi ni amɛgbeɔ kɛ mumɔi ni amɛkɛshãraa kɛ bɔlɛnamɔ jeŋba sha* ni amɛkɛ amɛhe woɔ mli kɛ amɛjui lɛ ahe.\n^ Eshishi ji “Hiɛkpatamɔ.”\n^ Eshishi ji “Hiɛkpatalɔ.”\n^ Ni tsɔɔ akɛ, 200,000,000.\n^ Eji su ni yɔɔ bluu waa.


KANEMƆ YƐ Amharic Armenia (West) Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Denmark Dutch Ga Georgia Germany Guarani Haitian Creole Hiligaynon Hungary Igbo Italia Korea Lithuania Moore Myanmar Ndebele Norway Nzema Ossetia Poland Portuguese (Brazil) Quechua (Bolivia) Sesotho (Lesotho) Setswana Silozi Slovenia Swahili Tsonga Turkey Ukrain\n▪ Mɛi babaoo ekane Yesu wiemɔi ni shɛjeɔ mɔ mii nɛɛ: ‘Nyɔŋmɔ sumɔ je lɛ, akɛ eŋɔ ebi koome lɛ eha, koni mɔ fɛɛ mɔ ni heɔ enɔ yeɔ lɛ hiɛ akakpata, shi moŋ ená naanɔ wala.’ (Yohane 3:16) Ani Yesu miitsɔɔ akɛ mɛi fɛɛ ni jáa e-Tsɛ Yehowa Nyɔŋmɔ yɛ anɔkwayeli mli lɛ baaya ŋwɛi koni amɛyahi jɛmɛ kɛya naanɔ yɛ miishɛɛ shihilɛ mli?\nKadimɔ Yesu wiemɔ ni haa mɔ susuɔ nii ahe nɛɛ: “Mɔ ko ekwɔko kɛyako ŋwɛi, akɛ ja mɔ ni jɛ ŋwɛi kpeleke shi lɛ, gbɔmɔbi lɛ.” (Yohane 3:13) Enɛ tsɔɔ akɛ Nyɔŋmɔ jálɔi anɔkwafoi ni hi shi yɛ blema, tamɔ Noa, Abraham, Mose, kɛ David eyaaa ŋwɛi. (Bɔfoi lɛ Asaji 2:34) Belɛ, nɛgbɛ amɛtee mɔ? Yɛ kukufoo mli lɛ: Anɔkwafoi ni hi shi yɛ blema lɛ yɛ gbohiiabui amli, amɛmiiwɔ yɛ gbele mli, amɛleee nɔ ko nɔ ko, amɛmiimɛ gbohiiashitee.—Jajelɔ 9:5, 6; Bɔfoi lɛ Asaji 24:15.\nYesu nɔŋŋ hu ji mɔ klɛŋklɛŋ ni wie akɛ kɛ́ mɛi komɛi gboi lɛ amɛbaaya ŋwɛi. Ekɛɛ ebɔfoi lɛ akɛ ebaasaa gbɛhe eto amɛ yɛ ŋwɛi. (Yohane 14:2, 3) Sane nɛɛ bafee nɔ ko hee kɛha Nyɔŋmɔ webii lɛ. Sɛɛ mli lɛ bɔfo Paulo tsɔɔ mli akɛ beni Yesu gbo ni atee lɛ shi kɛtee ŋwɛi lɛ, Yesu ‘je gbɛ hee ni hiɛ kã eha ekaselɔi lɛ’—mɔ ko mɔ ko efako nakai gbɛ lɛ pɛŋ.—Hebribii 10:19, 20.\nAni enɛ tsɔɔ akɛ kɛjɛ nakai beaŋ kɛbaa lɛ anɔkwafoi fɛɛ baaya ŋwɛi? Dabi, ejaakɛ nitsumɔ ko hewɔ abaatee adesai komɛi ashi kɛya ŋwɛi lɛ. Gbi gbɛkɛ dani enɔ jetsɛremɔ lɛ abaagbe Yesu lɛ, ekɛɛ ebɔfoi lɛ akɛ ‘amɛaatara sɛii anɔ ni amɛkojo’ yɛ eŋwɛi Maŋtsɛyeli lɛ mli. No hewɔ lɛ, nitsumɔ ni amɛbaatsu ji akɛ amɛbaafata Yesu he kɛye nɔ yɛ ŋwɛi.—Luka 22:28-30.\nAbaaha adesai krokomɛi hu afata bɔfoi lɛ ahe kɛtsu nitsumɔ ni nɔ bɛ nɛɛ. Ajie ninaa ko kpo atsɔɔ bɔfo Yohane, ni ena kuu ko ni atee amɛ shi fata Yesu he yɛ ŋwɛi, ni awie amɛhe akɛ amɛji ‘maŋtsɛmɛi kɛ osɔfoi ni baaye shikpɔŋ lɛ nɔ.’ (Kpojiemɔ 3:21; 5:10) Amɛyi enyiɛ? Mɛi fioo ko pɛ yeɔ nɔ yɛ nɔyeli fɛɛ nɔyeli mli. Nakai nɔŋŋ hu eji yɛ ŋwɛi Maŋtsɛyeli nɛɛ mli. Mɛi 144,000 ni “ahé kɛjɛ gbɔmɛi ateŋ” baafata Yesu, ni ji Nyɔŋmɔ Toobi lɛ he kɛye nɔ.—Kpojiemɔ 14:1, 4, 5.\nEji anɔkwale akɛ, kɛ́ akɛ mɛi 144,000 to anɔkwafoi ni hi shi yɛ blema kɛ mɛi ni yɔɔ ŋmɛnɛ lɛ ayibɔ he lɛ, mɛi 144,000 lɛ ayi faaa kwraa. Shishinumɔ yɛ enɛ mli, ejaakɛ nitsumɔ pɔtɛɛ ko ni yɔɔ krɔŋŋ tsumɔ hewɔ ateɔ mɛi 144,000 lɛ ashi kɛyaa ŋwɛi lɛ. Kɛ́ ootao oma tsu lɛ, ani okɛ nitsumɔ lɛ baawo tsumalɔi fɛɛ ni yɔɔ okutso lɛ mli lɛ adɛŋ? Dabi. Okɛbaawo mɛi ayibɔ pɛ ni he hiaa kɛha nitsumɔ lɛ adɛŋ. Nakai nɔŋŋ hu jeee anɔkwafoi fɛɛ Nyɔŋmɔ ehala akɛ amɛná hegbɛ ni nɔ bɛ akɛ amɛfata Kristo he kɛye nɔ yɛ ŋwɛi lɛ.\nŊwɛi maŋtsɛyeli nɛɛ baaha Nyɔŋmɔ shishijee yiŋtoo kɛha adesai lɛ aba mli. Yesu kɛ mɛi 144,000 ni baafata ehe kɛye nɔ yɛ ŋwɛi lɛ baakwɛ koni afee shikpɔŋ lɛ fɛɛ paradeiso, ni anɔkwafoi babaoo ni amrɔ nɛɛ anyɛŋ atsɔɔ amɛyibɔ lɛ baahi nɔ kɛya naanɔ yɛ miishɛɛ mli. (Yesaia 45:18; Kpojiemɔ 21:3, 4) Mɛi ni baafata mɛi nɛɛ ahe ji mɛi ni Nyɔŋmɔ baakai amɛ ní ebaatee amɛ shi lɛ.—Yohane 5:28, 29.\nYehowa jálɔi anɔkwafoi lɛ ateŋ mɔ fɛɛ mɔ—mɛi ni hi shi yɛ blema kɛ mɛi ni yɔɔ ŋmɛnɛ lɛ—baanyɛ aná naanɔ wala ni ji nikeenii ni nɔ bɛ lɛ. (Romabii 6:23) Amɛteŋ mɛi fioo baaya ŋwɛi koni amɛyatsu nitsumɔ krɛdɛɛ ko, ni tsiimɔ baaná wala yɛ paradeiso yɛ shikpɔŋ muu lɛ fɛɛ nɔ.


Namɔ Ji Thomas Emlyn? Mɛni Hã Ekpoo Triniti Tsɔɔmɔ Lɛ?\nKANEMƆ YƐ Afrikaans Albania Amharic Arabic Armenia Aymara Azerbaijani Azerbaijani (Cyrillic) Blɔfo Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Denmark Dutch Efik Estonia Ewe Finland French Ga Georgia Germany Guarani Haitian Creole Hebri Hela Hiligaynon Hungary Igbo Iloko Indonesia Italia Japan Kazakh Kikaonde Kikuyu Kimbundu Kinyarwanda Kirghiz Kirundi Kongo Korea Lingala Lithuania Luganda Luo Macedonia Malagasy Malay Malta Maya Myanmar Nepali Ngabere Norway Nyaneka Nzema Ossetia Otetela Papiamento (Aruba) Papiamento (Curaçao) Poland Portugal Quechua (Bolivia) Romania Russia Sango Sepedi Serbia Serbia (Roma) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tahiti Tatar Thailand Tigrinya Tshiluba Tsonga Turkey Tuvalu Twi Ukrain Umbundu Vietnam Xhosa Yoruba Zulu\nThomas Emlyn—Musubɔlɔ loo Anɔkwale lɛ Hefãlɔ?\nNAMƆ ji Thomas Emlyn, ni mɛni hã efã anɔkwale lɛ he? Mɛni wɔbaanyɛ wɔkase kɛjɛ edɛŋ ni baanyɛ aye abua wɔ ŋmɛnɛ?\nKɛhã sanebimɔi nɛɛ ahetoo lɛ, esa akɛ wɔsusu saji ni tee nɔ yɛ England kɛ Ireland kɛjɛ afi 1600 afii lɛ anaagbee gbɛ kɛmɔ afi 1700 afii lɛ ashishijee gbɛ lɛ he fioo. Nakai beaŋ lɛ, England Sɔlemɔ lɛ yɛ hewalɛ waa yɛ mɛi anɔ. Protɛstantbii akui srɔtoi kɛ aŋkroaŋkroi komɛi ekpɛlɛɛɛ sɔlemɔ lɛ tsɔɔmɔi lɛ ekomɛi anɔ.\nNAMƆ JI THOMAS EMLYN?\nNɛkɛ beaŋ afɔ Thomas Emlyn yɛ May 27, 1663, yɛ Stamford ni yɔɔ Lincolnshire, yɛ England lɛ. Be ni eshiɛ yɛ sɔlemɔ lɛ mli klɛŋklɛŋ lɛ, no mli lɛ eye afii 19. Sɛɛ mli lɛ, ebatsɔ osɔfo ehã yoo ablade ko yɛ London; ni fee sɛɛ lɛ, eshi kɛtee Belfast ni yɔɔ Ireland lɛ.\nBe ni eyɔɔ Belfast lɛ, ebatsɔ osɔfo yɛ sɔlemɔ ko ni yɔɔ jɛmɛ kpokpaa lɛ nɔ lɛ mli. Be ni be shwie mli lɛ, Emlyn sɔmɔ akɛ osɔfo yɛ hei krokomɛi, ni Dublin fata he.\nMƐNI HEWƆ AFOLƆ ENAA AKƐ EBƆ MUSU LƐ?\nYɛ no beaŋ lɛ, Emlyn kɛ hiɛdɔɔ miikase Biblia lɛ. Nibii ni ekase lɛ hã eyiŋ fee lɛ kɔshikɔshi yɛ Triniti tsɔɔmɔ lɛ he, tsɛ be ko ni eho lɛ eheɔ eyeɔ. Be ni epɛi Sanekpakpai lɛ amli lɛ, ená nɔmimaa akɛ Sanekpakpai lɛ fĩɔ shishinumɔ hee ni ená lɛ sɛɛ.\nEmlyn wɔlɔɔɔ ni mɔ ko aaanu nɔ ni ekpa shi ena lɛ he amrɔ nɔŋŋ. Kɛ̃lɛ, mɛi komɛi ni yɔɔ esɔlemɔ lɛ mli yɛ Dublin lɛ na akɛ ewieee Triniti lɛ he kɛ́ eeshiɛ. Akɛni ele akɛ mɛi ekpɛlɛŋ nɔ ni ekase lɛ nɔ hewɔ lɛ, eŋma akɛ: “Kɛ́ miná miwie misusumɔi lɛ ahe pɛ, mikpaaa shi akɛ maya nɔ masɔmɔ yɛ sɔlemɔ lɛ mli akɛ osɔfo.” Yɛ June 1702 lɛ, mɛi enyɔ komɛi ni kɛ lɛ sɔmɔɔ yɛ sɔlemɔ lɛ mli lɛ yanina lɛ ni amɛbi lɛ nɔ hewɔ ni kɛ́ eeshiɛ lɛ, ekɛ Triniti lɛ tsuuu nii lɛ. Emlyn kɛɛ amɛ akɛ, eheee Triniti tsɔɔmɔ lɛ eyeee dɔŋŋ, ni akɛ ebaashi sɔlemɔ lɛ.\nYɛ wolo nɛɛ ni Emlyn ŋma lɛ mli lɛ, ejɛ Ŋmalɛ lɛ mli etsɔɔ nɔ hewɔ ni anyɛŋ akɛɛ akɛ Yesu ji Nyɔŋmɔ Ofe lɛ\nGbii fioo komɛi asɛɛ lɛ, eshi Dublin ni yɔɔ Ireland lɛ ni etee England. Kɛ̃lɛ, otsii nyɔŋma sɛɛ lɛ, eku esɛɛ etee Dublin ni eyatsu saji komɛi ahe nii, ni oti ni ma ehiɛ ji ni efã kɛyahi London kwraa. Be ni eyɔɔ Dublin lɛ, ebɔ mɔdɛŋ akɛ eeefã esusumɔi lɛ ahe kɛtsɔ wolo ko (An Humble Inquiry Into the Scripture-Account of Jesus Christ) ni eŋma lɛ nɔ. Yɛ wolo nɛɛ mli lɛ, ejɛ Ŋmalɛi lɛ amli etsɔɔ faŋŋ akɛ Yesu nyɛŋ afee Nyɔŋmɔ Ofe lɛ nɔŋŋ. Enɛ hã etsutsu sɔlemɔ ni yɔɔ Dublin lɛ mli bii lɛ amli wo la waa. Aŋma wolo kɛyabɔ onukpai lɛ amaniɛ.\nAmɔ Emlyn ni akɛ lɛ tee saneyelihe ni fe fɛɛ (Queen’s Bench Court) ni yɔɔ Dublin lɛ yɛ June 14, 1703, koni eyajie enaa. Emlyn wie yɛ wolo ko (True Narrative of the Proceedings) ni eŋma lɛ mli akɛ, “Afolɔ minaa akɛ miŋma wolo ko ni mihã akala, ni akɛ yɛ nakai wolo lɛ mli lɛ, miwie musubɔɔ kɛ mɔheguɔgbee wiemɔi, kɛ wiemɔi krokomɛi kɛtsɔɔ veveeve akɛ Yesu Kristo kɛ Nyɔŋmɔ ni ji Tsɛ lɛ yeee egbɔ.” Sane ni aye lɛ ejaaa, ejaakɛ dani abaaye sane lɛ po lɛ, no mli lɛ abua momo. Ireland Sɔlemɔ lɛ mli osɔfoi kpawo fata kojolɔi lɛ ahe kɛye sane lɛ. Aŋmɛɛɛ Emlyn gbɛ ni efã ehe. Richard Levins, ni eji Ireland kojolɔ ko ni ehe gbɛ́i waa lɛ, kɛɛ Emlyn akɛ abaafee lɛ butuu “tamɔ klaŋ ko ni mla ebuuu ehe ni naaa milɛloo eye hu.” Be ni agbe saneyeli lɛ naa lɛ, Richard Pyne, ni eji Ireland Kojolɔ Nukpa lɛ, kɛɛ mɛi ni baabua sane lɛ akɛ kɛ́ amɛbuaaa sane lɛ taakɛ akpɛ mli momo lɛ, “onukpai lɛ kɛ osɔfoi lɛ kɛ amɛ baakpe,” ekolɛ nɔ ni etsɔɔ lɛ ji akɛ abaagbala amɛtoi jogbaŋŋ.\n“Miina nɔ yɛ nɔ ni mibuɔ akɛ eji [Nyɔŋmɔ] anɔkwale lɛ kɛ enunyam lɛ hewɔ.”—Thomas Emlyn\nBe ni abu Emlyn fɔ lɛ, mɔ ni damɔ Ireland nɔyeli lɛ najiaŋ yɛ saneyeli lɛ mli lɛ kɛɛ lɛ akɛ egbala ehe sɛɛ. Emlyn kpoo akɛ eeefee nakai. Agbe lɛ shika gbele, ni akɛɛ lɛ akɛ abaawo lɛ tsuŋ afi kome. Shi akɛni enyɛɛɛ ewo shika lɛ hewɔ lɛ, ehi tsũ lɛŋ afii enyɔ kɛyashi enaanyo ko yakpa onukpai lɛ fai koni amɛtse shika lɛ nɔ. Ajie Emlyn yɛ July 21, 1705. Bɔ ni ashwie ehiɛ shi lɛ hã ewie wiemɔi ni atsɛ yisɛɛ yɛ shishijee lɛ, akɛ: “Miina nɔ yɛ nɔ ni mibuɔ akɛ eji [Nyɔŋmɔ] anɔkwale lɛ kɛ enunyam lɛ hewɔ.”\nEmlyn fã eyahi London, ni jɛmɛ ji he ni ekɛ Biblia he nilelɔ kroko ni atsɛɔ lɛ William Whiston lɛ yakpe yɛ. Anyaŋe nuu nɛɛ yɛ wolo ko ni ekala ni kɔɔ nɔ ni esusuɔ akɛ no ji Biblia lɛ mli anɔkwale lɛ hewɔ. Whiston ná bulɛ ehã Emlyn, ni ewie akɛ lɛ ji “‘mɔ klɛŋklɛŋ kɛ mɔ titri ni kpɛlɛ tsutsu kristojamɔ’ nɔ.”\nMƐNI HÃ EKPOO TRINITI TSƆƆMƆ LƐ?\nTaakɛ eji yɛ William Whiston kɛ nilelɔ kroko ni abuɔ waa ni atsɛɔ lɛ Isaac Newton lɛ gbɛfaŋ lɛ, Emlyn hu na akɛ Biblia lɛ fĩii Triniti tsɔɔmɔ lɛ, ni aŋma yɛ Atanasia Jajemɔ lɛ mli lɛ, sɛɛ. Etsɔɔ mli akɛ: “Nii ahe ni misusu jogbaŋŋ, kɛ Ŋmalɛ krɔŋkrɔŋ lɛ kasemɔ, . . . hã mina akɛ nilee yɛ mli . . . akɛ matsake susumɔ ni mihiɛ yɛ Triniti tsɔɔmɔ lɛ, ni be ko ni eho lɛ mikpɛlɛɔ nɔ lɛ he.” Emu sane naa akɛ “Yesu Kristo Tsɛ kɛ e-Nyɔŋmɔ lɛ pɛ ji Ofe.”\nMɛni hã Emlyn mu sane naa nakai? Ena ŋmalɛi babaoo ni tsɔɔ akɛ esoro Yesu yɛ e-Tsɛ lɛ he. Ŋmalɛi ni ena lɛ ekomɛi nɛ (saji ni Emlyn wie yɛ ŋmalɛi nɛɛ ahe lɛ ji nɔ ni akpa lɛ):\nYohane 17:3: “Awieee Kristo he kɔkɔɔkɔ akɛ lɛ ji Nyɔŋmɔ kome nɛɛ, loo akɛ enɔ kwɔ aahu akɛ lɛ pɛ ji Nyɔŋmɔ.” Tsɛ lɛ pɛ ji “anɔkwa Nyɔŋmɔ kome lɛ.”\nYohane 5:30: “Bi lɛ efeee nɔ ni lɛ diɛŋtsɛ esumɔɔ, shi moŋ nɔ ni Tsɛ lɛ sumɔɔ.”\nYohane 5:26: “Tsɛ lɛ ji mɔ ni hã [Bi] lɛ Wala.”\nEfesobii 1:3: “Afɔɔ Yesu Kristo tsɛmɔ akɛ Nyɔŋmɔ Bi, shi wɔnuko ni aatsɛ Tsɛ lɛ akɛ Nyɔŋmɔ Tsɛ pɛŋ, tsɛbelɛ afɔɔ lɛ tsɛmɔ akɛ wɔ-Nuŋtsɔ Yesu Tsɛ.”\nBe ni Emlyn esusu nibii ni awie yɛ Yesu Kristo kɛ e-Tsɛ lɛ he lɛ ahe lɛ, ekɛ nɔmimaa wie akɛ: “Sane kome folo po bɛ Ŋmalɛ krɔŋkrɔŋ lɛ mli ni abaanyɛ akwa adamɔ nɔ akɛɛ akɛ Tsɛ lɛ, Bi lɛ, kɛ Mumɔ Krɔŋkrɔŋ lɛ fɛɛ lɛ, mɔ kome lɛ nɔŋŋ ni.”\nMƐNI WƆBAANYƐ WƆKASE KƐJƐ MLI?\nŊmɛnɛ lɛ, mɛi babaoo sheɔ gbeyei akɛ amɛaafã nɔ ni Ŋmalɛi lɛ tsɔɔ lɛ he. Shi Emlyn ná he miishɛɛ akɛ eeefã anɔkwale ni yɔɔ Biblia lɛ mli lɛ he. Ebi akɛ, “Kɛ́ esaaa akɛ mɔ ko wieɔ anɔkwalei ni he hiaa waa, ni ena faŋŋ yɛ Ŋmalɛ krɔŋkrɔŋ lɛ mli lɛ ahe lɛ, no lɛ, mɛni hewɔ esa akɛ ekane ni etao mli mɔ?” Emlyn tsɔɔɔ anɔkwale lɛ hiɛ ebuuu shi.\nNɔkwɛmɔnɔ ni Emlyn kɛ mɛi krokomɛi fee lɛ baanyɛ akanya wɔ ni wɔpɛi wɔmli wɔkwɛ akɛ, ani wɔbaasumɔ ni wɔfã anɔkwale lɛ he kɛ́ mɛi gbe wɔhe guɔ? Wɔ hu wɔbaanyɛ wɔbi wɔhe akɛ, ‘Mɛni ji nɔ ni he hiaa mi fe fɛɛ—hiɛnyam kɛ yijiemɔ ni maná kɛjɛ mikutsoŋbii lɛ adɛŋ loo anɔkwale ni yɔɔ Nyɔŋmɔ Wiemɔ lɛ mli lɛ he ni mafã?’